
Introducere 


Au trecut mai mult de 16 ani de cînd Republica Moldova şi-a proclamat in- 
dependenţa şi a ales calea democratică de dezvoltare. În această perioadă au 
demarat și se realizează diverse reforme în vederea instaurării depline a de- 
mocraţiei. Pluralismul politic, recunoscut de Constituţie ca una din valorile 
supreme şi garantate ale statului, devine tot mai mult o normă a societății. 


Conform Constituţiei Republicii Moldova [6] şi legislaţiei în vigoare, cetăţenii 
se pot asocia liber în partide şi în alte organizații social-politice. 


Partidele politice ca reuniuni libere de cetățeni contribuie la definirea şi 
exprimarea voinţei politice a cetăţenilor, care constituie baza puterii de stat. 
Ele reprezintă forța principală prin intermediul cărora se realizează această 
voinţă. 

În condiţiile legii, partidele politice participă la alegeri, de aceea acestea pot 
fi definite ca „generatoare” de lideri de stat, parlamentari, primari, aleşi locali. 
Partidele politice au o misiune onorabilă, dar şi foarte responsabilă, care con- 
stă în realizarea prevederilor constituționale de instaurare deplină a unui stat 
de drept, democratic. Pentru realizarea acestui scop este foarte important ca 
aceste „generatoare” să funcţioneze corect, transparent şi responsabil. 


Pentru a face față cerințelor unui stat democratic prosper, activitatea partide- 
lor politice trebuie să fie reglementată prin norme bazate pe principii unanim 
recunoscute. Aceasta va contribui la respectarea stipulațiilor constituționale şi 
va asigura încrederea în partidele politice. 


Finanțarea partidelor politice şi campaniilor electorale reprezintă o compo- 
nentă importantă a activităţii partidelor politice, de care depinde realizarea 
scopurilor acestora. Fără finanțare nu pot exista şi activa partidele politice, 
nu se pot desfășura campaniile electorale, iar în lipsa partidelor politice nu 
poate exista pluralismul politic şi democraţia. Prin urmare, reglementarea şi 
asigurarea finanțării partidelor politice şi campaniilor electorale sunt necesare 
pentru asigurarea democraţiei, iar finanţarea corectă a acestora influențează 
funcţionarea corectă a democrației. 


Prevenirea corupției politice prin reglementarea 


finanțării partidelor politice şi campaniilor electorale 


În perioada campaniilor electorale, precum şi în perioada dintre alegeri, acest 
domeniu de activitate este reglementat în Republica Moldova de Legea privind 
partidele şi alte organizaţii social-politice, Codul electoral şi alte acte norma- 
tive. Normele privind finanțarea partidelor politice şi campaniilor electorale 
stipulate în aceste acte normative nu sunt complete şi nu satisfac întocmai 
cerințele înaintate la etapa actuală, în special, cele de asigurare a transparenţei 
şi responsabilităților. Dat fiind acest fapt, Grupul de lucru pentru elaborarea 
Strategiei naționale de prevenire şi combatere a coruptiei, parte la care a fost 
şi Transparency International — Moldova, a propus includerea în Planul de 
acțiuni pentru realizarea Strategiei vizate pentru anul 2005 a măsurii privind 
elaborarea unei legi cu privire la finanţarea partidelor politice şi campaniilor 
electorale. Parlamentul Republicii Moldova a acceptat propunerea în cauză 


Conform acțiunii prioritare nr.5 Planul de acțiuni pentru anul 2005 [9] pre- 
coniza „Elaborarea unei legi cu privire la finanțarea partidelor politice şi a 
campaniilor electorale, care să prevadă mecanisme eficiente de monitorizare 
de către mijloacele de informare în masă şi organizaţiile neguvernamentale 
a partidelor politice în vederea asigurării transparenţei şi responsabilității 
acestora”. În vederea realizării acestei măsuri, Ministerul Justiţiei a elaborat 
proiectul Legii cu privire la finantarea partidelor politice şi campaniilor elec- 
torale (în continuare — proiectul de lege nr.1) (anexa 1). Elaborarea proiectului 
de lege a fost un pas foarte important salutat de societatea civilă, însă unele 
lacune relevate în el au constituit, eventual, unul din motivele neadoptării pînă 
în prezent a acestei Legi. 


La finele anului 2006 Parlamentul Republicii Moldova a adoptat în prima 
lectură proiectul Legii privind partidele politice nr.4860 din 20.12.2006! (în 
continuare — proiectul de lege nr.2) (anexa 2), ce dă temei de a presupune că 
autoritățile s-au dezis de proiectul de lege nr.1. Proiectul include, de aseme- 
nea, reglementări privind finanțarea partidelor politice şi campaniilor electora- 
le (art. 5, art. 9 alin. (1) lit.f), art.14 alin. (1) lit.k), art.18 alin. (2), art. 28-33). 


Normele privind finanţarea partidelor politice şi campaniilor electorale incluse 
în proectele sus-menționate reprezintă o încercare de a reglementa finanțarea 
politică pe principii noi. Însă reglementările în cauză nu sunt destul de con- 
crete sau clare, sunt incomplete, iar în unele cazuri contravin principiilor de 
finanțare general recunoscute. 

Elaborarea proiectelor de legi sus-menționate, discuţiile asupra acestui su- 
biect au dat un impuls suplimentar în efectuarea prezentului studiu. Scopul 
lui constă în examinarea reglementărilor privind finanțarea partidelor politice 
şi campaniilor electorale conţinute în aceste proiecte de legi şi în legislaţia în 
vigoare a Republicii Moldova, precum și în elaborarea propunerilor privind 
reglementarea finanțării partidelor politice şi campaniilor electorale care ar 
asigura finanţarea corectă a acestora și ar contribui la prevenirea corupţiei po- 
litice, inclusiv a corupției în finanţarea politică. Propunerile înaintate au avut 
la bază experienţa internaţională, normele şi recomandările în acest domeniu 
ale Consiliului Europei, Comisiei de la Veneţia, Parlamentului European şi 
Consiliului Uniunii Europene, Organizației Naţiunilor Unite, Transparency 
International, precum și ale unor state aparte. 


1. Finanţarea partidelor politice şi campaniilor 
electorale şi fenomenul corupţiei politice 


Corupţia este un fenomen care ameninţă oricînd, penetrează şi afectează orice 
domeniu de activitate în care există condiţii fertile, periclitînd funcționarea 
acestuia. În acest context, nu fac excepție nici partidele politice, activitatea 
cărora este foarte vulnerabilă față de acest fenomen. 


Cercetările efectuate de către Transparency International au arătat că nici o 
ţară din lume nu se bucură de imunitate de corupție în politică. 


Astfel, Barometrul Global al Corupţiei (BGC) Transparency International pe 
anii 2004-2006 atestă că partidele politice au fost evaluate de către publicul din 
întreaga lume ca instituția cea mai afectată de corupție, acumulînd un punctaj 
mediu de 4.0 pe o scară de la 1 la 5, unde 1 înseamnă că nu este corupt, iar 5 
— extrem de corupt (tabelele 1 și 2). În cea mai mare parte din țările incluse în 
cercetare (36 din 62 de țări în anul 2004, 45 din 69 de țări în 2005 şi 35 din 62 
de ţări în 2006) partidele politice au fost plasate pe prima poziţie a acestui cla- 
sament. În acest clasament partidele politice sunt urmate de organul legislativ 
(Parlament), care a fost evaluat cu un punctaj mediu de 3.7, organ care, de fapt, 
este constituit din reprezentanți ai acelorași partide politice. 


În anul 2007 partidele politice din cele 60 de ţări incluse în studiu, de aseme- 
nea, au fost evaluate cu un punctaj mediu de 4.0 ca instituția cea mai afectată 
de corupție, poziționîndu-se pe locul I în 32 din 60 de ţări incluse în cercetare. 
Partidele politice sunt urmate de către Parlament/legislativ și poliție care au 
acumulat un punctaj mediu de 3.6. 


Conform cercetărilor menţionate, corupția partidelor politice este evaluată de 
către public ca o problemă mare, foarte gravă, care afectează mai mult viaţa poli- 
tică a țării decît businessul și viața personală. Neîncrederea în partidele politice 


BGC este o cercetare sociologică care măsoară percepția publicului larg asupra corupției 
şi experienţele oamenilor privitor la acest fenomen şi relevă în ce măsură un domeniu de 
activitate sau altul este afectat de corupție (informaţii suplimentare: www.transparency. 
org/policy_research/ surveys_indices/gcb) 

ca putere persistă în lume, de aceea aceste instituţii au nevoie de reforme seri- 
oase pentru schimbarea situaţiei. 


BGC arată că şi în Republica Moldova partidele politice sunt considerate in- 
stituții mult afectate de corupţie, chiar dacă unele domenii/instituţii le-au de- 
vansat. Astfel, în anul 2004 în Republica Moldova au fost evaluate ca cele mai 
afectate de corupţie autorităţile vamale şi poliţia, cu un punctaj de 4.3 (tabelul 
1). Totodată, partidele politice, organul legislativ şi judiciarul au fost incluse 
in top-ul celor mai afectate de corupție sectoare, înregistrînd un scor de 4.1 
puncte, mai mult chiar decît punctajul mediu cu care au fost evaluate partidele 
politice în 62 de țări 


Tabelul 1. Impactul corupției asupra diferitelor sectoare şi instituții 
în anii 2004 — 2005 în Republica Moldova şi media în toate țările 
evaluate (1 — nu este corupt... 5 — extrem de corupt) 


Media 
62 ţări — anul 2004 | Republica Moldova 
Sectoare/instituţii 69 țări — anul 2005 
anul anul anul anul 
2004 2005 2004 2005 
Partidele politice 4.0 4.0 4.1 3.8 
Parlamentul/Legislativul 3.7 37 4.1 3.6 
Sistemul legal/Judiciarul 3.6 35 4.1 3.8 
Poliția 3.6 3.6 43 4.2 
Business-ul/Sectorul privat 3.4 3.4 3.7 35 
Autoritățile fiscale 3.4 3.4 3.8 2.9 
Vama 33 3.3 4.3 4.2 
Mass-media 3,3 3.2 3.0 3.0 
Serviciile medicale 3.3 3.2 3.9 4.0 
Sistemul educațional 3.1 3.0 3.6 3:9 
Serviciile de înregistrare şi autorizaţii 3.0 2.9 3.8 33 
Serviciile comunale, telecom etc. 3.0 3.0 2.8 Z 
Organele militare 2.9 2.9 2.9 2.8 
ONG-urile 2.8 2.8 2.8 2.7 
Instituţiile religioase 2.7 2.6 2-l 2.1 
Sursa: Barometrul Global al Corupției Transparency International [23,37] 
În anul 2005 în Republica Moldova autoritățile vamale şi poliția au fost eva- 
luate din nou ca domeniile/sectoarele cele mai afectate de corupție, dar deja 

cu un scor mai mic — 4.2 puncte (tabelul 1). Partidele politice, ca şi judiciarul, 
fiind evaluate cu un punctaj de 3.8 mai mic decit în anul 2004 şi, totodată, mai 
mic decît media în lume (4.0), s-au situat pe o poziție mai joasă, după autorită- 
tile vamale şi poliția, serviciile medicale (4.0) şi sistemul educațional (3.9), iar 
pe următoarea poziţie a fost plasat organul legislativ cu 3.6 puncte. 


În anul 2006 în Republica Moldova poliția a fost evaluată ca cea mai afectată 
de corupţie (4.1 puncte), după care au urmat sistemul judiciar/justiţia (3.9) şi 
serviciile medicale (3.8) (tabelul 2). Partidele politice, legislativul şi mediul de 
afaceri au ocupat următoarea poziţie, acumulînd 3.7 puncte. 


În anul 2007 în Republica Moldova poliţia a fost evaluată ca cea mai afectată 
de corupţie (4.1 puncte), după care urmează serviciile medicale (3.8) (tabelul 
2). Partidele politice şi judiciarul s-au plasat pe următoarea poziție cu un scor 
de 3.7 puncte, care sunt urmate de legislativ cu 3,6 puncte. 


Tabelul 2. Impactul corupției asupra diferitelor sectoare şi instituții în anii 
2006 — 2007 în Republica Moldova şi media în toate țările evaluate 


Media 
62 țări — anul 2006 | Republica Moldova 
Sectoare/instituţii 60 tări — anul 2007 
anul anul anul anul 
2006 2007 2006 2007 

Partidele politice 4.0 4.0 3.7 37 
Parlamentul/Organul legislativ 3.7 3.6 3:7 3.6 
Mediul de afaceri/Sectorul privat 3.6 3.5 37 3.5 
Poliția 3.5 3.6 4.1 4.1 
Sistemul judiciar/Justiția 3.5 3.4 3.9 37 
Mass-media 33 33 32 2.8 
Colectarea taxelor şi impozitelor 33 3.3, 2.7 3.1 
Serviciile medicale 3.1 3.2 3.8 3.8 
Sistemul de educație 3.0 3.0 3.6 3.3 
Armata 3.0 2.9 3.0 2.6 
Utilităţile publice 3.0 3.1 2.3 2.4 
Birourile de înregistrare şi eliberare a 29 30 31 32 
autorizaţiilor 

ONG-urile 29 2.9 9] 2.4 
Organizațiile religioase 2.8 2.8 2.2 2.2 


Sursa: Barometrul Global al Corupției Transparency International [38, 39] 

Deşi BGC atribuit partidelor politice și organului legislativ din Republica 
Moldova pe anii 2005-2007 este mai mic în raport cu anul 2004, adică se atestă 
o careva ameliorare a situaţiei privind corupția politică, situația rămîne îngri- 
jorătoare sau destul de alarmantă, Republica Moldova fiind considerată drept 
una din ţările în care corupţia are repercusiuni adînci asupra vieţii politice. 


În prezent formele cunoscute ale corupției sunt stipulate de Convenţia 
Naţiunilor Unite împotriva corupției, Convenţiile europene cu privire la co- 
rupție şi alte documente internaționale, precum și de actele normative naționa- 
le. Corupţia politică, ca formă a corupției, nu figurează printre acestea, însă în 
practică această noțiune este utilizată de mai mult timp 


Pornind de la experienţa internațională, corupţia politică presupune, în gene- 
ral, corupţia partidelor politice şi, în particular, — corupția unor categorii con- 
crete de persoane, adică a persoanelor sus-puse. 


Experienţa internațională și națională demonstrează că fenomenul corupției 
politice sau corupției partidelor politice se manifestă atît la etapa de constituire 
a partidelor politice, cît şi în activitatea propriu-zisă a acestora la realizarea 
scopurilor programelor, dar mai cu seamă în activitatea partidelor politice şi 
concurenţilor electorali în perioada campaniilor electorale, în activitatea po- 
liticienilor (ca reprezentanți ai partidelor politice) în calitate de lideri de stat 
sau de guverne, parlamentari, primari, consilieri (aleşi locali), conducători şi 
persoane responsabile ale autorităților şi administraţiilor publice centrale şi lo- 
cale. Corupţia politică se manifestă sub diverse forme ale corupției, în special, 
prin abuzuri de funcție, sustrageri de mijloace publice, deturnări de fonduri, 
folosire ilicită de bunuri, trafic de influenţă, acte de corupere activă şi pasivă, 
acte de protecţionism, îmbogăţire ilicită. Drept consecință a corupției politice 
este prejudicierea de proporţii a statului cu spălarea sau ascunderea ulterioară 
a mijloacelor sustrase și obţinerea beneficiilor ilegale, subminarea principiilor 
democratice ale statului. 


Potrivit Barometrului Global al Corupţiei 2004 Transparency International’, 
între nivelul corupției şi sărăcie există o strînsă legătură. Un exemplu elocvent 
în acest sens este cazul lui Mohamed Suharto, Preşedinte al Indoneziei în anii 
1967-1998, care, după cum se afirmă, a însușit ilegal din averea statului sau a 
prejudiciat statul de circa 15-35 miliarde de dolari SUA (în anul 2001 PIB pe 

cap de locuitor a constituit în Indonezia circa 700 dolari SUA). Conducătorii 
unui şir de state sau guverne, politicienii corupți au sustras pe parcursul a mai 
multor ani mijloace enorme, prejudiciind considerabil statul şi sărăcind popula- 
ţia (tabelul 3). Astfel, corupția politică îi lipseşte pe cei mai nevoiaşi de accesul 
la serviciile vitale, cauzînd conflicte şi violenţă, atinge buzunarele contribua- 
bililor şi acţionarilor în întreaga lume, subminează speranţa țărilor în curs de 
dezvoltare pentru prosperitate şi stabilitate şi aduce daune economiei globale. 


Tabelul 3. Top-ul celor mai corupți conducători de state/guverne[43] 


Mărimea 
a aie PIB pe cap 
Conducătorul de stat’ guvern TO imatină Şi de locuitor 
mijloacelor sustrase, 
(anul 2001) 
conform surselor 
Mohamed Preşedintele Indoneziei, |15 — 35 miliarde 695 dolari 
Suharto anii 1967 — 1998 dolari SUA SUA 
Ferdinand Preşedintele Filipinelor, |5-— 10 miliarde dolari |912 dolari 
Marcos anii 1972 — 1986 SUA SUA 
Mobutu Sese Preşedintele Zairului, 5 miliarde dolari SUA | 99 dolari SUA 
Seco anii 1965 — 1997 
Sani Abacea Preşedintele Nigeriei, 2 — 5 miliarde dolari |319 dolari 
anii 1993 — 1998, SUA SUA 
Slobodan Preşedintele Serbiei/ 1 miliard dolari SUA | Lipsesc date 
Miloşevici Iugoslaviei, 
anii 1989 — 2000 
Jean-Claud Preşedintele Haiti, 300 — 800 milioane |460 dolari 
Duvalie anii 1971 — 1986 dolari SUA SUA 
Alberto Preşedintele Peru, 600 milioane dolari |2051 dolari 
Fuhimori anii 1990 — 2000 SUA SUA 
Pavel Lazarenco. | Prim-ministru al 114 — 200 milioane |766 dolari 
Ucrainei, dolari SUA SUA 
anii 1996 — 1997 
Arnoldo Aleman | Preşedintele Nicaragua, | 100 milioane dolari |490 dolari 
anii 1997 — 2002 SUA SUA 
Josef Estrada Preşedintele Filipinelor, |78 — 80 milioane 912 dolari 
anii 1998 — 2001 dolari SUA SUA 


Corupţia politică sau corupţia partidelor politice este numită încă corupţie de 
vîrf, deoarece reprezintă corupția manifestată atît de partidele politice, pre- 
ponderent conducătorii sau persoanele responsabile ale acestora, cît și de per- 
soanele care au legătură cu un partid politic ori sunt în alt mod controlate de 

un partid politic, candidații la alegeri, persoanele care dețin mandate publice 
elective (de exemplu, deputați, primari, consilieri), conducătorii de state sau 
guverne, conducătorii și persoanele responsabile ale autorităților sau adminis- 
traţiilor publice centrale şi locale şi de alte persoane responsabile ale guvernă- 
rii. De asemenea, corupția politică mai este numită corupţie mare din motivul 
că este ori poate fi de proporții deosebit de mari și cu consecințe extrem de 
grave pentru societate. 


Transparency International atenționează că parlamentelor le este încredințată o 
misiune foarte importantă — de a plasa interesele cetăţenilor mai presus decît in- 
teresele personale. Însă BGC arată că așteptările publicului sunt înșelate, avînd 
consecințe grave asupra legitimităţii oficialilor aleşi în multe țări. Acolo, unde co- 
rupția atinge eşaloanele de vîrf ale puterii, propulsarea reformelor fundamentale 
se află în mîinile celor, care doresc aceasta în cea mai mică măsură. Dacă aceste 
avertismente nu sunt luate în seamă, procesul democratic este pus în pericol. 


Partidele politice sunt o şcoală pentru majoritatea liderilor de state și pentru 
parlamentari, de aceea ele trebuie să înceapă activitatea împotriva corupției 
în interiorul său. Partidele politice trebuie să renunțe la sursele de finanțare 
“murdare”, să tindă spre o transparenţă mai mare, spre alegeri cinstite şi curate 
[25, 37, 38, 40, 41]. 


Din aceste motive, prevenirea şi combaterea corupţiei politice trebuie să repre- 
zinte o preocupare majoră a societății. 


Finanţarea partidelor politice şi campaniilor electorale constituie o componentă 
importantă a activității partidelor politice, de care depinde realizarea scopuri- 
lor acestora. Fără finanțare nu pot exista şi activa partidele politice, nu se pot 
desfăşura campanii electorale, iar în lipsa partidelor politice nu poate exista 
pluralismul politic, democraţia. Prin urmare, reglementarea și asigurarea finan- 
țării partidelor politice şi campaniilor electorale sunt necesare pentru asigurarea 
democraţiei. În același timp, finanţarea partidelor politice şi campaniilor electo- 
rale, ca domeniu important ce ține de activitatea partidelor politice, este o ţintă 
atractivă pentru corupția politică. Multe scandaluri politice sunt legate anume 
de corupția în finanțarea partidelor politice şi candidaţilor la alegeri. 


În domeniul finanţării partidelor politice și campaniilor electorale corupția se 
poate manifesta prin [16, 29, 30, 42, 43, 44]: 
— abuzul de mijloace publice sau resurse administrative; 

sustragerea sau deturnarea de fonduri publice; 

abuzurile de sistemele de finanţare politică pentru a servi intereselor 
partidelor de guvernămînt; depășirea criteriilor obiective, corecte şi re- 
zonabile de finanțare; 

oferirea donațiilor personale pentru a avansa pe treptele ierarhice ale 
partidului, 

cumpărarea locurilor pe listele partidului care candidează la alegeri; 
finanțarea din surse anonime ori secrete; cumpărarea de către bogați 
a influenţei și accesului la putere prin intermediul donațiilor secrete; 
ascunderea surselor de finanțare, în special a informației despre donații 
şi donatori; 

finanțarea din alte surse interzise de lege, de exemplu, din partea insti- 
tuţiilor/organizaţiilor publice sau finanţatorilor străini; 

finanțarea din surse ilegale, în special, de provenienţă vădit criminală 
ori acceptarea donațiilor din partea autorităţilor, grupărilor, organizații- 
lor criminale în schimbul promisiunii de a nu aplica legea; 

susținerea financiară de către firme/companii a unui sau a mai multor 
partide pentru obţinerea facilităților de la politicieni sau pentru permisi- 
unea de a participa la discuții publice privind piețele (taxa de intrare), 
finanţarea în scopul de a obţine o atitudine favorabilă din partea angaja- 
ților din serviciul public; 

abuzul de mijloacele mass-media de către partidele majoritare de gu- 
vernămînt; 

oferirea donațiilor de către agenții economici fără aprobarea de către 
acționari a donațiilor şi fără informarea acestora; 

utilizarea donațiilor sau mijloacelor partidului politic în scopuri perso- 
nale sau ca mijloc de obţinere a beneficiilor politice ilegale; 

primirea donațiilor cu depășirea limitei stabilite a donațiilor dintr-o sin- 
gură sursă; 

obținerea de fonduri de către partidele politice prin extorcare, intimida- 
re sau şantajare a persoanelor, în special a antreprenorilor, conducători- 
lor de întreprinderi, companii, 

cumpărarea voturilor alegătorilor, inclusiv prin utilizarea ajutoarelor 
umanitare; 

— utilizarea informației despre finanțare pentru a se răfui cu donatorii 
opoziției politice etc. 


Aceste şi alte forme de manifestare a corupției în finanțarea partidelor politice 
şi campaniilor electorale pot duce la obţinerea mandatelor publice elective 
de către persoane neconştiincioase, necinstite, care, la rîndul său, contribuie 
la selectarea şi numirea în funcții publice importante de stat a persoanelor cu 
calități personale similare. Ca rezultat, în asemenea cazuri se creează condiţii 
extrem de favorabile pentru comiterea de către aceste persoane a abuzurilor 
de funcţie, sustragerilor de mijloace, deturnărilor de fonduri, folosirii ilicite 
de bunuri, actelor de corupere pasivă și activă, de protecționism și altor acte 
de corupție de proporţii. Din aceste motive, formele de manifestare a corupției 
în domeniul finanţării partidelor politice şi campaniilor electorale urmează a fi 
examinate și prevenite în ansamblu şi în raport cu alte forme de manifestare a 
corupției politice sau corupției mari. 


Sistemul imperfect de finanțare a partidelor politice şi campaniilor electorale 
creează condiţii favorabile atît pentru corupţia în acest domeniu, cît şi pentru 
corupția politică în general, fapt ce îngrijorează mult societatea. 


Deci, sistemul de finanţare a partidelor politice şi campaniilor electorale re- 
flectă, de fapt, capacitatea acestuia de a promova în funcții publice elective 
persoane conştiincioase şi oneste, inclusiv capacitatea de a preveni corupția 
politică. De aceea reglementarea concretă și explicită a finanțării partidelor 
politice şi campaniilor electorale, bazată pe principiile şi normele recunoscute 
la nivel internațional, poate să asigure finanţarea corectă a acestora şi să con- 
tribuie la prevenirea corupției politice. 


Prin urmare, reglementarea şi implementarea unui sistem corect de finanţare a 
partidelor politice şi campaniilor electorale influențează finanţarea corectă a de- 
mocraţiei şi reprezintă una din măsurile importante de prevenire a corupției poli- 
tice. De aceea sistemul de finanțare politică necesită o abordare serioasă din par- 
tea statului pentru a preveni fenomenul corupției politice, în general, şi a corupției 
în domeniul finanțării partidelor politice şi campaniilor electorale, în particular. 

Asupra necesităţii unei asemenea abordări se pronunță documentele 
Organizației Naţiunilor Unite și Consiliului Europei. Astfel, conform princi- 
piului 15 din Rezoluţia (97) 24 a Consiliului Europei [18], autorităţilor națio- 
nale li se cere „... să avantajeze regulile privind finanțarea partidelor politice 

şi campaniilor electorale care să descurajeze coruptia”, iar, conform art.7 din 
Convenţia Naţiunilor Unite împotriva corupției [7], „fiecare stat parte are în 
vedere ... să adopte măsuri legislative şi administrative corespunzătoare ... cu 
scopul de a spori transparența finanțării candidaturilor la un mandat public 
electiv şi, eventual, a finanțării partidelor politice”. 


Pentru asigurarea unui sistem corect de finanţare a partidelor politice şi campa- 
niilor electorale, precum şi pentru prevenirea corupției în domeniul finanțării 
partidelor politice şi campaniilor electorale este necesară reglementarea aces- 
tei activități prin aplicarea normelor standard: finanţarea publică a partidelor 
politice şi campaniilor electorale, limitarea donațiilor, limitarea cheltuielilor 
în campania electorală, asigurarea transparenţei maxime a surselor de finanța- 
re şi supravegherea finanţării partidelor politice şi campaniilor electorale. De 
asemenea, este necesar ca regulile/normele stabilite să fie concrete şi clare, 
precum şi să fie respectate şi aplicate în practică. 


În acest sens, se impune elaborarea și adoptarea modificărilor şi completărilor 
în legislaţia în vigoare sau a unei legi speciale cu privire la finanțarea partide- 
lor politice şi campaniilor electorale. Din aceste considerente, este salutabilă 
iniţiativa elaborării unui proiect de lege, care ar reglementa finanțarea politică 
bazată pe normele, principiile şi experiențele internaționale. 


În baza analizei proiectelor de legi menţionate, precum şi a legislaţiei în vigoa- 
re, vom încerca să prezentăm normele, principiile şi experiența internațională, 
care ar putea sta la baza reglementării corecte a finanțării partidelor politice și 
campaniilor electorale. 


2. Necesitatea reglementării finanțării partidelor 
politice şi campaniilor electorale 


1. În partea introductivă a proiectului de lege nr.1 sunt prezentate unele con- 
vingeri, idei/opinii și constatări, care, de fapt, motivează necesitatea regle- 
mentării finanțării partidelor politice şi campaniilor electorale, şi anume: 
=... partidele politice sunt un element... al sistemului democratic ...”, 
=... finanțarea partidelor politice şi campaniilor electorale în toate sta- 

tele trebuie să fie subiect a aceloraşi standarde în scopul prevenirii şi 
combaterii fenomenului corupției”; 


15 


Transparency International — Moldova 


=... corupția reprezintă o amenințare serioasă pentru statul de drept, de- 
mocraţie, drepturile omului, echitatea şi justiția socială, care împiedică 
dezvoltarea economică, pune în pericol stabilitatea instituţiilor demo- 
cratice şi subminează principiile fundamentale morale ale societății”; 

= „recunoscînd necesitatea asigurării transparenţei maxime şi legal înte- 
meiate în procesul de prevenire şi combatere a corupției în activitatea 
politică, drept condiție esențială pentru buna functionare a instituțiilor 
democratice”. 


Aceste motive, în principiu, nu se pun la îndoială. Totuşi, privitor la alin.2 
este de menționat că legea care urmează a fi adoptată va fi un act normativ 
naţional, dar nu un document internaţional. În lege poate fi vorba doar de 
reglementarea finanţării politice în Republica Moldova. Bineînţeles, la ela- 
borarea şi adoptarea legii urmează a fi puse la bază normele recunoscute la 
nivel internațional. De aceea ar fi mai corect a exclude din alin.2 textul „în 
toate statele”, iar textul „subiect al aceloraşi standarde” a-l substitui prin 
textul „reglementată prin norme şi efectuată în mod transparent în scopul 
evitării destabilizării funcționării normale a mecanismelor democratice şi 
discreditării treptate a întregii clase politice, precum şi” [14]. Totodată, 
în alin.4 textul „transparentei maxime şi legal întemeiate în procesul de 
prevenire şi combatere a corupției în activitatea politică,” ar trebui sub- 
stituit prin textul „prevenirii şi combaterii corupției în domeniul finanțării 
partidelor politice şi campaniilor electorale”. 


Prin urmare, aceste alineate urmează a fi prezentate în următoarea redacție: 


alin. 2 — „ ... finanțarea partidelor politice şi campaniilor electorale tre- 
buie să fie reglementată prin norme şi efectuată în mod transparent 
în scopul evitării destabilizării funcționării normale a mecanismelor 
democratice şi discreditării treptate a întregii clase politice, precum 
şi în scopul prevenirii şi combaterii fenomenului coruptiei”; 

alin. 4 — „recunoscînd necesitatea asigurării prevenirii şi combaterii co- 
rupției în domeniul finanţării partidelor politice şi campaniilor elec- 
torale drept condiţie esenţială pentru buna funcţionare a instituțiilor 
democratice ”. 


Tinînd cont de prevederile internaţionale [17, 19], în partea introductivă a pro- 
jectului de lege nr.1 urmează a fi indicate suplimentar motivele următoare: 

= „recunoscînd că la utilizarea lor respectivă mijloacele financiare, ca şi 
programele sau candidații la alegeri, pot să influențeze asupra expri- 
mării votului de către alegători şi, respectiv, asupra rezultatelor alege- 
rilor”; 

= fiind convinşi că orice cetățean este în drept să cunoască din care 
surse sunt finanțate partidele politice care luptă pentru votul acestuia, 
pentru că aceasta poate influența asupra alegerii lui”; 

= „considerînd că reglementarea finanţării partidelor politice şi campa- 
niilor electorale bazată pe principiile recunoscute este necesară pentru 
susținerea şi consolidarea sistemului democratic, contribuie la dezvol- 
tarea pluralismului politic, la sporirea încrederii publicului în meca- 
nismele democratice, în corectitudinea partidelor politice şi întregii 
clase politice”. 


Totodată, trebuie de menţionat că toate motivele specificate ar putea sta la 
baza unui articol din proiectul de lege nr.1 care ar stipula scopul legii Legii 
privind finanțarea partidelor politice şi campaniilor electorale. 


Suplimentar la aceasta, după specificarea motivelor sus-menţionate, 
proiectul de lege nr.1 urmează a fi completat cu un nou alineat cu ur- 
mătorul cuprins: „ ... pornind de la normele unice contra corupției în 
finanțarea partidelor politice şi campaniilor electorale recunoscute 
la nivel european şi internațional ...”, din care ar rezulta ideea că în 
Republica Moldova „finanțarea partidelor politice şi campaniilor elec- 
torale ...” este „subiect al aceloraşi standarde”. 


În proiectul de lege nr.2 nu sunt indicate direct careva motive privind ne- 
cesitatea reglementării finanțării partidelor politice şi campaniilor elec- 
torale. Ele doar pot rezulta sau pot fi subînțelese din alte stipulaţii. De 
fapt, motivele finanțării rezultă din Nota informativă anexată la proiectul 
de lege nr.2, conform căreia "prin elaborarea acestui proiect de lege se 
urmăreşte crearea de mecanisme care ar consolida democrația, plura- 
lismul politic, precum şi ar diminua absenteismul electoral”, ceea ce nu 
este suficient. Prin urmare, proiectul de lege în cauză urmează a fi com- 
pletat, ținînd cont de comentariile şi propunerile prezentate în proiectul 
de lege nr.1. 

3. Noţiunile de finanţare a partidelor politice 
şi finanţare a campaniilor electorale 


La prima vedere s-ar părea că noțiunile de finanțare a partidelor politice şi 
finantare a campaniilor electorale sunt destul de clare şi nu este necesar a 
le prezenta în lege. In realitate, însă, nu este aşa. De exemplu, pot fi oare 
considerate drept finanțare a partidelor politice sau a campaniilor electorale 
următoarele cazuri: 
— oferirea fără plată de către o organizaţie sau întreprindere a încăperii 
sale pentru organizarea de către un partid politic a unei manifestații, 
— prestarea unui partid a serviciilor de instalare a rețelei de computere în 
baza unui contract de achiziție; 
— alocarea unei organizaţii neguvernamentale a mijloacelor din surse 
străine (granturi) pentru monitorizarea campaniilor electorale; 
— acordarea de facilități fiscale persoanelor care oferă donaţii partidelor 
politice; 
— oferirea gratuită ori subvenţionată partidelor politice sau concurenţilor 
electorali a timpului de emisie, de eter etc. 


În multe cazuri noţiunile de finanțare a partidelor politice sau finanțare a campa- 
niilor electorale ar putea fi interpretate diferit, ceea ce ar putea duce la confuzii. 


Prezentarea în textul legii a definiţiilor acestor noțiuni este importantă nu nu- 
mai pentru a înţelege corect semnificația lor, ci şi pentru a le înțelege şi a 
le interpreta în același mod de către partidele politice, concurenţii electorali, 
organele de control/supraveghere, organele de aplicare a legii, instanţele jude- 
cătorești, precum şi de către orice persoană. 


Noţiunile în cauză nu sunt definite nici în legislaţia actuală (Legea privind par- 
tidele şi alte organizaţii social-politice şi Codul electoral), nici în proiectele 
de legi elaborate. 


Pentru a nu interpreta eronat sau contradictoriu aceste noțiuni, se propune a 
completa capitolul I din proiectul de lege nr.1 sau capitolul 1 din proiectul de 
lege nr.2 cu un articol nou cu denumirea „Noțiuni”, în care vor fi incluse defi- 
niţiile noţiunilor de finanțare a partidelor politice şi finanțare a campaniilor 
electorale. 

În acest scop, se propun următoarele definiții: 


e 


Finanțarea partidelor politice reprezintă activitatea de colectare, primire 
sau acumulare de către partidele politice a mijloacelor financiare, mate- 
riale şi de alt caracter din diverse surse ori activitatea de oferire, alocare 
sau transmitere partidelor politice a unor asemenea mijloace din partea 
statului, persoanelor fizice şi juridice, ori executarea lucrărilor sau acor- 
darea serviciilor partidelor politice pentru asigurarea sau susținerea acti- 
vității statutare a acestora pe seama finanțatorilor. 


Finanţarea campaniilor electorale reprezintă activitatea de acumulare, 
colectare sau primire de către concurenţii electorali a mijloacelor financi- 
are, materiale şi de alt caracter din diverse surse ori activitatea de oferire, 
alocare sau transmitere concurenţilor electorali a unor asemenea mijloace 
din partea statului, persoanelor fizice şi juridice, ori executarea lucrări- 
lor sau acordarea serviciilor pentru sustinerea concurenţilor electorali în 
campania electorală pe seama finanțatorilor: 


Finantarea partidelor politice şi campaniilor electorale constă din autofi- 
nanțare şi susținerea partidelor politice, concurenţilor electorali din par- 
tea statului, persoanelor fizice şi juridice. 


Nu se consideră finanțare a partidelor politice şi campaniilor electora- 
le desfăşurarea de către orice întreprindere, organizaţie a activităților de 
acordare a serviciilor publice contra plată în condiţiile legii şi de execu- 
tare a contractelor de achiziție de mărfuri, lucrări şi servicii încheiate în 
condițiile legii între acestea şi partidele politice, concurenții electorali, 
precum şi activitatea de finantare a persoanelor care efectuează activități 
de monitorizare a campaniilor electorale sau de monitorizare a finanțării 
partidelor politice şi campaniilor electorale. 


Principiile de bază ale finanţării partidelor politice 
şi campaniilor electorale 


. În proiectul de lege nr.1 principiile de finanțare politică sunt reflectate în 


art. 3. Este de menţionat că principiile care stau la baza finanțării partidelor 
politice şi finanțării campaniilor electorale sunt, de fapt, aceleași, cu parti- 
cularitățile respective, de aceea se propune a completa denumirea art. 3 cu 

textul „şi campaniilor electorale”. Prin urmare, acest articol urmează a fi 
întitulat „Principiile de bază ale finanţării partidelor politice şi campanii- 
lor electorale”. 


Conţinutul art. 2 din proiectul de lege reprezintă, de fapt, unul din principi- 
ile de finanţare, de aceea el urmează a fi inclus în art.3, ca un alineat separat 
cu următorul cuprins: 


„(1) Finantarea partidelor politice şi campaniilor electorale se efectu- 

ează în condiţiile legii”. 
Prin urmare, conținutul inițial al art.3 va alcătui alin.(2). Acest alineat 
în continuare se propune a fi modificat, substituind textul „Asigurarea 
mijloacelor de finantare a activității partidelor politice” prin textul 
„Finantarea partidelor politice şi campaniilor electorale”, şi completat 
cu principiile legalităţii, integrităţii şi controlului asupra finanţării, cu 
excluderea principiului „libertății”. Astfel, art.3 alin.(2) din proiect va 
avea următorul cuprins: 


„(2) Finantarea partidelor politice şi campaniilor electorale se bazează 
pe principiile legalității, integrităţii, egalității, transparenţei şi contro- 
lului asupra finanțării”. 


Principiul libertăţii utilizat în proiect nu este clar. Presupunem că prin 
includerea acestui principiu în proiectul de lege autorul proiectului a 
avut în vedere că susținerea partidelor politice şi concurenţilor electo- 
rali de către persoanele fizice şi juridice poate fi efectuată numai în mod 
benevol, adică fără a impune susţinerea într-un mod oarecare. În acest 
sens, susținerea benevolă a partidelor politice şi concurenţilor electo- 
rali ar putea fi stipulată atît în art.3, cît şi în art.4 alin.(2), avîndu-se 
în vedere că există posibilități de a încuraja susținerea partidelor po- 
litice sau concurenţilor electorali prin acordarea de facilități fiscale la 
impozitarea donațiilor. Totodată, trebuie să ținem cont de faptul că în 
art.7 alin.(1) se stipulează că „donația constituie orice act deliberat de 
transmitere ...”, adică este un act efectuat în mod intenționat, din pro- 
prie voinţă“. Totodată, trebuie să mai ținem cont de faptul că la compar- 
timentul ”responsabilități” se presupune a prevedea responsabilitatea 


Dicţionarul explicativ al limbii române, Academia Română, Institutul de Lingvistică 


“Iorgu Iordan”, Ediţia II, Univers Enciclopedic, Bucureşti, 1998. 

pentru extorcarea, intimidarea sau şantajul persoanelor, antreprenorilor, 
conducătorilor de firme, întreprinderi, companii sau altă modalitate de 
efectuare a donațiilor forțate. Din aceste motive, se propune excluderea 
acestui principiu. 

2. În proiectul de lege nr.2 lipsesc principiile de bază ale finanţării partidelor 
politice şi campaniilor electorale. Prin urmare, acest proiect de lege urmea- 
ză a fi completat cu aceste principii ale finanțării politice. 


5. Finanţarea partidelor politice 


5.1. Sursele de finanțare 


Partidele politice pot fi finanţate din mijloace publice și din mijloace private, 
inclusiv din mijloacele proprii ale acestora. 


Sursele publice reprezintă mijloacele bugetului public (de stat) utilizate pentru 
susținerea partidelor politice. De obicei, aceste mijloace se oferă sub formă de 
subvenții anuale pentru acoperirea cheltuielilor curente ale partidelor politice 
în perioada nonelectorală, subvenţii sau rambursări ale cheltuielilor electorale 
şi pentru audit, facilități fiscale la contribuţii politice, acces liber sau subven- 
ționat la mijloacele mass-media publice etc. Susținerea financiară a partidelor 
politice de către stat reprezintă contribuţii limitate bazate pe criterii obiective, 
rezonabile şi corecte. 


Conform experienţei statelor cu o democraţie dezvoltată, finanțarea publică 
este prioritară. 


Sursele private de finanțare ale partidelor politice includ contribuţiile sau do- 
naţiile oferite de cetăţeni și unele persoane juridice, de exemplu, care practică 
activitate de întreprinzător, precum şi mijloacele proprii ale partidului consti- 
tuite, de regulă, din cotizațiile membrilor şi veniturile din activităţile proprii 
ale partidului 


Finanţarea partidelor politice poate fi directă — sub formă de subvenții, rambur- 
sări, donaţii (contribuţii) băneşti — şi/sau indirectă (nefinanciară, nemonetară) — 
sub formă de facilități fiscale, oferire gratuită sau facilitată a mijloacelor mass- 
media, încăperilor, altor proprietăți, acordare de servicii şi efectuare de lucrări 
pe seama finanțatorilor. 

În contormitate cu recomandările Consiliului Europei [15, art. 1], în domeniul 
finanţării partidelor politice şi campaniilor electorale: 


1. 


= se interzic donațiile în contul partidelor politice din partea persoane- 
lor juridice aflate sub controlul statului, autorităților publice (a nu se 
confunda cu finanţarea partidelor politice din bugetul de stat); 

= se interzic donațiile secrete; 

= se limitează, se interzic sau se reglementează strict donațiile persoa- 
nelor juridice care oferă bunuri sau servicii pentru orice instituție a 
administraţiei publice; 

= se interzic, se limitează sau se reglementează donațiile oferite de 
finanţatori străini. 

Stipulațiile art. 4-9 din capitolul II al proiectului de lege nr.1 se referă la 

finanțarea partidelor politice, de aceea ar fi rațional a prezenta titlul ca- 

pitolului II în redacția „Finanțarea partidelor politice”, iar titlul art. 4 în 

redacția „Sursele de finanțare ale partidelor politice”. 


Potrivit art.4 din proiectul de lege, sursele de finanțare a partidelor politice sunt: 
a) cotizaţiile de aderare şi cele de membru; 

b) veniturile provenite din activități proprii; 

c) donațiile; 

d) subvenţiile de la bugetul de stat; 

e) alte surse de venit. 


Sursele menționate la lit. a), b) şi e) reprezintă, de fapt, mijloacele proprii 
ale partidelor politice. De aceea, pentru a simplifica textul legii, aceste sur- 
se de finanțare urmează a fi comasate sub denumirea „mijloacele proprii 
ale partidelor politice”, cu atît mai mult că în proiectul de lege se utilizează 
această sintagmă (de exemplu, art. 14 alin. (2)). 


Mijloacele proprii ale partidelor politice sunt reglementate de art.5 
(Cotizaţiile), art.6 (Veniturile provenite din activități proprii) şi art.8 (Alte 
surse de venit) din proiectul de lege nr.1. Considerăm că aceste articole ar 
putea fi comasate într-un compartiment întitulat „Mijloacele proprii ale 
partidelor politice”. 

Tinînd cont de prioritatea finanțării partidelor politice de la bugetul de stat 
şi modificările care urmează a fi efectuate, considerăm că în proiectul de 

lege nr.1 trebuie să fie reglementat că sursele de finanțare a partidelor po- 
litice sunt mijloacele publice (din bugetul de stat) şi mijloacele private sub 
formă de donaţii şi mijloace proprii ale partidelor politice. 


Pornind de la conţinutul proiectului de lege nr.1, art.4 se prezintă incom- 
plet, de aceea propunem să fie incluse în conținutul articolului dat, supli- 
mentar la alin. (1), trei alineate noi cu următorul cuprins: 

(2) Partidele politice pot fi sustinute de către stat, cetățeni şi persoane ju- 
ridice în limitele stabilite de legislaţie. 

(3) Partidele politice sunt finanțate de către stat în baza criteriilor obiective, 
corecte şi rezonabile. Sustinerea partidelor politice de către stat poate 
avea un caracter financiar şi nu poate depăşi limitele rezonabile. 

(4) Orice finantare a partidelor politice de către stat, persoanele fizice şi 
Juridice nu poate prejudicia independenţa partidelor politice ”. 


Completările propuse la art. 4 din proiectul de lege nr.1 ar însemna că le- 
gea reglementează dreptul (ori, după caz, obligaţia) statului, cetăţenilor şi 
unor persoane juridice de a susține partidele politice, dar acest drept (ori 
obligaţie) poate fi realizat „în limitele stabilite de legislaţie”, ţinînd cont de 
interdicțiile (art.9, art.15) şi restricțiile de finanţare prevăzute în proiect. De 
asemenea, completările propuse ar însemna că legea reglementează restric- 
țiile şi criteriile de finanțare de către stat, care urmează a fi luate în con- 
siderație la determinarea mărimii mijloacelor alocate din bugetul de stat 
la adoptarea bugetului, precum şi prevenirea unei eventuale prejudicieri 
a independenţei partidelor politice ca rezultat al finanţării, moment foarte 
important și pentru compartimentul „responsabilităţi”, care derivă din art.1 
al Recomandării Rec (2003) 4 a Consiliului Europei. 

2. Articolul 28 alin. (1) din proiectul de lege nr.2 stipulează în calitate de 
surse de finanțare a partidelor politice: 


a) cotizaţiile membrilor de partid; 

b) donațiile; 

c) activitățile de colectare a fondurilor; 

d) subventiile de la bugetul de stat... . 

Activitățile de colectare a fondurilor, de fapt, nu constituie sursă de finan- 


tare, ci o acţiune de acumulare a mijloacelor din sursele enumerate și, prin 
urmare, trebuie exclusă. Sursele de finanţare ale partidelor politice pot fi 

publice și private, ceea ce este reglementat şi în art.5 alin.(1) din proiectul 
de lege nr.2 şi art.28 trebuie doar să concretizeze aceste surse. În contextul 
prevederilor art.28 alin.(1), noțiunea de fonduri ar presupune, de fapt, că 
mijloacele se acumulează din sursele reglementate la lit.a), b) şi d). 


Nu este exclus că prin activități de colectare a fondurilor autorul proiectu- 
lui a avut în vedere mijloacele publice acumulate într-un fond special sau 
mijloacele proprii ale partidului obţinute din activităţile acestuia. În acest 
caz, lit.c) necesită a fi redactată. 


Propunerea prezentată în proiectul de lege nr.1 urmează a fi extinsă şi asu- 
pra proiectului de lege nr.2. 


5.2. Finanţarea partidelor politice de către stat 


l 


N 


Capitolul II din proiectul de lege nr.1 cu titlul actual „Surse de finanțare” 
sau cu cel propus „Finanțarea partidelor politice” ar trebui să reglemen- 
teze în continuare sursele de finanțare a partidelor politice din mijloacele 
publice (de la bugetul de stat) şi private (donațiile, mijloacele proprii). De 
fapt, în acest capitol sunt reglementate doar sursele private de finanțare. 
Cu toate că subvențiile din bugetul de stat sunt recunoscute în art.4 drept 
una din sursele de finanțare a partidelor politice, în capitolul de față lipsesc 
reglementările privind finanțarea partidelor politice de către stat. 


Totodată, articolele 10 „Subvențiile de la bugetul de stat”, 11 „Modalitatea 
subvențtionării de stat” şi 12 "Suspendarea sau încetarea finanțării de stat 
a partidelor politice”, adică conţinutul capitolului III „Finanțarea de stat” 
din proiectul legii, reglementează aspectele finanțării partidelor politice 
de către stat. De aceea aceste articole trebuie să fie incluse în capitolul 
II „Finanțarea partidelor politice”, capitolul III urmînd a fi comasat cu 
capitolul II. 

În capitolul III al proiectului de lege nr.1 (numerotarea capitolului potrivit 
proiectului de lege) se reglementează finanțarea de către stat a partidelor 
politice care participă la alegeri. Pornind de la stipulaţiile art.10 alin.(2), 
pentru finanțare este prevăzută o cotă unică anuală „ ... nu ... mai mare 
de 0,02% din veniturile fiscale prevăzute în bugetul de stat”. Totodată, 
conform art.10 alin.(4), aceste subvenţii sunt folosite atît pentru activita- 
tea partidelor politice, cît şi „pentru pregătirea participării şi derularea 

campaniei electorale” (art.10 alin.(4) lit.f), în timp ce finanţarea campa- 
niilor electorale este stipulată în capitolul IV. Astfel, putem constata că 
proiectul de lege nu reglementează alocarea separată de către stat a mij- 
loacelor financiare pentru finanţarea activității partidelor politice şi pentru 
finanțarea campaniilor electorale. 


În acest context, nu este clar, cum a fost stabilită limita de 0,02%, ce parte 
din aceasta poate fi utilizată pentru activitatea partidelor politice şi pentru 
„pregătirea participării şi derularea campaniei electorale”, care este core- 
ația dintre finanţarea din mijloacele bugetului de stat și mijloacele private 
ale partidelor politice. Existenţa unei asemenea corelaţii ar arăta că se caută 
un echilibru între mijloacele publice şi cele private în finanțarea partidelor 
politice pentru a nu diminua relațiile dintre partide şi electorat. 


De asemenea, nu este clară corelarea sau legătura dintre aceste mijloace 
şi cele prevăzute de art.13 alin.(1) din proiect, potrivit căruia partidele 
politice care participă la campania electorală și alți concurenți electorali 
sunt susținuți de către stat prin acordarea de credite fără dobîndă din 
bugetul de stat. 


Pentru comparaţie: în conformitate cu legislația Canadei (cu modifi- 
cările din anul 2003), partidele politice înregistrate (care au cîştigat 
la noile alegeri generale şi au obținut mai mult de 2% din voturi pe 
plan naţional sau mai mult de 5% din voturi pe plan regional) au pri- 
mit pentru finanțarea activităţii sale subvenţii din mijloacele publice 
în mărime de 1,75$ (indexat la inflație) pentru fiecare vot acordat de 
alegători în favoarea partidului [35]. Astfel, alocaţiile acordate de stat 
pentru activitatea Blocului Québécois pe anul 2004 au alcătuit circa 
2,4 milioane dolari, respectiv Partidul Conservativ — 8,5 milioane do- 
lari, Partidul Democratic Nou— 1,9 milioane dolari, Partidul Liberal — 
9,2 milioane dolari. Alocaţii similare se acordă şi partidelor politice 
din Australia [24]. 


Din aceste date devine clar care sunt condițiile pentru a obţine finanțarea 
activității partidelor politice din mijloacele publice şi cum se determină 
mărimea mijloacelor publice alocate. 


Pornind de la cele menţionate, considerăm raţional, în primul rînd, a co- 
masa stipulațiile capitolului III privind finanțarea campaniilor electorale cu 

cele din capitolul IV. În al doilea rînd, este necesar să se delimiteze finan- 
tarea partidelor politice de finanțarea campaniilor electorale şi să se regle- 
menteze în mod separat mijloacele financiare prevăzute pentru finanțarea 
activităţii partidelor politice şi pentru finanțarea campaniilor electorale. De 
asemenea, urmează a fi reglementată mărimea concretă a acestor mijloace, 
deoarece, potrivit experienţei internaționale, cheltuielile pentru campania 
electorală sunt limitate, spre deosebire de cheltuielile partidelor politice în 
perioada dintre alegeri (excepție pot face restricțiile la cheltuielile de publi- 
citate la radio, TV, ziare, alte materiale tipărite sau interdicțiile de a efectua 
cheltuieli pentru activitatea nonelectorală pe o anumită perioadă de pînă la 
alegeri [35]). 

3. În capitolul 7 din proiectul de lege nr.2 sunt stipulate sursele de finanțare, 
donațiile (art.29) şi finanțarea de la bugetul de stat (art.32), fără a regle- 
menta mijloacele proprii ale partidului (în art.28 alin.(3) se reglementează 
doar unele aspecte privind cotizațiile de membru de partid). 


Proiectul de lege nr.2 cuprinde o situaţie similară din proiectul de lege nr.1. 
Conform art.32 alin.(1), „suma de bani din bugetul de stat alocată anual 
pentru finanțarea partidelor politice constituie 0,05% din acumulările în 
bugetul de stat preconizate pentru anul bugetar respectiv ...”, iar, conform 
art.33 alin.(1), alocațiile de la bugetul de stat pot fi folosite de către partide- 
le politice pentru diverse cheltuieli şi activități ale partidului politic, cît şi 
pentru „l) cheltuieli pentru campania electorală”. Astfel, şi în acest proiect 
de lege nu există o delimitare clară a mijloacelor pentru activitatea partide- 
lor politice între alegeri și pentru campania electorală și nu se ţine cont de 
cerința limitării cheltuielilor pentru campania electorală şi de necesitatea 
tinerii evidenţei contabile şi prezentării rapoartelor financiare separat pen- 
tru activitatea în perioada nonelectorală și pentru campania electorală. 


Prin urmare, în proiectul de lege nr.2 este necesar să se delimiteze finanța- 
rea partidelor politice de finanțarea campaniilor electorale și să se reflecte 
separat mărimea sau modul de determinare a mijloacelor publice pentru 
finanțarea activităţii partidelor politice în perioada nonelectorală şi, respec- 
tiv, pentru finanţarea campaniilor electorale ale acestora. 

4. În art.11 din proiectul de lege nr.1 şi în capitolul 7 din proiectul de lege 
nr.2 urmează a fi reglementate condițiile obţinerii de către partidele politi- 

ce a finanțării de la bugetul de stat. Ar fi rațional ca în acest scop partidele 

politice să depună cererile corespunzătoare, care vor sta la baza finanțării 

de la bugetul de stat, şi la cererea depusă pentru prima dată (sau în caz de 

modificări) să se anexeze [8, 22, 48]: 

= documentele necesare (programul, documentul de înregistrare) care 
confirmă că partidul politic corespunde cerinţelor legale, programul 
său reflectă scopul şi partidul politic respectă principiile libertăţii, de- 
mocraţiei, drepturile omului și libertățile fundamentale, principiile sta- 
tului de drept; 

= statutul partidului politic care determină organele şi persoanele ce poar- 
tă răspundere pentru cîrmuirea politică şi financiară, organele sau per- 
soanele fizice care au dreptul de a fi reprezentantul legal, în special, 
în scopul cumpărării sau înstrăinării bunurilor mobile sau imobile şi 
prezentarea cauzelor în instanţele de judecată. 


În cazul acceptării acestor propuneri ar fi clare motivele finanțării partidu- 

lui politic de la bugetul de stat, şi anume: 

— partidul politic este înregistrat; 

— scopul politic al acestuia corespunde Constituției, 

— sunt stabilite persoanele responsabile din cadrul partidului, 

— partidul își asumă responsabilitatea de a respecta legislația, principii- 
le libertăţii, democraţiei, drepturile omului şi libertățile fundamentale, 
principiile statului de drept; 

— partidul politic solicită finanțare. 


Totodată, ar dispărea necesitatea stipulației cuprinse în art.10 alin.(3) din 
proiectul de lege nr.1 care prevede că „partidul politic este în drept să 
renunțe la primirea mijloacelor financiare din bugetul de stat”. Pe lîngă 
aceasta, reglementările în cauză ar contribui suplimentar la respectarea 
drepturilor omului şi libertăţilor fundamentale de către reprezentanţii aleşi 
ai partidelor politice sau de partidele politice aflate la guvernare. 


Spre exemplu, în Belgia, în conformitate cu Legea din 12.02.1999, una 
din condițiile pe care partidele politice trebuie să le îndeplinească pen- 
tru a putea beneficia de subvenţia publică este că reprezentanţii aleşi 
ai acestora trebuie să respecte drepturile şi libertăţile proclamate de 
Convenţia europeană a drepturilor omului şi a libertăţilor. fundamentale, 

reflectînd astfel voința legislatorului de a stabili o legătură strînsă între 

finantarea publică a partidelor politice şi datoria acestora de a respecta 
drepturile omului. Legea de fată prevede sancţionarea partidului care 
„face dovada manifestă şi repetată” a ostilității sale față de drepturile 
şi libertățile stipulate de Convenţie, de exemplu, limitarea libertăţii de 
expresie a mijloacelor mass-media [29]. 

5. Mijloacele publice pentru susținerea activităţii partidelor politice se alo- 
că în scopul stimulării pluralismului politic şi prevenirii corupției. Aceste 
mijloace, de regulă, nu se restituie. Însă capitolul III „Finanțarea de stat” 
din proiectul de lege nr.1 nu stabileşte clar dacă mijloacele publice alocate 
pentru activitatea partidelor politice sunt rambursabile sau nu. Prevederile 
art.10 alin.(3), conform căruia „partidul politic este în drept să renunte la 
primirea mijloacelor financiare din bugetul de stat”, precum şi ale art. 13, 
care stabileşte că partidele politice care participă la campania electorală pot 
primi un credit fără dobîndă de la bugetul de stat (credit rambursabil în 
mărimea dependentă de numărul de voturi acumulate), ar putea condiționa 
refuzul partidului politic de a primi mijloace de la bugetul de stat din cauza 
necesităţii restituirii lor ulterioare. Prin urmare, cele expuse arată necesi- 
tatea reglementării faptului că mijloacele financiare alocate din bugetul de 
stat pentru activitatea partidelor politice nu sunt rambursabile, precum şi 
confirmă necesitatea delimitării şi reflectării separate a mijloacelor finan- 
ciare prevăzute pentru finanțarea activității partidelor politice şi finanțarea 
campaniilor electorale. 

6. În cazul proiectului de lege nr.2 considerăm că reglementarea din art.32 
alin.(1) lit.a), potrivit căreia mijloacele de la bugetul de stat alocate pentru 
finanțarea partidelor politice se distribuie în cazul în care partidele politice 
„-- S-au organizat în fracțiuni parlamentare legal constituite”, urmează a 
fi exclusă din motivul că este alogică şi intră în contradicţie cu concepţia de 
finanţare a partidelor de la bugetul de stat. Întrucît partidul politic a trecut 
pragul electoral, adică partidul politic este susținut de către electorat și res- 
pectă Constituţia, drepturile omului, principiile statului de drept, acestuia 
nu-i poate fi impusă o asemenea condiţie pentru obținerea finanţării de la 
bugetul de stat. 

7. Articolul 28 alin.(7) din proiectul de lege nr.2 interzice finanțarea partide- 
lor politice de către întreprinderile de stat. În acest context, trebuie să fie 
luată în considerare Recomandarea Consiliului Europei (art.5 lit.c)), potri- 

vit căreia se interzice susținerea prin donații a partidelor politice nu numai 
de întreprinderile de stat, ci de oricare persoane juridice aflate sub controlul 
statului sau al autorităților publice, adică de către instituţiile sau organiza- 
tiile publice. De aceea art.28 alin.(7) urmează a fi modificat sau completat 
astfel încît să fie clar că se interzice finanțarea partidelor politice de către 
persoanele juridice aflate sub controlul statului sau al autorităților publice. 


5.3. Donaţiile 


În art.3 din Recomandarea Consiliului Europei [15] se stabilesc principiile 
generale ale donațiilor în contul partidelor politice. Potrivit primului principiu, 
măsurile adoptate de către stat ce reglementează donațiile în contul partidelor 
politice trebuie să ofere normele specifice pentru: 

- a evita conflictele de interese; 

— a asigura transparența donațiilor şi a evita donațiile secrete; 

- a evita prejudiciile (sau piedicile) cauzate activităţii partidelor po- 

litice; 

- a asigura independenţa partidelor politice. 

Conform altui principiu reglementat de același articol, statul trebuie: 


- să se asigure că donațiile în contul partidelor politice se fac pe cale 
publică, în special donațiile care depăşesc o anumită limită stabilită, 

- să adopte reguli care să stabilească o limită pentru donațiile în con- 
tul partidelor politice; 

- să adopte măsuri care să împiedice depăşirea limitelor stabilite pen- 
tru donaţii. 

1. În proiectul de lege nr.1 sunt stipulate mai multe norme care au tangenţă 
la implementarea acestor principii. Astfel de norme sunt prevăzute în art.7 
alin.(2)-(7), (9); art.9 alin.(1) lit.e), lit.g), alin.(2); art.14 alin.(1)-(8); art.15; 
art.16; art. 18; art.21 alin.(1) lit.c). În cazul proiectului de lege nr.2 aseme- 
nea norme sunt stipulate în art.28 alin.(6), art.29-31. 


Analiza acestor norme relevă că ele nu sunt suficiente pentru a asigura 
totalitatea de măsuri necesare implementării principiilor generale ale dona- 
țiilor. Spre exemplu, pentru evitarea unor conflicte de interese, adică pentru 
a exclude influenţa interesului personal asupra datoriei oficiale (în special, 

pentru a evita utilizarea mijloacelor de finanțare în beneficiul personal al 
politicienilor, conducătorilor şi membrilor partidului, persoanelor apropi- 
ate acestora; pentru a exclude posibilele preferințe sau angajamente ce ar 
influența negativ asupra legalităţii finanțării partidelor politice etc.) ar tre- 
bui să fie reglementate: 


depunerea de către liderii partidelor politice, concurenții electorali, per- 
soanele responsabile şi persoanele de încredere ale acestora, candidații 
aleşi a declarațiilor de interes personal, interzicerea formelor inaccep- 
tabile de conflict de interese, tratarea şi soluţionarea situaţiilor specifice 
de conflict de interese; 

depunerea de către aceleaşi persoane a declaraţiilor cu privire la veni- 
turi şi proprietate (pînă la ocuparea funcției publice, în perioada deți- 
nerii mandatului şi după expirarea acestuia sau eliberarea din funcţie) 
[1, 33]; 

adoptarea şi implementarea codurilor de conduită a partidelor 
politice [21]; 

norme în legislaţia privind conflictul de interese privind condiţiile în 
care o persoană ce deține un mandat electiv poate trece la lucru în sec- 
torul privat sau într-o întreprindere (companie) cu capital prioritar de 
stat [47], precum şi norme privind cadourile şi alte avantaje; 
implementarea controlului intern [32]; 

interzicerea donațiilor în scopuri politice ilegale sau în scopul obținerii 
de către donatori a avantajelor economice ilegale; 

interzicerea persoanelor de a oferi donaţii (contribuţii) în numele altora 
(persoanelor terțe sau mediatorilor) pentru a exclude donații ilegale, 
„spălate” [34]. 


In scopul implementării principiilor generale ale donațiilor sunt necesare, 
de asemenea: 


reglementarea valorii minime a donațiilor în contul partidelor politice la 
depăşirea cărora se înregistrează şi se publică datele de identificare ale do- 
natorilor, natura şi valoarea donațiilor oferite de către fiecare donator [21]; 
reglementarea responsabilităților pentru primirea şi nerestituirea dona- 
țiilor ce depăşesc limitele stabilite pentru donațiile dintr-o sursă, pentru 
acțiunile care au limitat independenţa partidului politic, au creat piedici 

sau au cauzat prejudicii activității partidelor politice ca rezultat al ofe- 
ririi sau primirii donațiilor etc.; 
— asigurarea unui sistem de recurs efectiv. 


În lege este important a reglementa aceste principii generale ale donațiilor, 
precum şi normele suplimentare ce ar acoperi pe deplin toate măsurile ne- 
cesare pentru implementarea principiilor generale ale donațiilor. 


2. În ceea ce priveşte limitarea donațiilor, art.7 „Donaţiile” din proiectul de 
lege nr.1 stabileşte limitele maxime pentru donațiile dintr-o singură sursă 
în contul partidelor politice, realizînd astfel unul din principiile generale 
ale donațiilor care are menirea de a contribui la menţinerea unei democrații 
pluraliste (conform alin.(4) — pînă la 500 u.c., adică pînă la 10000 de lei de 
la o persoană fizică într-un an fiscal; conform alin.(5) — pînă la 1500 u.c., 
adică pînă la 30000 de lei de la o persoană juridică într-un an fiscal). 


Limitarea donațiilor private se efectuează în scopul de a preveni de- 
pendenta partidelor politice sau de a exclude posibilitatea influențării 
unui partid politic sau unui candidat la alegeri de către persoane con- 
crete. O asemenea limitare a donațiilor este reglementată şi practicată 
în mai multe state, spre exemplu, în Belgia, Franta, Georgia, Grecia, 
Letonia, Portugalia, Federaţia Rusă, Slovenia, Japonia, Spania, SUA, 
Macedonia, Mexic, Canada, România, Ucraina etc. 


Cu toate acestea, considerăm drept neîntemeiată reglementarea în art.7 
alin.(2) şi (3) din proiectul de lege nr.1 a unui „plafon” (limite maxime) 
al donațiilor primite de către un partid politic pe parcursul unui an fiscal 
(conform proiectului de lege, pînă la 15000 u.c., adică pînă la 300000 lei, 
iar „în anul fiscal în care au loc alegeri, plafonul donațiilor nu poate fi mai 
mare de 30000 u.c.”, adică 600000 lei) (în acest context prin „plafon” s-ar 
înțelege suma tuturor donațiilor primite de către partidul politic într-un an 
fiscal). 


În ce priveşte stipulațiile referitoare la reglementarea unui „plafon” al 
donațiilor primite de către un partid politic într-un an fiscal (suplimen- 
tar la limita donațiilor dintr-o singură sursă) este de menționat că în 
unele state, într-adevăr, este stabilit un asemenea plafon, de exemplu, în 
România [30], Federaţia Rusă [20]. În acelaşi timp, într-un şir de state 
(Austria, Cehia, Danemarca, Estonia, Finlanda, Germania, Ungaria, 

Irlanda, Italia, Olanda, Norvegia, Polonia, Slovacia, Suedia, Elveţia, 
Marea Britanie), dimpotrivă, nu sunt stabilite careva limite ale dona- 
țiilor private [28]. În alte state se limitează mărimea donaţiei dintr-o 
Sursă, dar nu mărimea totală a donațiilor primite de un partid politic. 


Este de menţionat că metodele de reglementare a finanțării politice sunt: 
limitarea donațiilor (contribuţiilor), limitarea cheltuielilor, deschiderea pu- 
blică a contribuţiilor şi cheltuielilor [35]. 


În conformitate cu recomandările internaţionale [12,15], se limitează mă- 
rimea contribuției (donaţiei) dintr-o singură sursă. Suplimentar la aceasta, 
în perioada electorală se limitează cheltuielile partidelor politice şi altor 
concurenți electorali pentru campania electorală în scopul de a asigura 
respectarea principiului egalității şanselor. De asemenea, în perioada non- 
electorală sau electorală pot fi limitate cheltuielile partidelor politice pentru 
publicitate la radio și televiziune. 


Este de remarcat că se limitează, de asemenea, contribuţiile din partea sta- 
tului, care rezultă din criteriile obiective, rezonabile şi corecte de finanțare 
(stabilite prin lege). 


Astfel, conchidem că stabilirea unui asemenea „plafon” al sumei tuturor 
donațiilor ar fi în contradicție cu Recomandarea Consiliului Europei, docu- 
mentelor Comisiei de la Veneția şi Parlamentului European, precum şi cu 
experienţa unor state, conform cărora nu se reglementează acest „plafon” 
al sumei tuturor donațiilor în contul unui partid politic, dar se limitează 
donațiile dintr-o singură sursă. 


Unele exemple: 

1. Conform Legii electorale a Canadei, doar particularii, cetățeni canadi- 
eni sau rezidenţi permanenți, au dreptul să facă contribuţii în contul unui 
partid înregistrat, unei asociaţii înregistrate, unui candidat [13]. Totodată, 
„tuturor particularilor le este interzis să facă contribuții ce depăşesc: 

a) 1000 $, în total, în contul unui partid înregistrat, donați în cursul 
unui an civil; 

a.1)1000 $, în total, ansamblului de asociaţii înregistrate, candidați la 
investitură şi candidați ai unui partid înregistrat, donați pe par- 
cursul unui an civil; 

b) 1000 $, în total, candidatului care nu este candidat al unui partid 
înregistrat, oferiţi pentru un scrutin electoral; 

c) 1000 $, în total, ansamblului candidaţilor la direcţie oferiţi pentru 
o cursă la direcție ”. 


Contribuțiile acumulate de către partidele politice din Canada au con- 
stituit în anul 2004 de la cîteva sute de mii de dolari, în cazul unor parti- 
de, pînă la cîteva milioane de dolari în cazul altor partide politice [24]. 


2. În conformitate cu Legea privind reformarea finanțării campaniilor 
electorale în SUA suma limită pe care orice persoană o poate dona 
unui sau altui candidat la funcția de Preşedinte al ţării, senator sau 
membru al Camerei reprezentantilor este de 2000 dolari (dacă în ace- 
laşi an au loc 2 tipuri de alegeri, atunci suma limită a donaţiei este de 
4000 de dolari). Astfel, în august 2004 Comitetul Bush a acumulat 260 
milioane dolari, iar senatorul Kerry — 230 milioane dolari [49]. 


3. Lanivel european donațiile oferite partidelor politice de către orice per- 
soană fizică sau persoană juridică (alta decăt întreprinderile, referitor 
la care administraţiile publice direct sau indirect pot avea o influență 
dominantă din motivul de proprietate, participarea financiară sau regu- 
lilor; de care se conduce) nu pot depăşi limita de 12000 euro/an pentru 
un donator [22]. 


În toate cazurile ilustrate suma totală, adică plafonul donațiilor primite de 
către partidele politice, nu se reglementează. 


Pe de altă parte, stabilirea unui asemenea „plafon” al sumei tuturor donați- 
ilor primite de partidul politic într-un an este în contradicție cu alte preve- 
deri ale proiectului de lege, care acordă persoanelor fizice şi unor persoane 
juridice (pînă la o anumită limită) dreptul de a sprijini partidele politice 
sau concurenții electorali. Spre exemplu, în cazul în care un partid politic 
a acumulat în anul fiscal 15000 u.c. (cum stipulează art.7 alin.(2), ce echi- 
valează cu suma donațiilor maxime acumulate de la 30 de persoane fizice 
ori de la 10 persoane juridice, sau 30000 u.c. în anul fiscal în care au loc 
alegerile (după cum prevede art.7 alin.(3), nu s-ar putea realiza dreptul al- 
tor persoane fizice sau juridice de a susține partidul politic (se are în vedere 
dreptul persoanelor fizice şi juridice cărora nu le este interzisă susținerea 
partidelor politice şi care nu au avut posibilitate să facă donații). 

Considerăm că la stabilirea limitelor de finanţare este necesar a porni de 
la noţiunea „partid politic” (o reuniune de cetăţeni care urmăreşte scopuri 
politice, adică scopul de a participa la gestionarea afacerilor publice ale 
țării| 11.22], de la cerința de asigurare a independenţei partidelor politice 
şi de la principiile finanțării. De aceea în perioada nonelectorală finanțarea 
partidelor politice este limitată de mărimea donațiilor private (dintr-o sur- 
să) şi mărimea mijloacelor publice alocate din bugetul de stat, determinate 
conform unor criterii obiective, rezonabile, corecte. La rîndul său, mărimea 
mijloacelor publice şi private, care pot fi obținute, depinde de susținerea 
partidului politic de către electorat, starea economică a țării, nivelul de trai 
al populaţiei şi activităţile reale de gestionare a afacerilor publice care 
necesită a fi efectuate. 


În cazul proiectului de lege nr.2 se urmărește o situație similară. Conform 
art.29 alin.(1), „veniturile anuale ale unui partid, provenite din donaţii, nu 
pot depăşi echivalentul de 0,05% din veniturile preconizate în bugetul de stat 
pentru anul respectiv”, adică un partid politic nu poate accepta donaţii de la 
persoane fizice și juridice care în suma totală depăşesc limita stabilită. 


Să recurgem la un calcul convenţional. Dacă vom lua în consideraţie li- 
mita maximă a donațiilor acordate de persoanele fizice şi juridice care 
este stabilită în proiectul de lege (respectiv 500 şi 1000 salarii medii 
pe tară), salariul mediu pe țară (conform surselor neoficiale, valoa- 
rea acestuia în anul 2007 constituie 2015 lei) şi veniturile totale ale 
bugetului de stat pe anul 2007 (12,088 miliarde lei), suma maximă a 
donațiilor care ar putea fi obținută de un partid politic în anul 2007 ar 
constitui circa 6 milioane lei (0,05% x 12,088). Această sumă ar putea 
întruni 6 donaţii maxime acordate de persoanele fizice sau 3 donaţii 
maxime acordate de persoanele juridice. Adică, dacă 6 persoane fizice 
sau 3 persoane juridice vor oferi contribuţii în valoarea maximă sta- 
bilită, ceilalți potentiali donatori nu vor mai avea posibilitate să facă 
donaţii politice. 


Avînd în vedere că reglementările privind plafonul sau limita maximă a 
sumei tuturor donațiilor primite într-un an fiscal ar putea afecta dreptul per- 
soanelor de a face contribuții la finanțarea partidelor politice, considerăm 
necesară excluderea prevederilor respective din proiectul de lege nr.1 (art.7 
alin.(2) şi (3)) şi din proiectul de lege nr.2 (art.29 alin.(1)). 

3. Dintextul proiectului de lege nr.1 rezultă că suma maximă a donațiilor ofe- 
rite de către o persoană fizică într-un an fiscal în contul partidelor politice 
este de trei ori mai mică decît suma maximă a donaţiei care poate fi oferită 
de persoanele juridice (corespunzător 500 u.c. şi 1500 u.c.). Reglementarea 
respectivă este în contradicţie cu practica internaţională, potrivit căreia su- 
mele limită oferite de persoanele fizice și juridice sunt egale sau suma limi- 
tă a donațiilor acordate de persoanele juridice (în special, de întreprinderile 
private) este mai mică decît cea acordată de persoanele fizice (unele exem- 
ple sunt prezentate mai sus), sau donațiile acordate de persoanele juridice 
(întreprinderi), în general, sunt interzise. 


Limitarea donațiilor (contribuţiilor) se efectuează în scopul excluderii de- 
pendenţei partidelor politice sau influenţei asupra acestora a celor bogați, 
mai cu seamă, a întreprinderilor, firmelor, companiilor (corporațiilor) şi 
creării condiţiilor favorabile pentru a evidenția partidele politice care se 
bucură de susținere din partea unui număr mai mare de simpatizanți (ale- 
gători). Din acest motiv, în unele state corporațiilor şi sindicatelor li se 
interzice, în general, să facă donații partidelor politice [26,49], de exemplu, 
în Belgia, Franța, SUA, Canada. 


Ţinînd cont de cele menționate și de situația economică din Republica 
Moldova, propunem a prevedea în proiectul de lege aceeaşi mărime a li- 
mitei maxime a donațiilor acordate de persoanele fizice şi juridice (între- 
prinderile private). Această limită ar putea fi o mărime intermediară celor 
stipulate în proiect (de exemplu, 750 u.c.). 


4. În cazul proiectului de lege nr.2 se observă unele tendințe similare privind 
proporţia dintre valoarea maximă a donațiilor oferite de persoanele fizice şi 
juridice. Astfel, conform art.29 alin.(2) limita maximă a donaţiei din partea 
unei persoane fizice într-un an constituie 500 salarii medii pe țară, stabilite 
pe anul respectiv, iar conform art.29 alin.(3) limita maximă a donației din 
partea unei persoane juridice constituie 1000 salarii medii pe țară, adică 
limita maximă a donaţiei acordate de o persoană juridică este de 2 ori mai 
mare decît limita maximă a donației acordate de o persoană juridică. 


Suplimentar este de menţionat că proiectul de lege nr.2 se mai evidențiază 
şi prin limita maximă exagerată a donațiilor oferite de o persoană fizică sau 
o persoană juridică, care trezeşte nedumerire şi îngrijorare. 

Dacă vom face un calcul, pornind de la stipulaţiile art.29 alin.(2) şi 
(3) din proiectul de lege nr:2 (limita maximă a donațiilor constituie 
500 salarii medii pe tară pentru persoane fizice şi 1000 salarii medii 
pe țară pentru persoane Juridice), precum şi de la mărimea salariului 
mediu pe tară de 2015 lei stabilit pe anul 2007, vom putea constata 
că limita maximă a donaţiei persoanei fizice pe anul 2007 ar constitui 
1007500 lei (circa 60000 euro), iar a persoanei juridice — 2015000 lei 
(circa 120000 euro). 


Totodată, pentru a face o donaţie maximă, un cetățean, veniturile căru- 
ia sunt egale cu salariul mediu pe țară, ar trebui să acumuleze mijloace 
pe parcursul a circa 42 de ani. 


De menționat că valoarea maximă a donației trebuie să fie rezonabilă și 
conformă (sau echilibrată) cu starea economică a țării şi veniturile reale ale 
cetăţenilor astfel încît să se excludă posibilitatea cumpărării influenței şi 
accesului la putere de către cei bogați. 


Limitele maxime ale donațiilor acordate de o persoană fizică în mărime 
de 500 salarii medii pe ţară sau de o persoană juridică în mărime de 1000 
salarii medii pe țară care sunt stipulate în proiectul de lege sunt exagerate. 
Ele nu sunt rezonabile, nu corespund nivelului de dezvoltare economică 
a țării şi depăşesc mult veniturile reale ale populației. Din aceste motive, 
considerăm că limitele donațiilor oferite de persoanele fizice şi juridice 
care sunt stabilite în proiectul de lege pot să conducă la cumpărarea influ- 
enţei și accesului la putere de către cei bogaţi. De aceea aceste limite ale 
donațiilor nu pot fi acceptate. 


Pentru comparaţie reamintim că limita maximă a donației din partea unei 
persoane fizice în SUA constituie 2000 dolari în condiţiile unui nivel 
de dezvoltare economică şi de trai vădit superior celui din Republica 
Moldova. 


În acest sens, nu sunt clare argumentele puse la baza Comentariilor OSCE/ 
ODIHR [27], potrivit cărora se consideră „... o măsură acceptabilă” „sta- 
bilirea pragului maxim de 500 de salarii medii pe economie ...” în cazul 
donațiilor oferite de o persoană fizică. Din motivele expuse mai sus, „mă- 
sura” dată nu poate fi acceptată. Mai mult ca atît, în cadrul Conferinţei 
„Promovarea transparenţei şi responsabilității partidelor politice în 

Moldova” expertul Consiliului Europei Marcin Walecki a recunoscut că 
limitele donațiilor stipulate în proiectul de lege sunt excesive şi nu cores- 
pund principiilor donațiilor, experienței internaționale şi nivelului de dez- 
voltare economică şi de trai din Republica Moldova, de aceea aceste limite 
urmează să fie revizuite. 


Tinînd cont de cele menționate şi de necesitatea limitării donațiilor, propu- 
nem ca stipulațiile din art.29 alin.(2) şi (3) din proiectul de lege nr.2 privind 
imitele maxime ale donațiilor acordate de persoanele fizice şi juridice să 
fie revizuite și aduse în conformitate cu starea economică a țării şi venitu- 
rile reale ale populaţiei și să corespundă criteriilor rezonabile de finanțare 
a partidelor politice şi campaniilor electorale pentru a exclude posibilitatea 
cumpărării influenței şi accesului la putere de către cei bogați. 


In legătură cu aceleaşi stipulaţii ale proiectului de lege nr.2, de asemenea, 
este necesar să se reglementeze care sunt instituţiile sau organizațiile cu- 
prinse în noțiunea "persoane juridice”. 


În contextul donațiilor este important să se stabilească dacă acestea se im- 
pozitează sau nu. În conformitate cu art.4 din Recomandarea Rec (2003) 
4 a Consiliului Europei, „legislația fiscală poate permite impozitarea 
donațiilor în contul partidelor politice, însă această deductibilitate trebuie 
să fie limitată”. Deci, dacă donațiile (adică veniturile persoanelor oferite 
sub formă de donaţii partidelor politice) sunt supuse impozitării, urmează 
a reglementa prin lege şi deducerile de la impozitare (acest subiect este 
expus mai detaliat în capitolul 7 „Finanţarea indirectă a partidelor politice 
şi campaniilor electorale” din prezentul studiu). 


În cazul donațiilor oferite de persoanele juridice, suplimentar la principiile 

generale cu privire la donaţii, considerăm necesar să se reglementeze în 

proiectele de legi următoarele aspecte [15 (art.5 lit.a), 47]: 

— înregistrarea de către persoanele juridice a donațiilor oferite partidelor 
politice în registrele contabile și în dările de seamă; 

— aprobarea donațiilor de către acţionari în cazul societăților pe acțiuni; 

— informarea acţionarilor sau membrilor persoanei Juridice despre toate 
donațiile acesteia efectuate în contul partidelor politice. 


Conferinţa “Promovarea transparenţei şi responsabilității partidelor politice în Moldo- 
va”, 


Proiectul MOLICO al Consiliului Europei şi Comisiei Europene, Parlamentul Repu- 


blicii Moldova, Chişinău, 22-23 mai 2007. 

În art.7 alin.(9) din proiectul de lege nr.1 aceste aspecte sunt reglementate 
în mod general, se referă, probabil, doar la înregistrarea donațiilor primite 
de către partidele politice şi nu sunt pe deplin clare. Din aceste reglementări 
nu rezultă că au fost luate în consideraţie cerințele menţionate mai sus. 


7. Privitor la donațiile oferite de persoanele juridice proiectele de legi ur- 
mează, de asemenea, să reglementeze interzicerea, limitarea sau regle- 
mentarea strictă a donațiilor oferite de persoanele juridice — furnizori de 
mărfuri, lucrări şi servicii pentru orice instituție a administrației publice, 
ceea ce ar corespunde cerințelor art.5 lit.b) din Recomandarea Consiliului 
Europei [15] . 


8. În conformitate cu art.6 din Recomandarea Consiliului Europei, în pro- 
iectele de legi urmează a reglementa suplimentar că normele de sprijinire 
prin donații a partidelor politice, cu excepția celor referitoare la deducerea 
impozitelor, de asemenea, se aplică, în mod corespunzător, persoanelor 
(entităților) care au legătură directă sau indirectă cu un partid politic sau 
sunt în alt mod controlate de un partid politic. 


9. Privitor la donații, proiectele de legi urmează să reglementeze, de aseme- 
nea, eliberarea de către partidele politice (prin intermediul persoanei res- 
ponsabile de contabilitate sau agentului financiar) a documentelor justifica- 
tive care confirmă primirea donațiilor de la persoane fizice și juridice, fie în 
mijloace băneşti, dar, mai cu seamă, sub formă de mărfuri, alte bunuri sau 
servicii [26,30]. 


Dacă în cazul donațiilor în bani sumele transferate în instituțiile banca- 
re pot fi confirmate prin documente bancare (extrase bancare, dispoziții 
de plată), atunci cele depuse în numerar urmează a fi confirmate prin chi- 
tanţe ale ordinului de încasare a mijloacelor băneşti, procese-verbale, iar 
donațiile sub formă de bunuri, servicii etc. urmează a fi confirmate prin 
eliberarea unor documente contabile precum sunt facturi de expediție, ac- 
tele de primire-predare, procesele-verbale etc. Documentele justificative 
sunt necesare partidelor politice pentru contabilizarea donațiilor primite, 
iar donatorilor — pentru confirmarea valorii donațiilor oferite şi prezentarea 
acestora organelor fiscale în scopul deducerilor fiscale. 


De exemplu, Legea electorală a Canadei stabileşte că toate persoanele 
autorizate să accepte contribuţii în numele partidului înregistrat sau 

10. 


11. 


unui candidat trebuie să elibereze o chitanță pentru fiecare contribuție 
acceptată mai mare de 20 $ şi să păstreze o copie [13]. 


În cazul proiectului de lege nr.2 este necesară, de asemenea, reglementarea 
unui acord prealabil al partidelor politice (concurenţilor electorali) privind 
acceptarea sau primirea donațiilor oferite. Partidele politice pot accepta 
unele donaţii şi respinge altele (de exemplu, cu caracter ilegal sau corupt) 
şi să sesizeze autoritățile abilitate privitor la tranzacțiile dubioase. Această 
activitate ar putea fi una din atribuţiile agentului financiar al partidului po- 
itic (concurentului electoral) [34]. 


De asemenea, proiectele de legi trebuie să reglementeze modul de determi- 
nare a valorii donațiilor în formă de mărfuri, lucrări, servicii sau, cel puțin, 
să facă referință la actul normativ care stipulează aceasta, ce ar da posibi- 
itate să se determine valoarea reală a donațiilor şi să se evite contradicţiile 
sau chiar învinuirile neîntemeiate despre încălcarea cerințelor legislaţiei 
privind finanţarea partidelor politice şi campaniilor electorale [33]. 


Conţinutul art.9 alin.(2) din proiectul de lege nr.1 se referă la donații şi 
urmează a fi trecut în art.7 „Donaţiile”. 


Privitor la conţinutul art.9 alin.(2) din proiect este de menționat că donație 
„înseamnă orice acțiune intenționată care oferă gratis unui partid politic 
un avantaj economic sau de altă natură” [15, art.2]. Pornind de la această 
definiţie, ar fi incorect de a interzice acceptarea de către partidele politice a 
donațiilor în scopul de a obţine „un avantaj economic”, ceea ce este interzis 
prin art.9 alin.(2). Mai degrabă, scopul de a obţine un avantaj economic 
sau de altă natură (ilegal) l-ar putea urmări unele persoane care susțin prin 
donaţii partidele politice, iar partidele politice sau persoanele responsabile 
ale acestora ar putea urmări scopul de a obține un avantaj politic ilegal sau 
de a se îmbogăţi personal. De aceea considerăm că ar fi mai corect să se 
substituie textul „un avantaj economic sau politic” din art.9 alin.(2) prin 
textul „de către donatori a unui avantaj economic sau de altă natură, pre- 
cum şi primirea de către partidele politice a donațiilor ca mijloc de obține- 
re a avantajelor politice ilegale sau de îmbogăţire personală a membrilor 
acestora” [47]. 


Prin urmare, art.9 alin.(2) va avea următorul cuprins: 

„(2) Este interzisă oferirea de către donatori şi/sau acceptarea ori primirea 
de către partidele politice sub orice formă, directă sau indirectă, a donați- 
ilor în bani, bunuri materiale sau prestări de servicii cu scopul de a obtine 
de către donatori a unui avantaj economic sau de altă natură, precum şi 
primirea de către partidele politice a donațiilor ca mijloc de obținere a 
avantajelor politice ilegale sau de îmbogăţire personală. Donaţiile oferite, 
donate, acceptate, primite în aceste condiții se confiscă şi se transmit la 
bugetul de stat”. 


5.4. Finanţarea partidelor politice de către donatorii străini 


În conformitate cu art.7 din Recomandarea Consiliului Europei[15], „statele 
trebuie, în mod special, să limiteze, să interzică sau în alt mod să reglementeze 
donațiile din partea finantatorilor străini”. 


Potrivit art.9 alin.(1) din proiectul de lege nr.1, se interzice finanţarea parti- 
delor politice „din partea: statelor, persoanelor fizice şi Juridice străine ...” 
(alin.(1) lit.a) şi “întreprinderilor mixte, dacă cota statului sau fondatorului 
străin în aceste întreprinderi este mai mare de 20%” (alin.(1) lit.c), ceea ce, în 
principiu, pare că nu contrazice norma menţionată în Recomandare. 


Cu toate acestea, stipulația în cauză ar putea fi interpretată în mod eronat, ceea 
ce ar putea afecta realizarea dreptului cetățenilor Republicii Moldova care au 
reşedinţa sau activează pe teritoriul altor state privitor la susținerea partidelor 
politice. O asemenea concluzie ar putea rezulta din prevederile art.21 alin.(1) 
lit.e), potrivit căruia „constituie contravenţie şi se pedepseşte conform legii 
următoarele acțiuni (inacţiuni): ... e) sustinerea financiară şi materială a 
campaniei electorale, în mod direct sau indirect, de către persoanele fizice ori 
Juridice din străinătate ...” din proiectul de lege nr.1, precum şi din stipula- 
tiile art.200! alin.8 “Încălcarea legislaţiei electorale” din Codul cu privire la 
contravențiile administrative și art.71 alin.(1) lit.g) din Codul electoral care 
reglementează răspunderea administrativă pentru “folosirea fondurilor venite 
(primite) din străinătate... ”. 


Asupra acestui aspect se atenționează și în documentele Comisiei de la Veneţia 

[12]. 

Stipulaţia din art.28 alin.(8) al proiectului de lege nr.2 precum că "Finanțarea 

partidelor politice dinafara țării este interzisă” ar putea fi interpretată greşit 

cu o probabilitate și mai mare şi ar putea duce la interzicerea neîntemeiată 
a donațiilor din partea cetățenilor Republicii Moldova care au reședință sau 
activează pe teritoriul altor state, prin care s-ar încălca drepturile legitime ale 
acestora. 


Pentru a exclude interpretarea eronată a prevederilor citate mai sus şi a nu 
considera susținerea partidelor politice de către cetățenii Republicii Moldova 
care au reşedinţă sau activează pe teritoriul altor state drept o finanţare a par- 
tidelor politice de către donatori străini, proiectele de lege nr.1 sau nr.2, Codul 
cu privire la contravenţiile administrative şi Codul electoral urmează a fi mo- 
dificate sau completate astfel încît să fie clar că normele privind interzicerea 
finanţării partidelor politice de către donatorii străini nu se extind asupra ce- 
tăţenilor Republicii Moldova care au reședință ori activează pe teritoriul altor 
state [27]. 


6. Finanţarea campaniilor electorale 


În conformitate cu art.6 din Recomandarea Consiliului Buropei[ 15], „regulile 
cu privire la finanțarea partidelor politice trebuie să se aplice mutatis mutan- 
dis* pentru finanțarea campaniilor electorale ale candidaților în alegeri şi 
finanțarea activităţilor politice ale reprezentanţilor aleşi”. 


Particularitățile finanțării campaniilor electorale se referă la limitarea cheltuie- 
lilor (pentru a preveni finanțarea excesivă) şi evidenţa cheltuielilor. 


1. În acest sens, proiectul de lege nr.1 conţine o reglementare generală a fi- 
nanțării preponderent a partidelor politice şi suplimentar a campaniilor 
electorale, fără o delimitare explicită a acestora şi cu admiterea unor du- 
blări (în capitolul IV se repetă prevederea privind interdicția donațiilor din 
partea finanţatorilor străini stipulate în art.15 şi art.9) sau omisiuni. 


În proiectul de lege nr.2 (capitolul 7) nu se face o delimitare clară între 
finanțarea partidelor politice şi finanțarea campaniilor electorale. 


n aceste proiecte de legi nu se reglementează că regulile de finanţare a par- 
idelor politice cu particularităţile respective se aplică, de asemenea, și în 
cazul finanțării campaniilor electorale, activităților politice ale persoanelor 


„Schimbind ceea ce trebuie schimbat” (lat.). 

care au legătură cu un partid politic sau a reprezentanților aleşi, precum şi 
nu se stipulează care sunt aceste particularități. 


Pentru a exclude aceste neajunsuri, în capitolul IV din proiectul de lege 
nr.1 şi capitolul 7 din proiectul de lege nr.2 este necesar să se reglementeze 
că regulile de finanțare a partidelor politice se aplică, cu particularitățile 
respective, în cazul finanțării campaniilor electorale și activităţilor politice 
ale persoanelor care au legătură cu un partid politic sau a reprezentanţilor 
aleși și, totodată, să se reglementeze suplimentar limitarea cheltuielilor şi 
evidenţa cheltuielilor. De asemenea, în proiectul de lege nr.1 urmează a fi 
comasate articolele 9 și 15. 


2. Articolul 13 alin.(5) din proiectul de lege nr.1 prevede că „partidele poli- 
tice care participă la campania electorală şi blocurile electorale, care au 
obținut mai puțin de trei la sută din voturile valabil exprimate ... şi nu au 
fost aleşi vor restitui creditele primite de la bugetul de stat ...”. Considerăm 
că stipulaţia în cauză intră în contradicție cu Codul electoral. 


În conformitate cu art.86 alin.(2) din — Codul electoral, pragul minim de 
reprezentare constituie: pentru un partid şi o organizație social-politică 4 
la sută din voturile valabil exprimate în ansamblu pe ţară; pentru un bloc 
electoral format din două partide și/sau alte organizații social-politice — 8 
la sută [3] 


Din stipulaţiile art.13 alin.(5) din proiectul de lege nr.1 rezultă că, în cazul 
în care un partid a acumulat mai mult de 3 la sută, dar mai puţin de 4 la 
sută din voturile valabil exprimate, iar în cazul blocurilor electorale — mai 
mult de 3 la sută şi mai puţin de 8 la sută, partidele politice sau, după caz, 
blocurile electorale nu ar trebui să restituie creditele primite de la bugetul 
de stat. Pe de altă parte, partidele politice sau blocurile electorale trebuie 
să restituie aceste credite pentru că „nu au fost aleşi”, adică nu au trecut 
pragul minim de reprezentare, ceea ce este o contradicție. Prin urmare, 
această limită privind restituirea creditelor primite de la bugetul de stat 
pentru campania electorală ar urma să fie coordonată cu pragul minim de 
reprezentare reglementat de Codul electoral. 


În același timp, am putea presupune că prin reglementarea unei limite mi- 
nime de restituire a creditelor primite de la bugetul de stat mai mici decît 
pragul minim de reprezentare, autorul proiectului de lege a avut scopul 

să încurajeze participarea partidelor politice la campania electorală prin 
compensarea parţială a cheltuielilor din buget (proporțional cu numărul 
de voturi exprimate, în cazul în care a acumulat mai mult de 3 la sută din 
voturi), chiar dacă partidul sau concurentul electoral nu a depășit pragul 
minim de reprezentare prevăzut de Codul electoral, ceea ce ar fi accepta- 
bil. Însă, pentru a exclude contradicția menţionată mai sus și, ţinînd cont 
de finanțarea prioritară a partidelor politice din mijloace publice în sco- 
pul susținerii pluralismului politic şi prevenirii fenomenului corupției, ar 
fi binevenită micșorarea pragului minim de reprezentare stabilit de art.86 
alin.(2) din Codul electoral, echivalîndu-l cu pragul de restituire a credite- 
lor, menţinînd astfel tendința de încurajare a participării partidelor politice 
la campania electorală. 


3. În contextul finanțării campaniilor electorale în proiectul de lege nr.1 se 
utilizează expresiile „cheltuieli pentru pregătirea participării şi derularea 
campaniei electorale” sau „cheltuieli legate de organizarea şi desfăşura- 
rea alegerilor”, iar în proiectul de lege nr.2 — „cheltuieli pentru campania 
electorală”. Considerăm că în aceste proiecte de legi este necesar să se 
precizeze activităţile privind „pregătirea participării şi derularea campa- 
niei electorale”, „organizarea şi desfăşurarea alegerilor” sau „cheltuieli 
electorale”, care urmează a fi acoperite din mijloacele prevăzute pentru 
campania electorală, inclusiv din mijloacele publice. 


Spre exemplu, în Canada cheltuielile electorale includ toate cheltuielile 
efectuate în perioadele preelectorală şi electorală pentru promovarea 
sau opoziția electorală a unui candidat [35]. Cheltuielile de campa- 
nie ale candidaţilor sunt constituite din: a) cheltuielile electorale ale 
candidaţilor; b) cheltuielile personale ale candidatilor; c) onorariile 
verificatorilor lor şi plăţile de asistenţă judiciară care nu au fost ram- 
bursate. 


Cheltuielile electorale cuprind plăţile efectuate sau contribuţiile ne- 
monetare oferite, inclusiv producerea materialelor publicitare sau pro- 
moționale, distribuirea, difuzarea sau publicarea acestor materiale în 
mass-media ori prin alte mijloace, achitarea serviciilor unei persoane 
aflate într-o funcție (de exemplu, unui agent oficial sau unui agent în- 
registrat, se subînțelege remuneraţia lui şi cheltuielile suportate pentru 
activitatea acestuia), utilizarea unui local pentru reuniuni, efectuarea 

sondajelor de opinie electorale sau altor sondaje şi cercetărilor pe par- 
cursul perioadei electorale. 


Cheltuielile personale ale unui candidat includ cheltuielile de campa- 
nie rezonabile ale acestuia, altele decît cele electorale, inclusiv depla- 
sarea, cazarea, diurna, paza [13]. Totodată, nu sunt alocate mijloace 
pentru alte plăți, cum ar fi achitarea transportului persoanelor care 
aduc alegătorii la sectorul electoral [48]. 


6.1. Limitarea cheltuielilor 


După cum s-a specificat anterior, particularitățile finanțării campaniilor electo- 
rale se referă la limitarea cheltuielilor şi evidenţa cheltuielilor. 


De asemenea, este de menţionat că susținerea materială a partidelor politice şi 
campaniilor electorale de către stat şi limitarea cheltuielilor pentru campaniile 
electorale sunt unele din măsurile care au scopul de a asigura principiul egali- 
tății şanselor în cadrul campaniilor electorale[ 1]. 


1. Conform proiectului de lege nr.1, este reglementată susținerea de către stat 
a campaniilor electorale. Conform art.13 alin.(1) din proiect partidele po- 
litice care participă la campania electorală și alți concurenți electorali pot 
primi un credit fără dobîndă de la bugetul de stat, cuantumul căruia se 
stabileşte prin lege. Totodată, conform art.14 alin.(2) din proiectul specifi- 
cat „concurentul electoral deschide la bancă un cont cu menţiunea “Fond 
electoral”, virînd în el mijloace financiare proprii, sume băneşti primite de 
la persoane fizice şi persoane juridice din țară. ... Plafonul mijloacelor ce 
pot fi virate în fondul electoral al concurentului electoral se stabileşte de 
către Comisia Electorală Centrală şi nu poate depăşi sumele stabilite în 
alin.(3) art.7 al prezentei legi”. 


În contormitate cu art.7 alin.(3) din proiectul de lege „în anul fiscal în care 
au loc alegeri, plafonul donațiilor primite de partidul politic nu poate fi 
mai mare de 30.000 unități convenționale”. Deci, potrivit proiectului, în 
perioada campaniei electorale limita de cheltueli este de 30000 u.c. sau 
600000 lei, adică o sumă egală cu suma donațiilor maxime obţinute de la 
20 de donatori persoane juridice sau 60 de donatori persoane fizice (care 
rezultă din limita maximă a donațiilor reglementate în proiectul de lege). 

Aici nu este exclus că autorul proiectului de lege consideră că suma dată 
se va mai suplimenta cu o parte din mijloacele publice prevăzute la art.10 
alin.(2) (în mărime nu mai mare de 0,02% din veniturile fiscale prevăzute 
în bugetul de stat), primite anual de partidele politice atît pentru activitatea 
lor, cît şi pentru „pregătirea şi derularea campaniei electorale”. Rămîne, 
însă, neclar care este cota mijloacelor utilizate pentru „pregătirea şi deru- 
larea campaniei electorale”. 


Dacă am aplica „plafonul mijloacelor” de 30 000 u.c. stabilit în pro- 
iectul de lege la condiţiile Canadei din anul 1991 privind cheltuielile 
medii, aceste mijloace ar putea acoperi cheltuielile doar pentru circa 
95 000 alegători, ceea ce este insuficient, în special în cazul alegerilor 
parlamentare. 


Este de remarcat că în anul 1999 în Canada se cheltuia, în medie, circa 
0,51 dolari pentru un alegător; limitele de cheltuieli ale partidului po- 
litic determinîndu-se prin înmulțirea indicelui 0,51 dolari, care reflectă 
creşterea nivelului minim de viată, cu numărul de alegători incluşi în 
listele electorale [48]. 


În anul 2003 limitele de cheltuieli electorale deja se calculau, în baza 
unei formule noi: pentru un partid politic — 1,53 dolari x numărul de 
alegători în teritoriul dat; pentru candidaţii din partea partidelor în 
total — 2,67 dolari x numărul de alegători în teritoriul dat. Astfel, limi- 
tele de cheltuieli electorale în anul 2003 au alcătuit circa 2,3 milioane 
dolari pentru fiecare partid şi candidaţii lor [35]. Limitele de cheltuieli 
electorale declarate de directorul general al electoralelor pentru ale- 
gerile generale din anul 2004 au alcătuit circa 17,5 milioane dolari 
pentru fiecare partid politic înregistrat în cazul în care el a avut confir- 
mat un candidat în fiecare din cele 308 circumscripții [36]. 


Deci, la determinarea limitelor de cheltuieli pentru campania electorală, în 
proiectul de lege nr.1 nu se ţine cont de necesităţile reale şi rezonabile, de 
existența atit a alegerilor parlamentare, cît şi a alegerilor locale, cheltuielile 
pentru care diferă din motivul unui număr diferit de alegători sau din moti- 
vul unui număr diferit de candidați din partea partidelor politice. 


Credem că în cazul în care mijloacele stabilite pentru acoperirea cheltu- 
ielilor electorale nu vor fi suficiente, în realitate fiind necesare mai multe 

mijloace (în special, în cazul alegerilor parlamentare), s-ar putea ajunge la 
situaţia cînd o parte din cheltuieli va fi ascunsă de către partidele politice 
sau concurenţii electorali. 


Pentru a exclude o eventuală dosire a unei părţi din cheltuielile real efectu- 
ate, considerăm că în proiectul de lege este necesar să se revadă limitele de 
cheltuieli pentru campaniile electorale şi să fie conforme cu situația reală 
în baza unor criterii rezonabile. 


Luînd în consideraţie propunerile expuse anterior privind anularea alin.(2) 
şi (3) din art.7 al proiectului de lege nr.1, este necesar să se completeze 
capitolul IV cu normele care reglementează limita de cheltuieli a partidelor 
politice şi a altor concurenți electorali în perioada campaniilor electorale, 
specificînd cine o determină și care este modul de determinare a acesteia. 


Accentuăm că, pornind de la experienţa internaţională [12, 26], la deter- 
minarea limitelor de cheltuieli urmează a fi luate în considerație numărul 
alegătorilor în teritoriul dat (numărul cetăţenilor cu drept de vot), preţurile, 
dinamica inflației, nivelul de trai al populației şi, după caz, numărul candi- 
daților din partea partidului politic. 


2. În cazul proiectului de lege nr.2, de asemenea, nu se reglementează limita de 
cheltuieli pentru campaniile electorale, cine determină aceste limite şi care 
este modul de determinare a acesteia, cu toate că art.32 alin.(3) şi (4) presu- 
pune stabilirea prin lege a unui „plafon maxim de cheltuieli” în campania 
electorală. De aceea propunerea privind reglementarea limitelor de cheltu- 


ieli, determinarea acestora este valabilă și în cazul proiectului de lege nr.2. 


Din stipulaţile art.29 alin.(1) şi art.32 alin.(1) s-ar putea deduce că în ca- 
zul partidelor politice limita de cheltuieli corespunde sumei „veniturilor 
anuale ale unui partid, provenite din donaţii” care „nu pot depăşi echiva- 
lentul de 0,05% din veniturile preconizate în bugetul de stat pentru anul 
respectiv” şi cotei obţinute prin distribuire din „suma de bani din bugetul 
de stat alocată anual pentru finanțarea partidelor politice” care „constituie 
0,05% din acumulările în bugetul de stat preconizate pentru anul bugetar 
respectiv”. În realitate aceasta nu înseamnă că limita de cheltuieli pentru 
campania electorală este reglementată, deoarece aceste mijloace sunt uti- 
lizate atît pentru activitatea partidelor politice, cît şi pentru „cheltuielile 
pentru campania electorală”, şi nu se ţine cont de criteriile sus-menționate 


46 


Prevenirea corupției politice prin reglementarea 


finanțării partidelor politice şi campaniilor electorale 


care ar permite calcularea limitelor de cheltuieli, precum şi din motivul că 
mijloacele de la bugetul de stat sunt destinate şi distribuite tuturor partide- 
lor politice, dar nu unui singur partid. 


De asemenea, în suma totală de cheltuieli trebuie determinată cota maxi- 
mă a cheltuielilor compensate din mijloacele de stat, astfel încît cealaltă 
parte din cheltuieli să fie acoperită din contul mijloacelor private (dona- 
ţiilor şi mijloacelor proprii) ale partidelor politice sau altor concurenți 
electorali, fiind creat astfel un echilibru rezonabil între finanţarea publică 
şi cea privată [17]. 


Spre exemplu, în conformitate cu legislația Canadei (cu modificările 
din 2003), în cazul în care partidul politic înregistrat a acumulat în 
urma alegerilor procentul necesar de voturi, acestuia i se compensează 
(rambursează) din mijloacele statului pînă la 50% din suma cheltu- 
ielilor efectuate în cursul campaniei electorale (potrivit prevederilor 
legislative anterioare, partidul politic avea dreptul la o compensare în 
mărime de 22,5% din cheltuielile în campania electorală). Pentru can- 
didații la alegeri limita compensării constituie pînă la 60% din chel- 
tuielile electorale în cazul în care candidatul a acumulat şi a depăşit 
limita de 10% din voturi valabile [35). 


Pornind de la art.13 alin.(1) din proiectul de lege nr.1, am putea presupune 
că limita cheltuielilor efectuate din mijloacele alocate de stat este determi- 
nată de cuantumul creditului fără dobîndă primit de concurenții electorali de 
la buget. Însă în proiect nu se stabilesc mărimea acestui credit, raportul din- 
tre mărimea creditului şi limita maximă de 30000 u.c. şi mărimea cheltuie- 
lilor compensate din mijloacele bugetului de stat. Prin urmare, nu se poate 
determina clar cota cheltuielilor suportate din mijloacele bugetului de stat. 


În proiectele de legi urmează să se prevadă că din mijloacele bugetului de 
stat compensarea se va efectua numai în limita cheltuielilor suportate efec- 
tiv (reale) de către partidul politic sau candidatul în campania electorală. 


6.2. Evidenţa cheltuielilor 


În conformitate cu art.10 din Recomandarea Rec (2003) 4 a Consiliului 
Europei, “statele trebuie să solicite ținerea unei evidențe mai stricte a tuturor 
cheltuielilor; directe şi indirecte, suportate de către fiecare partid politic în 

timpul campaniilor electorale, pentru fiecare listă de candidați şi pentru fie- 

care candidat”. 

1. Conform conţinutului art.14 alin.(7) din proiectul de lege nr.1, ţinerea 
unei asemenea evidențe numai s-ar subînțelege. Astfel, în acest articol este 
stipulat că „în cazul depistării încălcărilor evidente, Comisia Electorală 
Centrală ... pot cere ... efectuarea unui control al surselor de venit, al co- 
rectitudinii evidenţei şi folosirii conform destinaţiei a banilor de către 
concurenţii electorali”. Potrivit art.14 alin.(8) din proiect, evidenţa datelor 
prevăzute de art.14 „Condiţiile şi modul de primire a donațiilor în perioa- 
da campaniilor electorale” este ținută de către Comisia Electorală Centrală 
(CEO) sau consiliile electorale de circumscripție. 


În legătură cu aceste stipulaţii este necesar de menţionat că, efectuînd supra- 
vegherea sau controlul asupra respectării legislaţiei de către partidele politi- 
ce, CEC are nevoie şi trebuie să dispună de informațiile privind cheltuielile 
partidelor politice în campania electorală (de exemplu, sub formă de rapoar- 
te, note informative etc.), dar credem că evidenţa strictă a tuturor cheltuieli- 
lor, directe şi indirecte, suportate în campania electorală poate şi trebuie să 
fie ţinută de către partidele politice (şi alți concurenți electorali), pentru că 
ele îşi planifică cheltuielile în campania electorală și dispun de documentele 
justificative care reflectă cheltuielile efectuate, prezentînd aceste documente 
auditorilor şi, totodată, prezentînd informaţia sau rapoartele respective CEC. 
În acest caz, s-ar respecta recomandarea menţionată a Consiliului Europei. 


Pe de altă parte, în art.16 alin.(2) din proiect se stabileşte că „mandatar(ul) 
financiar ... se obligă să țină evidența contabilă a operațiunilor financi- 
are ale partidului politic”, iar în art.17 lit.d) — „mandatarul financiar al 
partidului politic are următoarele atribuţii de bază: ... d) păstrarea cores- 
punzătoare a dosarului rapoartelor care să conțină toate donațiile primite 
şi cheltuielile efectuate de către partidul politic şi persoanele care îşi de- 
semnează candidatura pentru ocuparea unei funcții eligibile independent 
de partide”. Din aceste stipulaţii s-ar putea deduce că este necesară ţinerea 
evidenţei cheltuielilor suportate în perioada campaniilor electorale de către 
partidele politice (şi alți concurenţi electorali) şi că aceasta este o obligați- 
une a mandatarului financiar. 


Prevederile art.14 alin.(7),(8), art.16 alin.(2), art.17 lit.d) din proiectul de 
lege nu specifică că evidenţa cheltuielilor efectuate în perioada campaniilor 

electorale urmează a fi ținută separat de evidența cheltuielilor în perioada 
nonelectorală (ţinînd cont de faptul că cheltuielile pentru campania electo- 
rală sunt limitate). Totodată, nu se menționează că ținerea evidenţei cheltu- 
ielilor este o obligațiune a partidelor politice (şi altor concurenţi electorali), 
cu toate că această activitate este efectuată de către mandatarul financiar şi 
constituie o atribuţie a acestuia. 


De menţionat că nu putem exclude situația cînd partidele politice (con- 
curenții electorali) ar putea efectua cheltuieli fără a le înregistra în conta- 
bilitate cu sau fără acceptul mandatarului financiar. De accea considerăm 
că, fără a ignora atribuţiile sau responsabilitățile mandatarului financiar (în 
cazul de faţă privind evidenţa cheltuielilor) care este desemnat și activea- 
ză în numele sau în interesul partidului politic (concurentului electoral), 
partidele politice (sau concurenții electorali) trebuie să aibă obligaţia şi 
să poarte responsabilitatea pentru ținerea evidenţei contabile, inclusiv a 
evidenţei cheltuielilor. În caz contrar, la admiterea încălcărilor în evidența 
cheltuielilor partidul politic (concurentul electoral) ar putea să se eschiveze 
de la răspundere, motivînd ca încălcările au fost admise doar din vina man- 
datarului financiar, dar nu a partidului politic ori concurentului electoral, 
care au dispus efectuarea cheltuielilor. 


Prin urmare, în capitolul IV „Finanțarea campaniilor electorale” din pro- 
iectul de lege nr.1 este necesar să se reglementeze clar compartimentul 
privind ţinerea evidenţei tuturor cheltuielilor, directe şi indirecte, efectuate 
în perioada campaniilor electorale. Aici urmează a se stipula că ţinerea 
unei asemenea evidențe este o obligațiune a fiecărui partid politic, con- 
curent electoral şi că această activitate este exercitată de către mandatarul 
financiar (sau agentul financiar) al acestuia şi reprezintă una din atribuțiile 
acestuia. De asemenea, este necesar să se reglementeze că această eviden- 
tă se ţine separat de evidența cheltuielilor partidelor politice în perioada 
nonelectorală. Aceasta ar permite a stabili dacă în perioada campaniilor 
electorale partidele politice şi alţi concurenţi electorali au respectat cerința 
privind limitarea cheltuielilor electorale. 

2. În cazul proiectului de lege nr.2, conform art.31, în care se reglementează 
caracterul public al informației privind finanțarea campaniilor electorale, 
fiecare partid politic este obligat să prezinte la Comisia Electorală Centrală 


„datele privind mijloacele cheltuite în campania electorală” şi „sursele 

din care au provenit aceste mijloace”, de unde s-ar putea deduce că parti- 
dul politic trebuie să ţină o evidenţă contabilă a cheltuielilor suportate în 
campania electorală pentru a avea posibilitate să prezinte la CEC datele 
respective. 


De asemenea, art.33 alin.(3) din proiect reglementează că „utilizarea ve- 
niturilor provenite din alocaţii de la bugetul de stat se reflectă distinct în 
evidența contabilă a partidelor politice”, din care numai putem presupune 
că partidele politice trebuie să țină evidența contabilă. Această stipulație 
are un carectar general şi nu reglementează evidenţa cheltuielilor pentru 
campania electorală. 


Din motivul lipsei unor reglementări explicite propunerea privind regle- 
mentarea evidenţei cheltuielilor în campania electorală din proiectul de 
lege nr.1 este valabilă şi pentru proiectul de lege nr.2. 


6.3. Finanțarea campaniilor electorale de către donatorii străini 


În paragraful 5.4 „Finanțarea partidelor politice de către donatorii străini” 
din prezenta lucrare a fost propusă modificarea și/sau completarea proiecte- 
lor de legi nr.1 şi nr.2, Codului cu privire la contravenţiile administrative și 
Codului electoral astfel încît să se înțeleagă că normele privind interzicerea 
finanţării partidelor politice de către donatorii străini nu se extind asupra ce- 
tățenilor Republicii Moldova care au reşedinţă ori activează pe teritoriul altor 
state. Această propunere a fost înaintată pentru a exclude o eventuală interpre- 
tare eronată a finanțării partidelor politice din partea acestora ca o finanţare de 
către donatorii străini, care ar duce la interzicerea neîntemeiată a donațiilor 
oferite de aceşti cetăţeni. 


Modificările și completările propuse în reglementările referitoare la susținerea 


partidelor politice de către finanțatorii străini urmează a fi aplicate în măsură 
egală și în cazul finanțării campaniilor electorale. 
În cazul finanţării campaniilor electorale o eventuală interpretare eronată ar 
putea rezulta: 
— din denumirea articolului 15 din proiectul de lege nr.1 „Interzicerea 
donațiilor din străinătate”; 
— din stipulațiile art.15 alin.(3) din proiectul de lege nr.1, conform cărora 
„în cazul în care la contul partidului politic concurentul electoral a primit 

mijloace băneşti din străinătate sau a folosit în cunoştinţă de cauză 
astfel de mijloace ...”, 

— din art.21 alin.(1) lit.e) din proiectul de lege nr.1, conform căruia „con- 
stituie contravenţie şi se pedepseşte conform legii următoarele acțiuni 
(inacțiuni): ... Susținerea financiară şi materială a campaniei electora- 
le, în mod direct sau indirect, de către persoanele fizice ori juridice din 
străinătate ...”; 

— din stipulațiile art.28 alin.(8) din proiectul de lege nr.2, conform cărora 
“finanțarea partidelor politice dinafara țării este interzisă”, 

— din stipulaţiile art.200! alin.8 “încălcarea legislaţiei electorale” din 
Codul cu privire la contravențiile administrative şi art.71 alin.(1) lit. 
8) din Codul electoral, care reglementează răspunderea administrativă 
pentru “folosirea fondurilor venite (primite) din străinătate... ”. 


În conformitate cu stipulaţiile art.15 din proiectul de lege nr.1, „se interzice 
finanțarea directă sau indirectă, susținerea electorală a concurenţilor elec- 
torali de către: a) alte state; b) întreprinderi, instituții, organizatii străine şi 
internaționale; c) întreprinderi mixte, dacă cota statului sau a fondatorului 
străin în aceste întreprinderi este mai mare de 20%; d) persoanele fizice care 
nu sunt cetățeni ai Republicii Moldova”. Aceste norme sunt similare prevede- 
rilor art.36 din Codul electoral. 


Este de remarcat că Comisia de la Veneţia atenționează asupra faptului că în 
acest caz susținerea de către finanţatorii străini, de exemplu, a organizaţiilor 
neguvernamentale, care efectuează monitorizarea alegerilor, ar putea fi inter- 
pretată ca o finanţare a campaniilor electorale şi normele sus-menţionate ar 
putea fi "utilizate pentru a interzice numeroase activităţi legitime, cum ar fi 
organizarea meselor rotunde în probleme electorale sau instruirea în dome- 
niul electoral de către organizații (neguvernamentale), precum şi alte activi- 
tăți care se referă la observarea sau susținerea grupurilor de observatori lo- 
cali, în special, interzicerea „finanţării străine” „indirecte ” ar putea implica 
măsuri restrictive excesive”, ceea ce ar fi în contradicție cu paragraful 10.4 
din Documentul de la Copenhaga” [16]. 


Ținînd cont de faptul că stipulațiile din art.15 din proiectul de lege nr.1 sunt 
similare prevederilor art.36 din Codul electoral, recomandările Comisiei de la 
Veneţia privind stipulațiile art.36 alin.1 din Codul electoral urmează a fi apli- 

cate în măsură egală celor din proiectul de lege nr.1 sau proiectul de lege nr.2. 
În conformitate cu aceste recomandări, proiectele de legi nr.1 şi nr.2 urmează 
a fi completate sau modificate „astfel încît să asigure ca interzicerea finanţării 
străine să nu poată fi utilizată pentru a împiedica organizaţiile naționale sau 
internaţionale de observatori să-şi exercite pe deplin activităţile de observare, 
inclusiv cele de instruire a observatorilor; de dispersare a personalului, de 
colectare a datelor, de analiză şi de întocmire a rapoartelor; şi într-o moda- 
litate care să garanteze respectarea paragrafului 10.4 din Documentul de la 
Copenhaga”. 


Prin urmare, luînd în considerare cele expuse mai sus, urmează a fi modificate 
şi completate articolele menţionate din Codul cu privire la contravenţiile ad- 
ministrative şi Codul electoral. 


6.4. Finanţarea organelor electorale şi a activităţilor de organizare 
şi desfăşurare a alegerilor 


În conformitate cu Raportul explicativ la Codul bunelor practici în materie 
electorală [1], „reglementarea finanţării partidelor politice şi a campaniilor 
electorale este un alt element important în conformitatea legală a procesului 
electoral, ... În statele unitare cheltuielile suportate de către autorităţile locale 
pentru desfăşurarea alegerilor la nivel naţional, salarizarea membrilor comi- 
siilor electorale, tipărirea buletinelor de vot etc. trebuie, în principiu, să fie 
asumate de statul central”. 


Finanţarea organelor electorale (CEC, comisiilor electorale de circumscripție, 
birourilor electorale) și activităților de organizare şi desfăşurare a alegerilor 
este parte integrantă a finanţării procesului electoral. Ea nu poate fi privită 
izolat de finanțarea partidelor politice şi altor concurenți electorali în perioade- 
le electorală şi nonelectorală şi nici nu poate fi omisă reglementarea acesteia. 


Reglementarea finanţării organelor electorale și activităţilor de organizare şi 
desfăşurare a alegerilor este necesară, în primul rînd, pentru a asigura reali- 
zarea procesului electoral. Însă aceasta nu este suficient. Reglementarea de 
faţă mai este importantă și pentru a asigura independenţa organelor electorale, 
precum și pentru a exclude eventualele relaţii care ar putea afecta rezultatele 
alegerilor. 

finanțării partidelor politice şi campaniilor electorale 


Una din cerinţele necesare pentru asigurarea independenței organelor electora- 
le este finanţarea organelor electorale şi activităţilor de organizare şi desfășu- 
rare a alegerilor din mijloacele publice ale statului. Aceasta permite organelor 
electorale nu numai să organizeze şi să desfăşoare procesul electoral, ci și ca 
acestea să fie imparțiale, obiective faţă de toate partidele politice sau concu- 
renţii electorali în procesul electoral, în activitatea de supraveghere şi control 
al respectării legislaţiei de către aceştia, precum şi în totalizarea rezultatelor 
alegerilor. 


În proiectele de legi nr.1 şi nr.2 nu este prevăzut un compartiment în care ar 
fi reglementată finanțarea organelor electorale, precum şi a activității de orga- 
nizare şi desfășurare a alegerilor. S-ar putea presupune că autorul proiectelor 
de legi a ţinut cont de faptul că asemenea stipulaţii sunt prevăzute în Codul 
electoral actual. 


Legea privind finanţarea partidelor politice şi campaniilor electorale care ur- 
mează a fi adoptată ar fi o lege specială în acest domeniu. Considerăm că în 
ea ar trebui reglementată şi finanţarea organelor electorale şi a activităţilor 
de organizare şi desfăşurare a alegerilor. De aceea ar fi mai corect a include 
prevederile privind finanţarea comisiilor electorale şi activităţilor de pregătire 
şi desfăşurare a alegerilor din Codul electoral (împreună cu stipulaţiile privind 
finanțarea campaniilor electorale) în legea dată, astfel încît aspectele enunțate 
să fie reglementate în aceeaşi lege. 


Este de menţionat că în Codul electoral actual este reglementată finanțarea de 
la bugetul de stat a activității CEC, inclusiv salarizarea funcționarilor și alte 
cheltuieli ale aparatului (art.24), precum şi a activităților de pregătire și des- 
făşurare a alegerilor (art.35) [3], ceea ce este în concordanţă cu recomandările 
Comisiei de la Veneţia. 


Totodată, prevederile art.31 din Codul electoral care stipulează obligația auto- 
rităților publice, întreprinderilor, instituțiilor şi organizațiilor, persoanelor cu 
funcții de răspundere, partidelor, altor organizaţii social-politice și ale organelor 
acestora de a sprijini consiliile şi birourile electorale în exercitarea atribuțiilor 
lor, precum şi ale art.35, conform căruia autoritățile administraţiei publice loca- 
le, întreprinderile, instituțiile și organizațiile pun la dispoziția consiliilor și biro- 
urilor electorale localurile şi echipamentul necesar pentru organizarea, desfăşu- 
rarea și totalizarea rezultatelor alegerilor, sunt confuze şi trezesc îngrijorare. 

Din prevederile în cauză nu este clar în ce constă sprijinul în exercitarea atri- 
buţiilor consiliilor şi birourilor electorale din partea autorităţilor publice, în- 
treprinderilor, instituţiilor, organizațiilor, persoanelor cu funcții de răspundere, 
dar, mai cu seamă, din partea partidelor politice; despre ce fel de întreprinderi, 
instituții, organizaţii este vorba (de stat, obşteşti sau private); în ce bază între- 
prinderile, instituţiile şi organizațiile (dacă nu sunt de stat) pun la dispoziția 
consiliilor şi birourilor electorale localurile şi echipamentul necesar pentru 
organizarea, desfăşurarea şi totalizarea rezultatelor alegerilor; dacă se achită 
serviciile oferite și din ce mijloace; dacă cheltuielile autorităţilor administra- 
ției publice locale sunt suportate din mijloacele bugetului de stat etc. Nefiind 
clare, stipulaţiile menţionate ar putea fi interpretate discrețional, iar în unele 
situații activitățile de „sprijin” sau de „punere la dispoziție a localurilor şi 
echipamentului” ar putea duce la apariția unor relații sau dependențe ce ar 
afecta independenţa și imparţialitatea organelor electorale. 


Pentru a exclude interpretarea incorectă a acestor prevederi, stipulațiile în ca- 
uză urmează a fi completate astfel încît să se excludă lacunele menţionate în 
vederea asigurării independenţei şi imparțialităţii organelor electorale. 


7. Finanţarea indirectă a partidelor politice 
şi campaniilor electorale 


Finanţarea partidelor politice şi campaniilor electorale de către stat sub formă 
de subvenții sau rambursări, precum și susținerea acestora de către cetățeni și 
unele persoane juridice în formă de contribuţii (donaţii) financiare ori finan- 
tarea din mijloace proprii reprezintă forme de finanțare directă a partidelor 
politice şi campaniilor electorale. 


Pe lingă finanțarea directă, partidele politice şi campaniile electorale pot fi 
susținute indirect, adică în formă nemonetară (in-kind). Cele mai răspîndite 
modalități de finanțare indirectă sunt accesul liber sau subvenţionat la mijloa- 
cele mass-media [17,43], limitarea impozitării donațiilor (adică acordarea de 
facilități fiscale donatorilor sub formă de reduceri, scutiri de impozite şi taxe) 
[15, art.4] etc. 


1. Influenţa mass-media asupra publicului poate fi observată atît în perioa- 
da dintre alegeri, dar, mai cu seamă, în perioada desfăşurării campaniilor 

electorale. Din aceste motive, partidele politice sau concurenții electorali 
tind să utilizeze în permanenţă mijloacele mass-media pentru a-şi atinge 
scopurile sale statutare sau politice. În unele situaţii, în special în perioada 
campaniilor electorale, unele partide politice şi concurenţi electorali ar pu- 
tea utiliza incorect situația lor pentru a facilita accesul la aceste mijloace. 


Trebuie să ţinem cont de faptul că una din sursele principale de finanțare a 
partidelor politice, concurenţilor electorali sunt mijloacele publice de stat 
şi statul poate susține indirect partidele politice şi alți concurenți electo- 
rali inclusiv prin asigurarea accesului liber sau subvenţionat la mijloacele 
mass-media. Este necesar, de asemenea, a ţine cont de cerința de a crea 
condiţii egale concurenţilor electorali în campania electorală. Totodată, tre- 
buie să luăm în considerație faptul că cheltuielile partidelor politice şi altor 
concurenți electorali în perioada campaniilor electorale sunt limitate. 


În conformitate cu experienţa internaţională, pentru a exclude utilizarea in- 
corectă a mijloacelor mass-media şi a asigura principiul egalității şanselor, 
partidelor politice şi candidaţilor la alegeri urmează să li se asigure acce- 
sul egal (egalitate absolută şi/sau proporțională) la mijloacele mass-media 
prin reglementarea concretă a acestui domeniu, inclusiv accesul liber sau 
subvenționat la mijloacele mass-media publice, accesul minim la posturile 
private ale audiovizualului. 


Spre exemplu, legislația Canadei reglementează timpul de eter fără 
plată şi cu plată pentru perioada campaniei electorale şi repartizarea 
timpului de către candidați, relațiile de conlucrare cu proprietarii mij- 
loacelor mass-media şi tarifele. 


În proiectul de lege nr.1 lipsesc stipulaţiile privind finanțarea indirectă, in- 
clusiv accesul liber sau subvenționat la mijloacele mass-media. Posibil că 
autorul proiectului a considerat că accesul la mijloacele mass-media în pe- 
rioada electorală este stipulat în Codul electoral și Legea privind partidele 
şi alte organizaţii social-politice. 


Într-adevăr, în art.46 (Drepturile garantate ale concurenţilor electorali) şi 
art.47 (Agitaţia electorală) din Codul electoral [3] este stipulată utilizarea 
mijloacelor mass-media publice (finanţate de la bugetul de stat). Astfel, 
conform art.46 alin.(1) „concurenţii electorali participă, pe bază de ega- 
litate, la campania electorală, beneficiază de drepturi egale în folosirea 

mijloacelor de informare în masă, inclusiv a radioului şi televiziunii, finan- 
tate de la buget” şi art.47 alin.(2) „instituţiile publice ale audiovizualului 
acordă gratuit concurenţilor electorali timp de antenă pentru dezbateri 
publice în perioada campaniei electorale în limitele stabilite de Comisia 
Electorală Centrală. Pentru publicitate electorală contra plată, fiecărui 
concurent electoral i se acordă timp de antenă ce nu va depăşi 2 ore pe 
întreaga perioadă a campaniei electorale, inclusiv nu mai mult de 2 minute 
pe zi la fiecare instituție”. De asemenea, în art.47 alin.(3) mai este stipulat 
accesul la instituţiile private ale audiovizualului, iar în art.47 alin.(6) — plă- 
tile pentru procurarea timpului de antenă la instituţiile publice şi private ale 
audiovizualului. 


Conform art.18 alin.(2) din Legea privind partidele şi alte organizații so- 
cial-politice [10], „în vederea realizării scopurilor şi sarcinilor statutare 
şi programatice, partidele şi alte organizaţii social-politice sînt în drept... 
în perioada campaniei de alegere a deputaţilor să se folosească cu titlu 
gratuit de mijloacele de informare în masă ale statului în conformitate cu 
legile republicane privind alegerile”. 


Aceste prevederi din Codul electoral şi Legea privind partidele şi alte or- 
ganizaţii social-politice se referă la finanțarea partidelor politice şi cam- 
paniilor electorale, de aceea, considerăm că ele trebuie incluse în Legea 
privind finanțarea partidelor politice şi campaniilor electorale. 


Prin urmare, în primul rînd, proiectul de lege nr.1 trebuie completat cu 
prevederi privind finanțarea indirectă a partidelor politice. Privitor la ac- 
cesul liber sau subvenționat la mijloacele mass-media proiectul de lege 
urmează să reglementeze condiţiile de subvenţionare şi de acces liber la 
mijloacele mass-media. În acest compartiment este necesar să se includă 
normele privind oferirea partidelor politice şi altor concurenţi electorali 
înregistrați a timpului de antenă gratuit şi a timpului de antenă cu plată, 
să se reglementeze contractele de cumpărare a timpului de antenă pe bază 
egală şi cinstită, modalitatea de determinare a tarifelor pentru a nu permite 
aplicarea tarifelor exagerate (adică mai mari decît tarifele pentru publici- 
tate comercială). În legătură cu aceasta art.23 lit.b) din proiect urmează 
a fi completat cu prevederi despre modificarea sau abrogarea stipulațiilor 
respective din art.46, 47 din Codul electoral şi art.18 alin.(2) din Legea 
nr.718-XII din 17.09.1991. 

2. În art.18 alin.(2) din proiectul de lege nr.2 se reglementează subvenţio- 
narea (utilizarea gratuită) a mijloacelor de radio şi de televiziune publice. 
Considerăm că această stipulație este incompletă şi urmează a fi concre- 
tizată. De asemenea, trebuie reglementată şi posibilitatea cumpărării, în 
special, în perioada electorală, a timpului de antenă la mijloacele de radio 
şi de televiziune publice şi private, cu respectarea principiului egalității 
şanselor. Considerăm că este necesar să se reglementeze limita mijloacelor 

partidului politic, concurentului electoral care pot fi utilizate pentru pu- 

blicitate, mai cu seamă, cea electorală, şi organul care decide referitor la 
imita acestor mijloace. 


3. După cum s-a remarcat anterior, limitarea impozitării donațiilor (sau acor- 
darea de facilități fiscale la impozitarea donațiilor) este o altă formă de 
finanţare indirectă a partidelor politice şi campaniilor electorale. 


n ce priveşte limitarea impozitării donațiilor art.4 din Recomandarea 
Consiliului Europei [15] prevede că „legislația fiscală poate permite impo- 
zitarea donațiilor în contul partidelor politice, însă această deductibilitate 
trebuie să fie limitată”. 


Limitarea impozitării donațiilor sau acordarea de facilităţi fiscale limitate 
donatorilor care susțin partidele politice şi concurenții electorali încurajea- 
ză plătitorii de impozite de a efectua donaţii politice (adică donaţii pentru 
susținerea activității partidelor politice sau campaniilor electorale) [17]. 
De aceea asemenea norme sunt prevăzute în legislaţie şi eficient utilizate 
în sistemul de finanțare politică a unor state. 


Spre exemplu, în anul 2002 în Canada persoanelor care au oferit contri- 
buţii politice li s-au acordat facilităţi fiscale în mărime maximă de 500 
dolari: 75% pentru contribuţiile în mărime de pînă la 200 dolari, 50% 
pentru contribuţiile de la 200 pînă la 550 dolari şi 33,3% pentru contri- 
buţiile de la 550 pînă la 1075 dolari [35]. Potrivit modificărilor operate 
în legislaţie din anul 2003, aceste facilităţi fiscale au fost revizuite (modi- 
ficate): s-a mărit limita minimă a contribuţiei de la 200 la 400 dolari care 
este scutită de impozite în proporție de 75%, s-a introdus o altă scară 
progresivă a facilităților fiscale din contribuţii, mărimea maximă a facili- 
tăților alcătuind deja 650 dolari. Astfel, suma totală a facilităților fiscale 
acordate pentru anul neelectoral 2004 a depăşit 8 milioane dolari [24]. 

Acordarea de facilităţi fiscale pentru donațiile private este reglementa- 
tă, de asemenea, de legislaţia Franţei şi Germaniei - pentru persoanele 
fizice, Olandei — pentru persoanele fizice şi juridice etc. 


Proiectele de lege nr.1 şi nr.2 nu cuprind prevederi despre limitarea impo- 
zitării donațiilor. 

unor persoane (contribuabili rezidenți) care oferă donaţii. Astfel, conform 
art.36 alin.(1) „contribuabilul rezident are dreptul la deducerea oricăror 
donaţii făcute de el pe parcursul anului fiscal în scopuri filantropice sau 
de sponsorizare, dar nu mai mult de 10% din venitul impozabil”, însă, con- 
form alin.(2) al aceluiaşi articol, donațiile făcute în favoarea partidelor po- 
litice și altor organizații social-politice nu pot fi deduse [4]. 


Prin urmare, proiectele de legi nr.1 şi nr.2 urmează a fi completate cu pre- 
vederi care ar reglementa limitarea impozitării donațiilor, adică ar preve- 
dea acordarea facilităților fiscale pentru donatorii care fac contribuţii în 
contul partidelor politice şi concurenţilor electorali. Totodată, Codul fiscal 
urmează a fi modificat şi completat cu norme care ar permite deducerea din 
venitul impozabil al contribuabililor a donațiilor făcute în contul partidelor 
politice şi concurenţilor electorali și ar stabili mărimea acestor deduceri 
sau a scării progresive a deducerilor fiscale din contribuţii. Aceste modifi- 
cări şi completări ar contribui la încurajarea donațiilor politice. 

4. Suplimentar la formele de finanţare menţionate mai sus, finanţarea indi- 
rectă a partidelor politice şi concurenţilor electorali poate fi efectuată prin 
oferirea (fără plată sau la un preț redus) a localurilor, clădirilor, încăpe- 
rilor instituțiilor sau organizațiilor publice pentru organizarea diverselor 
activități politice atît în perioada campaniilor electorale, cît şi în peri- 
oada nonelectorală; utilizarea mijloacelor de transport publice de către 
candidaţii la alegeri; scutirea de taxe poştale la distribuirea coresponden- 
tei electorale; beneficierea gratuită de panouri de afişaj electoral; finanța- 
rea instituţiilor de cercetare și a organizațiilor de tineret afiliate partidelor 
politice [29] etc. 


Reglementarea acestor forme de finanţare indirectă are ca scop facilitarea 
activităților partidelor politice şi concurenţilor electorali. In acelaşi timp, 
reglementarea acestor activități ar crea condiții pentru excluderea utiliză- 

rii incorecte a acestor mijloace și a posibilelor consecinţe negative. Este 
cunoscut că în multe localităţi din Republica Moldova activitățile (mani- 
festaţiile) cu caracter politic pot fi efectuate de către partidele politice şi 
concurenții electorali, cu precădere în localurile publice (case de cultură, 
instituţii de învățămînt publice etc.). Nereglementarea sau reglementarea 
insuficientă a acestui aspect creează condiţii favorabile pentru utilizarea 
incorectă a acestor mijloace de către unele partide politice, mai cu seamă 
a celor de guvernămînt, ceea ce este în contradicție cu principiul egalității 
şanselor. Prin urmare, reglementările privind formele de finanțare indirectă 
sus-menționate sunt necesare, de asemenea, pentru a crea condiţii egale în 
asigurarea tehnico-materială a partidelor politice, adică pentru a exclude 
încălcarea principiului egalității şanselor. 


Proiectele de legi nr.1 şi nr.2 trebuie să reglementeze aceste forme de fi- 
nanţare indirectă, cu atît mai mult că deja Codul electoral include unele 
prevederi în acest sens. De exemplu, în art.46 alin.(2) şi (4) din Codul 
electoral se stipulează că „tuturor concurenţilor electorali li se oferă po- 
electorale” şi respectiv „în cazul alegerilor parlamentare, candidaţii au 
dreptul la călătorie gratuită cu orice tip de transport public (cu excepția 
taximetrelor) pe întreg teritoriul țării, iar în cazul alegerilor locale, acest 
drept poate fi exercitat doar în raza circumscripției electorale respective” 


Ținînd cont de cele sus-menționate şi de faptul că stipulaţiile date țin de fi- 
nanţarea partidelor politice şi campaniilor electorale, considerăm necesară 
includerea normelor citate din Codul electoral în Legea privind finanţarea 
partidelor politice şi campaniilor electorale. 


8. Asigurarea transparenţei finanţării 
partidelor politice şi campaniilor electorale 


Este cunoscut faptul că asigurarea transparenţei este una din cele mai impor- 
tante măsuri de prevenire a corupției în societate [31]. În acest context, o im- 
portanță deosebită are asigurarea transparenţei finanţării partidelor politice şi 
campaniilor electorale care, totodată, este și o precondiţie în lupta cu corupția 
în cadrul procesului politic şi printre persoanele oficiale de rang înalt [21]. 
În cazul campaniilor electorale, asigurarea transparenţei finanţării partidelor 

politice și altor concurenți electorali constituie, de asemenea, una din măsurile 
necesare pentru asigurarea respectării principiului egalităţii şanselor [1]. 


Deschiderera informațiilor privind sursele de venituri şi de cheltuieli ale par- 
tidelor politice sau candidaţilor la alegeri este un element de bază în asigu- 
rarea transparenţei şi responsabilități în orice sistem de finanțare politică. 
Transparenţa în finanţarea politică oferă alegătorilor informații importante 
pentru deciziile lor privind votarea [33]. 


Potrivit Recomandării Consiliului Europei [15], transparenţa finanțării parti- 
delor politice şi campaniilor electorale se asigură prin reglementarea şi apli- 
carea normelor privind registrele contabile, întocmirea rapoartelor financiare, 
evidența donațiilor, obligația de a prezenta rapoarte financiare şi de a le face 
publice. 


8.1. Registrele contabile şi evidenţa donațiilor 


În conformitate cu art.11 „Rapoarte financiare” din Recomandarea Rec (2003) 
4 a Consiliului Europei, partidele politice şi persoanele (entitățile) care au le- 
gătură directă sau indirectă cu un partid politic sau sunt în alt mod controlate 
de un partid politic trebuie să țină registre contabile. 


Articolul 12 „Evidenţa donațiilor” din aceste Recomandări prevede că în re- 
gistrele contabile ale partidelor politice trebuie să fie specificate toate donațiile 
primite de către partide, inclusiv natura și valoarea fiecărei donaţii, iar în cazul 
donațiilor ce depăşesc o anumită valoare, în datele de evidenţă trebuie să fie 
identificați şi finanțatorii. 


1. Privitor la ținerea registrelor contabile (evidenţei contabile), în special 
a evidenţei donațiilor, proiectul de lege nr.1 include un şir de prevederi 
reflectate în art.7 alin.(9), art.14 alin.(7), art.14 alin.(8), art.16 alin.(2), 
art.17 lit.a) şi d). Astfel, în conformitate cu aceste norme: 


„Toate donațiile primite urmează a fi incluse în documentele de contabi- 
litate. Donaţiile în natură, bunurile de valoare şi serviciile vor fi reflectate 
în documentele contabile la valoarea de piață” (art.7 alin.(9)), 


„În cazul depistării încălcărilor evidente, Comisia Electorală Centrală şi 
consiliul electoral de circumscripție pot cere Curţii de Conturi sau organe- 
le corespunzătoare ale Inspectoratului Fiscal de Stat de pe lîngă Ministerul 

Finanţelor efectuarea unui control ... al corectitudinii evidenţei ...” (art.14 
alin.(7)); 


„Comisia Electorală Centrală sau consiliile electorale de circumscripție 
ține evidenţa datelor prevăzute de prezentul articol ...” (art.14 alin.(8)), 


„Mandatar(ul) financiar ... se obligă să țină evidenţa contabilă a operați- 
unilor financiare ale partidului politic” (art.16 alin.(2)), 


„Mandatarul financiar al partidului politic are următoarele atribuţii de 
bază: a) întocmirea completă şi corectă a ... documentelor financiare; 
„... d) păstrarea corespunzătoare a dosarului rapoartelor care să conțină 
toate donațiile primite şi cheltuielile efectuate de către partidul politic şi 
persoanele care îşi desemnează candidatura pentru ocuparea unei funcții 
eligibile independent de partide” (art.17). 


În stipulaţiile prezentate doar se subînțelege că partidele politice trebuie să 
ţină registre contabile, inclusiv să țină evidența donațiilor primite, dar nu 
este clar a cui este această obligațiune. Adică, dacă ținerea evidenţei (regis- 
relor) contabile, inclusiv a evidenţei donațiilor primite, este o obligațiune 
a partidelor politice, concurenţilor electorali şi a persoanelor (entităților) 
care au legătură cu partidele politice sau sunt în alt mod controlate de un 
partid politic, atunci din aceasta rezultă responsabilitatea lor. De asemenea, 
nu este clar ce date concrete se vor include în evidenţă, în special în evi- 
denţa donațiilor, precum și faptul dacă în datele de evidenţă se identifică 
finanţatorii (donatorii). 


Dinacestmotiv considerăm că obiecțiile, comentariile şi concluziile din para- 
graful 6.2 al prezentului studiu, în contextul evidenţei cheltuielilor, sunt vala- 
bile şi în cazul stipulațiilor privind registrele contabile şi evidența donațiilor. 
Acestea se referă atît la obligația partidului politic şi atribuţia mandatarului 
financiar de a ține registrele contabile ale partidului politic, concurentu- 
ui electoral şi evidenţa donațiilor, cît şi la activitatea Comisiei Electorale 
Centrale sau a consiliilor electorale de circumscripție în vederea acumulă- 
rii datelor despre „donațiile în perioada campaniilor electorale”. 


Comisia Electorală Centrală, ca organ specializat de supraveghere a finan- 
țării, are nevoie să cunoască informația despre finanţarea partidelor politi- 
ce, concurenţilor electorali, despre donaţii etc. şi, deci, trebuie să dispună 
de aceste date. Totodată, considerăm că obligația şi responsabilitatea de 

bază de a ţine registrele contabile şi evidența donațiilor trebuie să revină 
partidelor politice, concurenţilor electorali şi persoanelor care au legătură 
cu partidele politice. Mandatarul financiar, fiind numit şi activînd în nume- 
le sau în interesul partidului politic (concurentului electoral), are atribuţia 
şi efectuează (în cazul dat) activitățile referitoare la registrele contabile şi 
evidența donațiilor şi poartă răspundere pentru exercitarea corectă a acestei 
atribuţii, încă obligaţiunea de bază de a ţine registrele contabile şi evidența 
donațiilor trebuie să fie a partidelor politice, concurenţilor electorali şi per- 
soanelor care au legătură cu un partid politic. 


Prin urmare, în capitolul V „Transparenta şi controlul” din proiectul de 
lege nr.1 trebuie să se stipuleze explicit că ţinerea registrelor contabile și 
evidenţei donațiilor este o obligație a partidelor politice, a concurenţilor 
electorali şi a persoanelor (entităţilor), care au legătură cu partidele politice 
sau sunt în alt mod controlate de un partid politic, şi că această activitate 
este o atribuţie exercitată de către mandatarul financiar, care activează în 
numele sau în interesul partidului politic, concurentului electoral. 


2. În acest compartiment este necesar să se reglementeze că în registrele con- 
tabile (evidenţele financiare) urmează a fi incluse datele privind donații- 
le (contribuţiile) primite de către partidele politice, concurenții electorali, 
inclusiv natura donațiilor, valoarea donațiilor (sumele de bani primite în 
cazul donațiilor băneşti, valoarea de piață a fiecărei donaţii nemonetare (în 
mărfuri, obiecte, lucrări şi servicii), precum şi datele de identificare (nu- 
mele, prenumele, adresa) ale finanţatorilor (donatorilor) (persoane fizice 
şi juridice), în cazul în care valoarea donațiilor făcute de fiecare din ei a 
depășit limita stabilită, natura şi valoarea donațiilor oferite de către fiecare 
donator (finanţator) identificat [15 (art.12), 48]. 


În proiectul de lege nr.1 urmează, de asemenea, să se reglementeze va- 
loarea totală minimă a donațiilor oferite de către un donator, la depăşirea 
căreia în evidenţa contabilă este necesar să se indice datele de identificare 
a donatorului. 


Spre exemplu, în România se identifică donatorii care fac donaţii ce 
depăşesc limita de 10 salarii minime brute [30]. 


Conform legislaţiei Canadei [13] (cu modificările noi) în raportul fi- 
nanciar se includ datele de identificare ale fiecărui donator (numele şi 


62 


Prevenirea corupției politice prin reglementarea 


finanțării partidelor politice şi campaniilor electorale 


adresa) care a oferit partidului politic contribuţii în valoare totală mai 
mare de 200$ (anterior în raport se indicau datele de identificare ale 
donatorului în cazul cînd valoarea totală a contribuţiilor depăşea 100 
de dolari). 


Partidele politice finanțate la nivel european declară sursele de finan- 
tare prin prezentarea listei, în care se indică donatorii şi donațiile pri- 
mite de la fiecare din ei, cu exceptia donațiilor care nu depăşesc 500 
euro [22]. 


În Republica Moldova, luînd în considerație nivelul de trai, s-ar putea sta- 
bili o limita minimă a donaţiei în valoare totală de 500 de lei, la depășirea 
căreia în evidenţa contabilă urmează a fi indicate datele de identificare ale 
donatorilor (finanțatorilor). 


Este de menţionat că art.7 alin.(9) din proiectul de lege care prevede eviden- 
ţa donațiilor nu reglementează aspectele sus-menţionate. Stipulaţiile acestui 
articol pot fi interpretate în mod diferit şi nu prevăd, în mod obligatoriu, re- 
flectarea tuturor datelor menționate despre donaţii şi donatori (finanțatori). 


3. Privitor la registrele contabile, în cazul proiectului de lege nr.2, art.31 
obligă fiecare partid politic să prezinte la CEC „datele privind mijloacele 
cheltuite în campania electorală” şi „sursele din care au provenit aceste 
mijloace”, din care s-ar putea numai deduce că pentru campania electorală 
partidul politic trebuie să ţină registre contabile pentru a prezenta la CEC 
informaţiile respective. 


Ținerea evidenţei contabile de către partidele politice rezultă din stipula- 
pile art.33 alin.(3), conform căruia „utilizarea veniturilor provenite din 
alocaţii de la bugetul de stat se reflectă distinct în evidența contabilă a 
partidelor politice”. 


Din motivul lipsei în acest sens a unor reglementări clare, propunem să se 
completeze proiectul de lege nr.2 cu stipulaţii care ar reglementa obligaţia 
partidelor politice, concurenţilor electorali şi a persoanelor, care au legătu- 
ră cu partidele politice sau sunt în alt mod controlate de un partid politic, 
de a ţine registre contabile. 


Privitor la evidenţa donațiilor, art.30 „Caracterul public al donațiilor pen- 
tru partidele politice” din proiectul de lege nr.2 stipulează ținerea registrelor 

donațiilor primite, includerea în registre a informaţiilor privind suma dona- 
tă şi donatorii (identitatea şi domiciliul său, după caz, sediul donatorului). 
Considerăm că stipulația în cauză trebuie completată cu datele privind do- 
națiile în mărfuri, obiecte şi servicii şi valoarea acestora. 


De asemenea, în proiectul de lege nr.2 urmează a fi reglementat agentul 
financiar [34] (sau mandatarul financiar), care va activa în numele sau în 
interesul partidului politic, concurentului electoral, atribuţiile agentului fi- 
nanciar (de exemplu, ţinerea registrelor contabile; aprobarea şi evidența 
donațiilor, perfectarea şi furnizarea rapoartelor financiare etc.), drepturile 
şi obligațiunile, alte aspecte privind activitatea agentului financiar. 


4. În acest compartiment proiectele de legi nr.1 şi nr.2 trebuie să stabilească, 
de asemenea, perioada minimă de păstrare a registrelor contabile ale par- 
tidelor politice (concurenţilor electorali) sau cel puţin să facă referință la 
actul normativ care reglementează această perioadă. În cazul registrelor 
contabile ale concurenţilor electorali care nu au depăşit pragul minim de 
reprezentare urmează a se reglementa eventuala transmitere şi păstrare a 
acestora la CEC după expirarea campaniei electorale, precum şi întocmi- 
rea, prezentarea şi publicarea rapoartelor financiare. 


8.2. Rapoartele financiare: întocmirea şi prezentarea lor 


Conform art.1l „Rapoarte financiare” din Recomandarea Rec (2003) 4 a 
Consiliului Europei, partidelor politice şi persoanelor, care au legătură cu 
partidele politice sau sunt în alt mod controlate de un partid politic, li se 
cere să întocmească rapoarte financiare corespunzătoare. În art.11 se prevede, 
de asemenea, că rapoartele partidelor politice trebuie să fie extinse pentru a 
include în acestea, după caz, informaţia contabilă a persoanelor (entităţilor) 
ce au legătură cu un partid politic sau sunt în alt mod controlate de partidul 
politic. 

Conform art.13 lit.a) din aceleaşi Recomandări, partidelor politice li se cere să 
prezinte informaţia de contabilitate specificată în art.11 în mod sistematic, cel 


puţin o dată pe an, unei autorități independente care are atribuția de suprave- 
ghere a finanțării partidelor politice și campaniilor electorale. 


Pornind de la recomandările şi experienţa internaţională [12,15(art.13),20,33, 
46-48], pe marginea stipulațiilor privind întocmirea şi prezentarea rapoartelor 


64 


Prevenirea corupției politice prin reglementarea 


finanțării partidelor politice şi campaniilor electorale 


financiare din proiectele de legi nr.1 și nr.2 se relevă următoarele aspecte şi se 
înaintează următoarele propuneri. 


1. Proiectul de lege nr.1 reglementează rapoartele financiare prin stipulațiile 
art.19, conform căruia „raportul financiar constituie o formă a controlu- 
lui, exercitat de către organele competente, în vederea respectării de către 
partidul politic a prevederilor ce țin de constituirea şi cheltuirea fondurilor 
acestora conform destinaţiei. Raporturile financiare sînt anuale şi pe peri- 
oada campaniilor electorale. Modul şi periodicitatea prezentării rapoar- 
telor financiare se stabilesc în condiţiile legii. Formularele rapoartelor 
financiare sînt stabilite şi aprobate de către Ministerul Finanţelor”. 


Articolul specificat conţine doar unele prevederi generale, fără a stipula 
clar că întocmirea și prezentarea rapoartelor financiare este o obligațiune a 
partidelor politice, concurenţilor electorali şi persoanelor care au legătură 
cu un partid politic, ce informaţii concrete urmează a fi incluse în rapoar- 
tele financiare, care sunt termenele de întocmire şi prezentare a rapoartelor 
şi cui se prezintă aceste rapoarte. În acest articol (ţinînd cont de conţinutul 
altor articole) întocmirea şi prezentarea de către partidele politice a rapoar- 
telor financiare numai se subînţelege. 


Alte prevederi ale acestui proiect de lege din care rezultă întocmirea și 
prezentarea rapoartelor financiare se conţin în art.12 alin.(1) lit.b), art.14 
alin.(1) lit.b), art.14 alin.(8), art.17 lit.a), b), d), conform cărora: 


„Temei pentru suspendarea sau încetarea finanțării de stat a partidelor 
politice poate fi: ... b) întocmirea şi prezentarea neconformă a rapoartelor 
financiare ...” (art. 12 alin.(1)); 


„Donaţiile acordate concurenţilor electorali de către persoanele fizice şi 
Juridice din țară, în perioada campaniilor electorale se efectuează cu res- 
pectarea următoarelor condiţii: ... b) ... concurenţii electorali sînt obligați 
. să declare Comisiei Electorale Centrale mijloacele financiare şi alte 
forme de susținere materială ... înainte de a le folosi” (art.14 alin.(1)); 


„... organul electoral respectiv ... va întocmi un raport săptămînal privitor 
la volumul contribuţiilor primite de fiecare concurent electoral şi la sur- 
sele din care ele au fost primite. Cu două zile înainte de alegeri, organul 
electoral respectiv va întocmi un raport preelectoral final şi un raport de 


65 


Transparency International — Moldova 


totalizare, care vor cuprinde toate informaţiile de care dispun în privinta 
volumului şi surselor mijloacelor primite de concurenții electorali” (art.14 
alin.(8)); 


„Mandatarul financiar al partidului politic are următoarele atribuţii de 
bază: a) întocmirea completă şi corectă a rapoartelor financiare ...; b) 
prezentarea conformă a rapoartelor financiare către organul competent; 
„.. d) păstrarea corespunzătoare a dosarului rapoartelor care să conțină 
toate donațiile primite şi cheltuielile efectuate de către partidul politic şi 
persoanele care îşi desemnează candidatura pentru ocuparea unei funcții 
eligibile independent de partide” (art.17). 


Normele privind rapoartele financiare menționate mai sus sunt incomplete 
şi nu sunt pe deplin clare. Din stipulaţiile specificate rezultă că întocmirea 
şi prezentarea rapoartelor financiare este o atribuţie a mandatarului financi- 
ar fără a stipula clar că este o obligaţie a partidelor politice, a persoanelor, 
care au legătură cu un partid politic sau sunt în alt mod controlate de un 
partid politic, precum şi a concurenţilor electorali 


În art.16 şi 17 din proiectul de lege nr.1 se reglementează activitatea man- 
datarului financiar şi atribuţiile de bază ale acestuia, dar nu și obligaţiunile 
respective ale partidelor politice, concurenţilor electorali, persoanelor care 
au legătură cu un partid politic. 


Cu toate că în proiect se stabilește că aceste activități sunt efectuate de 
mandatarul financiar şi că acesta răspunde pentru ele solidar, accentul ur- 
mează a fi pus pe obligațiile şi responsabilitățile partidelor politice, per- 
soanelor, care au legătură cu un partid politic, şi concurenţilor electorali. 
Deci, în proiect trebuie de stipulat că întocmirea și prezentarea rapoartelor 
financiare este o obligaţie a partidelor politice și concurenţilor electorali, 
precum şi că întocmirea rapoartelor financiare este o obligație şi a persoa- 
nelor (entităţilor), care au legătură cu un partid politic sau sunt în alt mod 
controlate de un partid politic. 


Posibil că autorul proiectului de lege a considerat că prevederile respective 
sunt prevăzute în art.24 alin.(5) din Legea nr.718-XII din 17.09.1991 [10], 
conform căruia „partidele şi alte organizaţii social-politice ... pînă la 1 
februarie al anului următor prezintă organelor financiare declarația des- 
pre activitatea financiară anuală”, dar acestea nu sunt depline şi contravin 

prevederilor privind supravegherea finanțării partidelor politice şi campa- 
niilor electorale. De asemenea, este de menţionat că aceste norme privesc 
finanţarea partidelor politice, şi în cazul adoptării unei legi speciale ar fi 
logic ca acestea să fie incluse în Legea privind finanțarea partidelor politice 
şi campaniilor electorale, ajustîndu-le la cerințele înaintate. 


Prin urmare, ca şi în cazul reglementărilor referitoare la evidenţa cheltuieli- 

lor în campania electorală, registrele contabile și evidenţa donațiilor (expu- 

se mai sus), în proiectul de lege trebuie să se stipuleze explicit: 

— că întocmirea şi prezentarea rapoartelor financiare este o obligaţie a 
partidelor politice şi concurenţilor electorali, 

— că întocmirea rapoartelor financiare este o obligaţie şi a persoanelor 
(entităților) care au legătură cu partidele politice sau sunt în alt mod 
controlate de un partid politic; 


— informațiile care urmează a fi incluse în rapoartele financiare. 


2. În conformitate cu experiența internaţională, în rapoartele financiare ale 
partidelor politice sau concurenţilor electorali se reflectă informația deta- 
liată despre patrimoniu şi venituri; sursele de finanțare; creditele obținute 
şi condiţiile de primire; datorii, valoarea totală a donațiilor şi numărul 
donatorilor; lista tuturor donațiilor primite, care să includă natura şi va- 
loarea fiecărei donaţii (în bani, mărfuri, obiecte, lucrări, servicii), datele 
de identificare a donatorilor (numele și adresa fiecărui donator), natura 
şi valoarea totală a donațiilor oferite de către fiecare donator, în cazul în 
care valoarea totală a donațiilor oferite depăşeşte limita minimă stabilită 
ce obligă identificarea donatorului; donațiile primite şi rambursate parțial 
sau în întregime; cheltuielile directe şi indirecte indicate separat pentru 
campania electorală și pentru perioada nonelectorală; în ce scop au fost 
utilizate mijloacele acumulate; numele agentului financiar şi a verifica- 
torului. De asemenea, în rapoartele financiare ale partidelor politice se 
include, după caz, şi informaţia contabilă a persoanelor care au legătură 
cu partidul politic sau sunt în alt mod controlate de partidul politic, pre- 
cum şi informația de la filialele naționale şi locale, fundaţiile de partid 
sau alte organizaţii afiliate (cum ar fi, de exemplu, organizaţiile de tineret 
şi femei). 


Pornind de la aceasta, propunem a completa proiectul de lege cu stipulațiile pri- 
vind informaţiile ce urmează a fi incluse în rapoartele financiare ale partidelor 

politice, concurenţilor electorali și persoanelor (entităților) care au legătură 
cu un partid politic sau sunt în alt mod controlate de un partid politic. 


3. De asemenea, proiectul de lege nr.1 nu stabileşte termenul concret de pre- 
zentare a rapoartelor financiare ale partidelor politice şi concurenţilor elec- 
torali şi organul unde se prezintă rapoartele financiare. În art.17 lit.b) se 
reglementează atribuţia de bază a mandatarului financiar al partidului po- 
litic să prezinte rapoartele financiare „către organul competent”. Din con- 
ţinut nu este clar, însă, care este „organul competent” menţionat în art.17. 
Totodată, nu este clar care sunt „organele competente” menţionate în art.19 
din proiectul specificat. 


În contextul termenelor de prezentare a rapoartelor financiare, proiectul de 
lege nr.1 stipulează declararea de către concurenții electorali a mijloacelor 
după constituirea consiliului sau biroului electoral, înainte de a le folosi 
(art.14 alin.(1) lit.b)). Proiectul în cauză mai stipulează că rapoartele finan- 
ciare sunt „anuale şi pe perioada campaniilor electorale” şi că „... perio- 
dicitatea prezentării rapoartelor financiare se stabilesc în condițiile legii” 
(art.19). Considerăm că aceste prevederi urmează a fi concretizate. 


Potrivit recomandărilor şi experienţei internaţionale, în perioada nonelecto- 
rală partidele politice prezintă rapoartele financiare o dată pe an. Deci, pro- 
iectul de lege ar putea stipula termenul respectiv, spre exemplu, pînă la data 
de 31 martie a următorului an. În cazul finanțării campaniilor electorale, 
partidele politice şi alți concurenţi electorali urmează să prezinte rapoartele 
financiare în termenele stabilite: pînă la alegeri (de exemplu, cu 5 - 10 zile 
înaintea zilei alegerilor) şi după alegeri (în termen de pînă la 30 de zile din 
data alegerilor). 


Privitor la „organul competent” în art.17 şi art.19 din proiectul de lege nr.1 
se precizează că raportul financiar se prezintă „organului competent”, „or- 
ganelor competente” fără a le nominaliza, însă din art.13, 14, 15 şi 21 re- 
zultă că acest organ este CEC. Probabil, autorul proiectului prin „organe 
competente” subînţelege, de asemenea, Ministerul Finanţelor (Inspectoratul 
Fiscal Principal de Stat) şi Curtea de Conturi menţionate în art.14, 19 şi 20 
din proiect. 


Considerăm că ar fi logic ca acest organ să fie Comisia Electorală Centrală 
ca organ independent de supraveghere, adică rapoartele financiare trebuie 

să fie prezentate acestei Comisii, pentru a exclude o posibilă dublare a ac- 
tivității diferitelor organe. Comisia în cauză urmează să examineze rapoar- 
tele financiare, după caz, în colaborare sau cu asistența Curţii de Conturi, 
Inspectoratului Fiscal Principal de Stat, instituţiilor independente de audit 
şi altor organe specializate. 


Pornind de la experienţa unor state (spre exemplu, Canada, Germania), 
anual sau după campania electorală, partidele politice şi alți concurenţi 
electorali urmează să prezinte împreună cu raportul financiar și rapor- 
tul de audit (dacă cheltuielile depăşesc o anumită limită) cu indicarea 
tuturor surselor de finanţare şi a cheltuielilor [13, 48]. Bilanţul contabil 
al fiecărui partid politic este verificat şi certificat de un expert contabil 
autorizat care are acces la toate informațiile necesare. Certificatul de 
control financiar se anexează la raportul financiar anual înainte de pre- 
darea şi publicarea acestuia [29]. 


Spre exemplu, potrivit legislației Canadei, se numeşte un verificator şi 
se prezintă raportul acestuia în cazul în care au fost acceptate contri- 
buţii în valoare totală de 5000$ şi mai mult ori s-au suportat cheltuieli 
în aceeaşi sumă. 


Considerăm că această experienţă ar trebui să fie preluată. Prin urmare, 
legislaţia trebuie să prevadă prezentarea raportului de audit împreună cu 
raportul financiar, în cazul în care partidul politic, concurentul electoral a 
primit donaţii sau a efectuat cheltuieli care depăşesc o anumită sumă (mă- 
rimea căreia, de asemenea, urmează să fie determinată în proiect). 


În conformitate cu cerințele sus-menţionate, care rezultă din recomandările 
şi experienţa internațională, propunem a modifica şi a completa reglementă- 
rile cuprinse în capitolul V “Transparenţa şi controlul” din proiectul de lege 
nr.1, iar în legătură cu aceste propuneri urmează a fi introduse modificări și 
în prevederile art.24 alin.(5) din Legea nr.718-XI din 17.09.1991 [10]. 


4. În cazul proiectului de lege nr.2, art.31 alin.(2) reglementează obligaţia 
fiecărui partid politic de a prezenta la Comisia Electorală Centrală, în ter- 
men de o lună de la data desfășurării scrutinului, datele privind mijloacele 
cheltuite în campania electorală, cu indicarea tuturor surselor din care au 
provenit aceste mijloace, adică s-ar subînțelege că partidele politice întoc- 
mesc și prezintă rapoarte financiare. 

Această stipulaţie nu este deplină, deoarece se referă doar la campaniile 
electorale. Totodată, proiectul de lege nu reglementează următoarele mo- 
mente: obligația altor concurenți electorali de a întocmi și a prezenta ra- 
poarte financiare; obligaţia partidelor politice, concurenţilor electorali de 
a include în rapoartele financiare alte informaţii menționate mai sus (şi 
nu doar informațiile privind mijloacele cheltuite în campania electorală și 
toate sursele din care au provenit); obligația partidelor politice de a întocmi 
şi a prezenta rapoarte financiare şi pentru perioada nonelectorală, precum 
şi termenul prezentării rapoartelor; obligația persoanelor (entităților) care 
au legătură cu un partid politic sau sunt în alt mod controlate de un partid 
politic de a întocmi rapoarte financiare; obligația partidului politic, con- 
curentului electoral de a prezenta raportul de audit împreună cu raportul 
financiar, în cazul în care aceştia au primit donații ori au efectuat cheltuieli 
care depășesc o anumită sumă; CEC este un organ independent de suprave- 
ghere a finanţării partidelor politice şi campaniilor electorale. 


În acest sens, propunerile prezentate asupra proiectului de lege nr.1 sunt 
valabile şi în cazul proiectului de lege nr.2. 


8.3. Publicarea rapoartelor financiare 


Potrivit art.13 lit.b) din Recomandarea Rec (2003) 4 a Consiliului Europei, 
partidelor politice li se cere să facă publică sistematic, cel puţin o dată pe an, 
informaţia contabilă menționată în art.11 sau, cel puţin, un rezumat al acelei 
informaţii, inclusiv informaţia privind evidența cheltuielilor în campania elec- 
torală cerută în art.10 şi privind evidența donațiilor cerută în art.12. 


Prevederile de acest gen sunt incluse în art.18 “Accesul la informatia privind 
finantarea partidelor politice ” din proiectul de lege nr.1. Potrivit acestui articol, 
„(1) Partidele politice asigură accesul la informaţia privind finantarea lor mem- 
brilor proprii de partid şi publicului. (2) Partidul politic este obligat de a asigu- 
ra accesul liber la informaţia despre volumul şi sursele sale de finanțare”. 


Suplimentar, la acest compartiment proiectul de lege mai reglementează că 
„... a) mijloacele financiare şi alte forme de sustinere materială a activităţii 
concurenţilor electorali la alegeri vor fi declarate în presă în termen de o hmă 
după începutul campaniei electorale, inclusiv într-o publicaţie de circulaţie 
republicană sau locală corespunzător” (art.14 alin.(l) lit.a) şi „Comisia 

Electorală Centrală sau consiliile electorale de circumscripție ține evidența 
datelor prevăzute de prezentul articol şi le prezintă publicului pentru informa- 
re” (art. 14 alin.(8)). 


Stipulaţiile specificate nu sunt complete: nu este clar, cum se asigură publica- 
rea rapoartelor şi accesul la informația menționată, nu este stabilit termenul 
publicării privind perioada nonelectorală, stipulaţiile în cauză nu obligă inevi- 
tabil de a face publice totalitatea informaţiilor menționate mai sus. 


În cazul proiectului de lege nr.2, art.30, fiind întitulat „Caracterul public al 
donațiilor pentru partidele politice”, nu conţine careva prevederi care ar co- 
respunde denumirii articolului. 


Articolul 31 din același proiect de lege, cu toate că este întitulat „Caracterul 
public al informaţiei privind finanțarea campaniilor electorale”, în realitate 
reglementează publicarea de către CEC numai a „datelor privind mijloacele 
cheltuite în campania electorală” şi a „tuturor surselor din care au provenit 
mijloacele cheltuite”, dar nu şi publicarea altor informaţii necesare privind 
campania electorală, cum ar fi: patrimoniul partidului; toate veniturile și sur- 
sele de finanţare (chiar dacă ele nu au fost cheltuite), datoriile; lista și suma 
totală a donațiilor; numărul total al donatorilor; datele de identificare ale do- 
natorilor în cazul în care donațiile acestora au depăşit limita minimă stabilită, 
informaţia privind natura și valoarea donațiilor primite de la fiecare din aceşti 
donatori (în bani, mărfuri, servicii), donațiile restituite; cum au fost cheltuite 
mijloacele acumulate sau în ce scop, adică publicarea rapoartelor financiare 
complete pentru perioada electorală. 


Este de menţionat că în cazul campaniilor electorale este importantă publica- 
rea rapoartelor financiare (preliminare) inclusiv pînă în ziua alegerilor pentru 
ca publicul să poată lua cunoştinţă de datele privind finanțarea partidelor poli- 
tice și altor concurenţi electorali în campania electorală. Însă articolul 31 din 
proiectul de lege nr.2 nu reglementează acest aspect. 


De asemenea, proiectul de lege nr.2 nu reglementează nici publicarea rapoarte- 
lor financiare privind finanțarea partidelor politice în perioada nonelectorală. 
Nu sunt complete nici stipulaţiile art.24 alin.(5) din Legea privind partidele 
şi alte organizații social-politice, conform cărora „partidele şi alte organizaţii 
social-politice vor da publicităţii dări de seamă anuale despre sursele venitu- 
rilor şi cheltuielile lor ...”. 

Prin urmare, în proiectele de legi nr.1 şi nr.2 urmează a fi reglementată obli- 
gativitatea partidelor politice şi, după caz, a concurenţilor electorali de a face 
publice rapoartele lor financiare în mod sistematic, nu mai rar de o dată pe an 
pentru perioada nonelectorală (de exemplu, pînă la 31 martie a următorului an) 
sau în termenul determinat pînă la alegeri (de exemplu, cu 5 - 10 zile înainte) şi 
după alegeri (de exemplu, în termen de pînă la 30 de zile) în cazul campaniilor 
electorale. De asemenea, în proiectele de legi urmează să se reglementeze că 
aceste rapoarte financiare trebuie să conțină informația contabilă indicată în 
paragraful 8.2 al prezentei lucrări sau, cel puţin, un rezumat al acelei informa- 
ţii, inclusiv privind evidenţa cheltuielilor suportate în campania electorală şi 
evidența donațiilor specificate mai sus. 


Totodată, considerăm necesar de a face publice şi concluziile sau rapoarte- 
le de evaluare ale CEC privind rapoartele financiare ale partidelor politice şi 
concurenţilor electorali şi rezultatelor supravegherii finanțării politice. În do- 
cumentele respective CEC urmează să prezinte rezultatele activității de supra- 
veghere a finanțării partidelor politice şi campaniilor electorale, rezultatele 
analizei rapoartelor financiare recepționate, precum şi concluziile referitor la 
respectarea de către partidele politice și concurenţii electorali a legislației pri- 
vind finanţarea acestora. 


În cazul campaniilor electorale, este necesar să se stipuleze că partidele poli- 
tice şi alți concurenți electorali urmează să facă publice rapoartele financiare 
(preliminare) pînă la alegeri, astfel încît alegătorii să poată lua cunoștință din 
timp de datele privind finanțarea partidelor politice şi candidaților electorali, 
precum şi să facă publice rapoartele financiare după alegeri (rapoarte financi- 
are definitive). 


În acest scop ar fi raţional a publica rapoartele financiare prealabile şi finale ale 
partidelor politice şi concurenţilor electorali, precum şi concluziile (rapoartele de 
evaluare a finanţării) CEC într-o ediție specială a Comisiei Electorale Centrale 
(spre exemplu, în Buletinul Informativ al Comisiei Electorale Centrale) şi/sau 
a plasa informaţiile respective pe pagina web a CEC şi/sau a partidului politic, 
concurentului electoral [20,33,45]. Aceasta ar facilita realizarea cerinţei de publi- 
care a rapoartelor financiare ale partidelor politice şi concurenţilor electorali şi 
concluziilor (rapoartelor de evaluare a finanțării ale Comisiei Electorale Centrale) 
şi ar crea condiţii favorabile pentru asigurarea accesului larg al publicului la in- 
formația privind finanțarea partidelor politice şi campaniilor electorale. 

În conformitate cu propunerile expuse mai sus, urmează a fi modificate și com- 
pletate art.18 “Accesul la informaţia privind finanţarea partidelor politice” şi 
art. 14 alin.(8) din proiectul de lege nr.1, capitolul 7 din proiectul de lege nr.2, 
precum şi art.24 alin.(5) din Legea nr.718-XII din 17.09.91 [10]. 


9. Supravegherea finanţării partidelor politice 
şi campaniilor electorale 


Realizarea prevederilor legale privind finanţarea partidelor politice şi cam- 
paniilor electorale este posibilă în condiţiile unei monitorizări independente 
a acestui proces, care include supravegherea datelor contabile ale partidelor 
politice, concurenţilor electorali şi a cheltuielilor aferente campaniei electo- 
rale, prezentarea rapoartelor financiare unui organ independent, publicarea ra- 
poartelor financiare, precum şi promovarea specializării personalului în lupta 
împotriva finanţării ilegale a partidelor politice şi campaniilor electorale [15]. 


Monitorizarea independentă se efectuează de către un organ independent de 
supraveghere, de către societatea civilă şi mass-media, precum şi de către pu- 
blic, în general. 

1. La compartimentul supravegherii finanţării partidelor politice şi campa- 
niilor electorale capitolul V din proiectul de lege nr.1 „Transparenta şi 
controlul” este incomplet, deoarece nu se specifică organul (sistemul) in- 
dependent care ar supraveghea finanţarea partidelor politice și campaniilor 
electorale, atribuţiile organului independent de supraveghere, drepturile 
şi obligaţiile funcționarilor acestui organ, precum şi alte aspecte privind 
activitatea de supraveghere a finanţării partidelor politice şi campaniilor 
electorale. 


Proiectul de lege specificat prevede „controlul mijloacelor financiare ale 
partidelor politice” (din bugetul de stat) de către Curtea de Conturi (art.20), 
prezentarea rapoartelor financiare către „organul competent” (art.17), pre- 
cum și că „raportul financiar constituie o formă a controlului, exercitat de 
către organele competente, în vederea respectării de către partidul politic 
a prevederilor ce țin de constituirea şi cheltuirea fondurilor acestora con- 
form destinaţiei” (art.19). Din aceste articole rezultă că „organe competen- 
te”, adică organe de supraveghere a finanțării partidelor politice ar putea 

fi Curtea de Conturi şi Ministerul Finanţelor. De asemenea, din articolele 
specificate s-ar evidenția unele atribuţii ale „organelor competente”. 


În baza stipulaţiilor art.10 alin.(2), art.13 alin.(3), art.14 alin.(1) lit.b), (2), 
(3), (7), (8), art.15 alin.(3), art.21 alin.(1) lit.d din proiectul de lege am putea 
conchide, de asemenea, că alte organe de supraveghere ar putea fi Comisia 
Electorală Centrală (şi consiliile electorale de circumscripție) și Inspectoratul 
Fiscal Principal de Stat de pe lîngă Ministerul Finanţelor. Totodată, din aces- 
e stipulații se relevă alte atribuţii ale organelor de supraveghere. 


În acest context, considerăm logică existența unui singur organ de supra- 
veghere a finanțării partidelor politice și campaniilor electorale — Comisia 
Electorală Centrală. La efectuarea supravegherii asupra finanţării partidelor 
politice şi campaniilor electorale CEC poate fi asistată atît de către Curtea 
de Conturi, Inspectoratul Fiscal Principal de Stat, cît şi de organizațiile 
independente de audit sau alte organe specializate în limitele competenţei 
lor la solicitarea CEC [33] sau de comun acord cu acestea. Astfel, s-ar pu- 
ea exclude controlul paralel al finanţării partidelor politice, concurenţilor 
electorali din partea mai multor organe. 


În ceea ce priveşte atribuţiile organului de supraveghere considerăm că 

atribuţiile de bază ale CEC referitoare la finanțarea și supravegherea finan- 

țării partidelor politice şi campaniilor electorale ar putea include: 

= înaintarea propunerilor privind includerea în bugetul de stat a cheltu- 
ielilor legate de funcționarea Comisiei Electorale Centrale (şi altor or- 
gane electorale), organizarea și desfăşurarea alegerilor, finanţarea par- 
tidelor politice în perioada nonelectorală și a activităţilor politice ale 
reprezentanţilor aleşi, finanţarea partidelor politice şi a altor concurenți 
electorali în campania electorală; 

= supravegherea surselor de finanţare, controlul implementării principii- 
lor generale ale donațiilor (contribuţiilor), controlul asupra cheltuielilor 
partidelor politice, concurenţilor electorali în perioadele nonelectorală 
şi/sau electorală; 

= supravegherea respectării legislaţiei privind limitele donațiilor, eviden- 
ţa donațiilor, evidenţa cheltuielilor şi limitelor de cheltuieli; 

= supravegherea ţinerii registrelor contabile de către partidele politice şi 

concurenții electorali; 


74 


Prevenirea corupției politice prin reglementarea 


finanțării partidelor politice şi campaniilor electorale 


elaborarea formelor şi procedurilor de raportare; 

organizarea instruirii cu privire la procedurile de raportare pentru agen- 
ţii (mandatarii) financiari; 

supravegherea întocmirii, prezentării și publicării rapoartelor financiare 
de către partidele politice şi concurenții electorali; 


analiza rapoartelor financiare privind finanțarea partidelor politice și 
campaniilor electorale; 


dispunerea efectuării auditului şi/sau colaborarea cu organele de con- 
trol financiar (Curtea de Conturi, Inspectoratul Fiscal Principal de Stat) 
şi organizațiile independente de audit în problema efectuării auditului 
(inclusiv a surselor de venit, corectitudinii ținerii evidenţei contabile și 
utilizării conform destinaţiei a mijloacelor acumulate de către partidele 
politice şi concurenții electorali etc.); 


prezentarea unei autorități (de exemplu, Parlamentului) a raportului pri- 
vind finanţarea partidelor politice şi campaniilor electorale; 


publicarea raportului privind rezultatele supravegherii finanţării parti- 
delor politice şi campaniilor electorale cu concluziile referitoare la res- 
pectarea legislaţiei de către partidele politice şi concurenții electorali; 
publicarea informațiilor privind subvențiile de stat alocate pentru ac- 
tivitatea partidelor politice în perioada nonelectorală, precum şi mij- 
loacelor alocate partidelor politice şi altor concurenți electorali pentru 
campania electorală; 

primirea declarațiilor de interes personal, tratarea şi soluționarea situa- 
țiilor de conflict de interese; 

primirea şi examinarea declarațiilor cu privire la venituri și proprietate 
ale conducătorilor şi persoanelor responsabile ale partidelor politice, 
concurenţilor electorali şi candidaţilor aleşi. 


Atribuţiile enumerate mai sus ar putea fi suplimentate cu cele prevăzute în 
proiectul de lege sau care rezultă din acesta: 


distribuirea subvenţiilor de la bugetul de stat pentru partidele politice şi 
concurenţii electorali; 


recepționarea de la partidele politice și concurenții electorali a rapoar- 
telor financiare preliminare și finale; 

= determinarea limitelor de cheltuieli ale partidelor politice şi altor con- 
curenţi electorali pentru campania electorală; 

= colectarea de la bănci a informaţiilor despre mijloacele financiare virate 
în contul partidului politic, concurentului electoral (ţinîndu-se cont de 
faptul că în proiectul de lege va fi stipulat că secretul bancar nu se ex- 
tinde asupra mijloacelor partidelor politice şi concurenţilor electorali), 

= formarea şi completarea unei baze de date privind finanțarea partidelor 
politice şi campaniilor electorale; 

= sistematizarea informaţiilor, întocmirea și publicarea rapoartelor pri- 
vind contribuțiile primite de către partidele politice şi concurenții elec- 
torali şi sursele din care ele au fost primite. 


Din aceste şi alte atribuţii ale Comisiei Electorale Centrale (vezi mai jos) 
rezultă drepturile şi obligaţiile funcţionarilor acesteia în perioadele electo- 
rală şi nonelectorală. 


Ţinînd cont de cele menţionate mai sus, considerăm că în capitolul V 
„Transparenţa şi controlul” din proiectul de lege nr.1 este necesar să se 
includă un compartiment nou „Supravegherea finanțării partidelor politice 
şi campaniilor electorale”, în care să se reglementeze organul independent 
de supraveghere a finanţării partidelor politice şi campaniilor electorale 
(Comisia Electorală Centrală) şi atribuțiile acesteia în contextul finanţării 
partidelor politice și campaniilor electorale (expuse anterior). În baza aces- 
tor atribuţii urmează a fi reglementate drepturile şi obligaţiile CEC care țin 
de supravegherea finanțării partidelor politice şi campaniilor electorale. 


Considerăm că această propunere nu cade sub incidenţa cerinţelor art.20 
privind controlul din partea Curţii de Conturi (auditul superior) asupra uti- 
lizării mijloacelor publice primite de către partidele politice şi concurenții 
electorali. Cu toate acestea, în proiectul de lege se cere instituirea unei 
proceduri de audit [27], prin care s-ar delimita clar competențele Comisiei 
Electorale Centrale şi Curţii de Conturi, colaborarea dintre ele și posibili- 
tatea implicării altor organe de control și a organizaţiilor independente de 
audit în activitatea de control financiar. 


În legătură cu aceste propuneri şi în conformitate cu aceste cerințe urmează a fi 
modificate stipulațiile art.27 alin.(1) din Legea nr.718-XII din 17.09.91 [10]. 

2. În proiectul de lege nr.2 nu este reglementată supravegherea finanţării par- 
tidelor politice şi campaniilor electorale, nu sunt determinate organul inde- 
penedent de supraveghere a finanțării partidelor politice şi campaniilor elec- 
torale (din conținutul proiectului numai se subînțelege că acest organ este 
Comisia Electorală Centrală), competențele acestui organ, drepturile și obli- 
gaţiile funcționarilor care rezultă din competențele acestuia. Aceste aspecte 
privind supravegherea finanțării partidelor politice și campaniilor electorale 
urmează a fi stipulate în proiectul de lege, de aceea propunerile aferente pro- 
iectului de lege nr.1 sunt valabile și pentru proiectul de lege nr.2 


3. Analizînd atribuţiile Comisiei Electorale Centrale privitoare la suprave- 
gherea finanţării partidelor politice şi campaniilor electorale, putem obser- 
va că în condițiile noi activitatea acestei Comisii se extinde pentru perioada 
nonelectorală şi se completează cu noi atribuţii. Pornind de la aceasta, de- 
numirea Comisiei în cauză ar putea fi modificată, de exemplu, în Comisia 
pentru partidele politice şi campaniile electorale. 


4. În contextul supravegherii partidelor politice şi campaniilor electorale este 
extrem de importantă punerea în practică a mecanismului de implemen- 
tare efectivă a legislaţiei privind finanţele politice. În acest scop, pentru 
efectuarea controlului asupra acumulării şi utilizării mijloacelor bănești de 
către partidele politice şi concurenții electorali este necesar a reglementa că 
finanţarea în formă de mijloace bănești ale partidelor politice şi concuren- 
ților electorali, precum şi utilizarea de către aceştia a mijloacelor financiare 
se efectuează doar prin conturile bancare ale acestora şi că asupra informa- 
ţiilor de pe aceste conturi nu se extinde secretul bancar [43]. 


În acest sens, proiectul de lege nr.1 stipulează că: 


„Donaţiile în formă bănească mai mari de trei unități convenţionale se 
transferă partidului politic doar prin intermediul operaţiunilor bancare” 
(art.7 alin.(7)); 


„Mijloacele de stat, alocate pentru finanțarea partidelor politice, se virea- 
ză lunar pe contul partidelor politice ...” (art.10 alin.(2)); 


„Concurentul electoral deschide la bancă un cont cu menţiunea “Fond 
electoral”, virînd în el mijloace financiare proprii, sume băneşti primite de 
la persoane fizice şi persoane juridice din tară” (art. 14 alin.(2));, 

„Concurentul electoral care nu deschide un cont la bancă cu menţiunea 
“Fondelectoral” informează despre aceasta Comisia Electorală Centrală” 
(art.14 alin.(3)); 


„Persoanele juridice pot vira sumele băneşti pe contul “Fond electoral” 
numai prin transfer ...” (art. 14 alin.(4)); 


„Persoanele fizice şi juridice nu au dreptul să comande materiale electo- 
rale publicitare pentru şi în favoarea concurenţilor electorali şi să achite 
cheltuielile aferente producerii acestora fără acordul concurenţilor elec- 
torali şi cu mijloace financiare care nu au fost virate pe contul “Fond 
electoral” al concurenţilor respectivi” (art.14 alin.(5)). 


Considerăm că aceste stipulații nu sunt suficiente şi proiectul de lege nr.1 
urmează a fi completat cu norme din care rezultă că achitarea activităților 
respective ale partidelor politice şi concurenţilor electorali se efectuează 
din mijloacele acestora prin intermediul conturilor bancare; conturile ban- 
care ale partidelor politice şi concurenţilor electorali pot fi deschise numai 
în băncile ce își desfăşoară activitatea pe teritoriul Republicii Moldova, 
preluînd astfel stipulația respectivă cuprinsă în art.12 alin.(3) din Legea 
nr.718-XII din 17.09.91 [10]; asupra mijloacelor partidelor politice şi con- 
curenților electorali nu se extinde secretul bancar. 


În acest context, este de menţionat că art.23 din proiectul de lege nr.1 pre- 
vede abrogarea art.12 din Legea nr.718-XII din 17.09.91 în legătură cu 
adoptarea Legii privind finanţarea partidelor politice şi campaniilor elec- 
torale, însă stipulaţia din art.12 alin.(3) nu este prezentată în proiect, fiind 
diminuate astfel posibilităţile de supraveghere a finanţării şi utilizării mij- 
loacelor acumulate. Asupra acestui aspect a atenţionat expertul Consiliului 
Europei Marcin Walecki [33]. 


În art.28 alin.(4) din proiectul de lege nr.2 se stipulează că „operaţiunile 
de încasări şi plăţi ale partidelor politice se efectuează prin conturi în lei 
moldoveneşti şi valută străină, deschise la bănci cu sediul în Republica 
Moldova”. În contextul celor expuse mai sus, în proiectul de lege nr.2 ur- 
mează să se reglementeze că asupra mijloacelor de pe conturile bancare ale 
partidelor politice şi concurenţilor electorali nu se extinde secretul bancar. 


5. În scopul respectării stricte a legislaţiei în domeniu organul independent de 
supraveghere (CEC), fiind împuternicit cu competenţa de supraveghere a 

finanțării partidelor politice şi campaniilor electorale, urmează a fi împu- 
ternicit şi cu atribuţiile de a porni, dacă este cazul, şi de a cerceta cazurile 
judiciare de încălcare a legislației privind finanțarea partidelor politice şi 
campaniilor electorale [43, 47], cu aplicarea, după caz, a sancţiunilor dis- 
ciplinare (de exemplu, a adopta decizia de a refuza finanţarea parțială sau 
integrală de la bugetul de stat a activităţii partidelor politice pe următorul 
an pentru încălcările depistate la utilizarea neconformă a mijloacelor publi- 
ce). La examinarea cazurilor de încălcare a legislației cu caracter discipli- 
nar sau administrativ, CEC ar putea fi asistată de organele de control și de 
aplicare a legislaţiei competente. 


Materialele privind contravențiile administrative depistate de CEC trebuie 
transmise instanţelor de judecată, iar materialele privind cazurile cu carac- 
ter penal, după competenţă, — Procuraturii Generale ca organ care conduce 
şi exercită urmărirea penală. 


În legătură cu aceasta, proiectele de legi nr.1 şi nr.2 urmează a fi comple- 

tate cu stipulațiile enunțate. Totodată, compartimentul privind atribuţiile 

CEC, ca organ de supraveghere, urmează a fi suplimentat cu următoarele 

atribuţii: 

= primirea și examinarea reclamaţiilor privind finanțarea partidelor poli- 
tice şi campaniilor electorale; 

= pornirea şi cercetarea cazurilor judiciare de încălcare a legislaţiei în 
domeniul finanțării partidelor politice și campaniilor electorale; 

= aplicarea unor sancțiuni disciplinare în cazurile de încălcare a legislaţiei 
privind finanțarea partidelor politice şi campaniilor electorale; 

= colaborarea cu Curtea de Conturi, organele de control financiar și 
fiscal, organizațiile independente de audit, Consiliul Coordonator al 
Audiovizualului, organele afacerilor interne, organele Centrului pentru 
Combaterea Crimelor Economice şi Corupţiei, alte organe competente 
în scopul examinării cazurilor cu caracter administrativ privind finanța- 
rea partidelor politice și campaniilor electorale; 

= transmiterea instanţelor de judecată a materialelor privind cazurile de 
încălcare a legislaţiei cu caracter administrativ; 

= transmiterea Procuraturii Generale a materialelor privind cazurile de 
încălcare a legislației cu caracter penal, colaborarea cu Procuratura 

Generală privind cazurile de încălcare a legislației ce ține de finanțarea 
partidelor politice şi campaniilor electorale. 


6. Societatea civilă și mass-media trebuie să aibă posibilitate să participe la 
monitorizarea finanțelor politice și influența acestora asupra persoanelor 
politice [47]. În legătură cu aceasta, în proiectele de legi nr.1 și nr.2 ur- 
mează a fi stipulată posibilitatea participării societății civile și mass-me- 
dia la monitorizarea finanțării partidelor politice şi campaniilor electorale, 
colaborarea CEC şi consiliilor electorale de circumscripție cu societatea 
civilă şi mass-media, asigurarea accesului la informaţie privind finanţarea 
partidelor politice şi campaniilor electorale. 


În contextul asigurării transparenţei şi accesului la informaţie ar putea fi 
prevăzută editarea Buletinului Informativ al Comisiei Electorale Centrale 
care ar include rapoartele financiare ale partidelor politice şi concurenţilor 
electorali; rapoartele de evaluare cu concluziile CEC privind analiza rapoar- 
telor financiare şi supravegherea finanţării partidelor politice şi concurenți- 
lor electorali, informațiile cu privire la finanțarea din bugetul de stat şi alte 
surse, precum şi alte informaţii. De asemenea, ar fi rațională crearea unei 
pagini web, în care să fie puse la dispoziția tuturor informaţiile sus-menţiona- 
te, organizarea măsurilor comune de monitorizare, organizarea dezbaterilor 
publice, emisiunilor şi altor acțiuni comune. Aceasta ar contribui la sporirea 
transparenţei și accesului la informație, la consolidarea colaborării cu soci- 
etatea civilă şi mass-media privind problemele de monitorizare a finanțării 
partidelor politice şi campaniilor electorale. 


Dat fiind acest fapt, atribuţiile Comisiei Electorale Centrale, ca organ de 

supraveghere, urmează a fi completate cu următoarele atribuţii: 

= asigurarea accesului la informaţie, inclusiv editarea Buletinului 
Informativ al Comisiei Electorale Centrale, crearea şi administrarea 
unei pagini web pe Internet cu plasarea pe ea a informațiilor privind 
finanţarea partidelor politice şi campaniilor electorale, a rapoartelor fi- 
nanciare şi rapoartelor de evaluare și supraveghere a finanţării politice; 

= colaborarea cu societatea civilă şi mass-media în domeniul monitori- 
zării finanțării partidelor politice şi campaniilor electorale; organizarea 
măsurilor comune de monitorizare, dezbaterilor publice, emisiunilor, 
altor acțiuni comune de supraveghere. 

7. Consiliul Europei recomandă, în acest context, şi specializarea personalu- 
ui organelor de drept în domeniul combaterii finanțării ilegale a partidelor 
politice şi campaniilor electorale 


Considerăm că o asemenea specializare ar putea fi prevăzută în cadrul 
Procuraturii Generale, care, potrivit Codului electoral (art.70), efectuează 
urmărirea penală în cazul infracțiunilor comise în domeniul electoral. 


În conformitate cu legislaţia în vigoare, Procuratura Generală conduce şi 
exercită urmărirea penală. Prin urmare, în cazurile cu caracter penal de în- 
călcare a legislaţiei privind finanţarea partidelor politice şi campaniilor elec- 
orale urmărirea penală urmează a fi efectuată de Procuratura Generală în 
colaborare cu organele de interne şi Centrului pentru Combaterea Crimelor 
Economice și Corupţiei (CCCEC), sub conducerea acesteia. Deci, o ase- 
menea specializare ar fi necesară şi pentru personalul organelor de interne 
şi CCCEC în scopul relevării şi cercetării unor asemenea infracțiuni, pre- 
cum şi a cazurilor de contravenţii administrative în acest domeniu. 


Atât cauzele administrative, cît și cele penale ce țin de încălcarea normelor 
privind finanțarea partidelor politice și campaniilor electorale urmează a fi 
examinate de către instanțele de judecată. În aceste cazuri este necesară și 
specializarea judecătoriilor şi/sau judecătorilor. 


10. Responsabilităţi şi sancţiuni 


Este cunoscut faptul că reglementările stipulate de actele normative sunt respec- 
tate doar în cazul în care este stabilită răspunderea pentru nerespectarea acestora 
şi persoanele care le încalcă sunt sancţionate. În cazul finanțării partidelor po- 
litice și campaniilor electorale este important a reglementa că partidele politice 
(inclusiv liderii sau persoanele responsabile ale acestora), persoanele care au le- 
gătură cu un partid politic sau sunt într-un alt mod controlate de un partid politic, 
concurenții electorali, precum şi alte persoane (finanțatorii (donatorii) persoane 
fizice sau juridice, funcționarii publici, prestatorii de servicii etc.) sunt responsa- 
bile de respectarea legislaţiei şi că orice încălcare a regulilor este sancționată. 


Răspunderea persoanelor poate fi disciplinară, civilă, administrativă și penală, 
iar sancțiunile trebuie să fie efective, proporționale gravității încălcărilor co- 
mise şi convingătoare (descurajatoare) [12,15]. 

1. Articolul 21 al capitolului VI „Responsabilități” din proiectul de lege nr.1 
este dedicat responsabilităților, În acesta este reglementată „răspunderea 
pentru încălcarea legislaţiei cu privire la finantarea partidelor politice şi a 
campaniilor electorale”, cuprinzînd numai enumerarea „acțiunilor (inac- 
țiunilor)” care „constituie contravenție” (administrativă) ce „se pedepsesc 
conform legii”, ceea ce înseamnă că acest compartiment este incomplet 


Din motivul lipsei acestora considerăm că în capitolul în cauză este necesar 
să se reglementeze atît răspunderea administrativă, cît şi cea disciplinară, 
civilă şi penală, ceea ce ar asigura respectarea normelor privind finanțarea 
partidelor politice şi campaniilor electorale. 


Este de remarcat că unele stipulaţii în cadrul „acțiunilor (inacțiunilor)” 
enumerate în art.21 din proiectul de lege nr.1 nu sunt corecte şi urmează a 
fi modificate, iar altele urmează a fi concretizate sau redactate. 


Astfel, nu este corectă şi urmează a fi modificată stipulația din art.21 alin.(1) 
lit.b) conform căreia „constituie contravenţie şi se pedepseşte conform legii 
următoarele acțiuni (inacțiuni): ... b) acceptarea de cotizații, donații ori de 
servicii gratuite făcute cu scopul evident de a obține un avantaj economic 
...”, din motivul că această stipulație este în contradicţie cu noțiunea de 
donaţie în contul unui partid politic şi nu poate interveni responsabilitatea 
partidului politic sau concurentului electoral pentru faptul că a primit dona- 
ție şi a obținut un avantaj economic. Potrivit definiției, „donația înseamnă 
orice acțiune intenționată care oferă gratis unui partid politic un avantaj 
economic sau de altă natură” [15, art.2]. 


De asemenea, urmează a fi concretizată şi redactată stipulația din art.21 
alin.(l) lit.e), conform căreia „constituie contraventie şi se pedepseşte 
conform legii următoarele acțiuni (inacțiuni): ... e) susținerea financiară 
şi materială a campaniei electorale, în mod direct sau indirect, de către 
persoanele fizice ori juridice din străinătate ...”, din motivul că susținerea 
partidelor politice sau concurenţilor electorali de către cetățenii Republicii 
Moldova care au reşedinţă sau activează pe teritoriul altor state ar putea fi 
interpretată eronat şi confundată cu finanţarea efectuată de către donatorii 
străini, ceea ce ar duce nu numai la limitarea drepturilor legitime ale cetățe- 
nilor menţionaţi, ci şi mai grav, ar putea interveni sancţionarea neîntemeiată 
a cetățenilor sau a partidelor politice pentru donațiile oferite sau primite. 

N 


Susținerea partidelor politice sau concurenţilor electorali de către cetățenii 
Republicii Moldova, care au reşedinţă sau se află pe teritoriul altor state, 
nu trebuie confundată cu finanțarea de către donatorii străini, de aceea, în 
acest caz, nu poate interveni răspunderea pentru această acțiune. 


Presupunem că în stipulația din art.21 alin.(1) lit.e) autorul proiectului de 
ege a avut în vedere responsabilitatea pentru finanțarea partidelor politice 
şi campaniilor electorale de către donatorii străini (inclusiv întreprinderile 
mixte, în care, conform art.21 alin.(l) lit.f) din proiect „cota... fondatoru- 
lui străin în aceste întreprinderi este mai mare de 20%”). 


De asemenea, finanțarea campaniilor electorale nu trebuie confundată cu 
finanțarea activităților de monitorizare a campaniilor electorale, adică fi- 
nanțarea activităților de monitorizare a campaniilor electorale de către 
alte state sau instituții, organizații internaționale (de exemplu, organiza- 
tiilor neguvernamentale) nu trebuie să fie interpretată ca finanțare a cam- 
paniilor electorale (directă sau indirectă) de către donatorii străini. În caz 
contrar, normele sus-menționate ar putea fi utilizate neîntemeiat pentru 
a interzice numeroase activități legitime, cu atît mai mult, ar putea servi 
drept temei pentru sancţionarea neîntemeiată a persoanelor ce au efectuat 
activitățile de finanțare respective. 


Luînd în considerare cele expuse, stipulația din art.21 alin.(1) lit.e) necesită 
a fi redactată pentru a exclude o posibilă interpretare eronată, ce ar putea 
duce atît la limitarea drepturilor legitime ale unor categorii de persoane, cît 
şi la aplicarea neîntemeiată a unor sancțiuni. 


În cazul proiectului de lege nr.2 nu sunt reglementate, de fapt, responsabi- 
litățile și sancțiunile, de aceea acest proiect urmează a fi completat cu un 
compartiment în care ar fi reglementată răspunderea disciplinară, civilă, 
administrativă şi penală. 


Articolul 32 alin.(3) din proiectul de lege prevede aplicarea sancțiunii dis- 
ciplinare (pierderea dreptului de a primi alocaţii financiare din bugetul de 
stat) în cazul în care partidul politic depăşeşte plafonul maxim de cheltuieli 
în campania electorală sau acesta a fost finanţat cu încălcarea prevederi- 
lor legii. În acest context, trebuie de concretizat ce înseamnă expresia „cu 
încălcarea prevederilor legii” şi ce fel de încălcare a legii poate fi sancțio- 
nată prin refuzul finanțării de către stat. De asemenea, este necesar a ţine 

cont de faptul că, pornind de la experiența internațională, pentru depăşirea 
limitelor de cheltuieli în campania electorală, urmează a fi reglementată 
răspunderea administrativă (în cazul depăşirii limitelor de cheltuieli, pînă 
la o anumită sumă) sau penală (în cazul depăşirii limitelor de cheltuieli, 
mai mare de o anumită sumă). 


3. În ce priveşte răspunderea administrativă, Codul cu privire la contravenţi- 
ile administrative în vigoare [2] reglementează răspunderea administrativă 
pentru unele fapte de încălcare a normelor privind finanţarea partidelor 
politice şi campaniilor electorale sau care ar putea fi aplicate inclusiv în 
cazul încălcării normelor privind acest domeniu: 


“Folosirea nejustificată de către persoanele cu funcție de răspundere a 
bunurilor unei întreprinderi, instituții sau organizaţii ... în interesul unor 
terți” (art.51%), 


“Nerespectarea condiţiilor stabilite în licenţă sau autorizație” (art.1421), 

„nerespectarea condiţiilor şi normelor de difuzare a programelor audio- 

vizuale, stabilite de Consiliul Coordonator al Audiovizualului şi Comisia 

Electorală Centrală pentru perioada campaniei electorale” (art.142! 

alin.2), 

“Încălcarea regulilor de organizare şi tinere a contabilităţii, de întocmire 

şi prezentare a dărilor de seamă financiare” (art.162!): 

— “încălcarea modului de organizare a contabilităţii şi controlului asupra ține- 
rii ei, adică neîndeplnirea cerințelor legislaţiei referitor la alegerea formei de 
organizare a contabilităţii şi ținerii ei, la stabilirea sau modificarea politicii 


de evidență, precum şi neasigurarea controlului asupra întocmirii documen- 
tare a operaţiunilor economice şi reflectării lor în contabilitate” (alin. 1); 


— “încălcarea modului de tinere a contabilităţii, adică nerespectarea regulilor 
stabilite de legislație privind reflectarea în conturi şi în registrele contabile 
a operațiunilor economice şi financiare” (alin.2), 


— “încălcarea modului de perfectare documentară a operaţiunilor economi- 
ce şi financiare, adică neîntocmirea documentelor primare şi nerespectarea 
cerințelor de perfectare a operațiunilor indicate prin documente primare 
tipizate de strictă evidenţă, perfectarea incompletă sau inadecvată a acestor 
operațiuni prin documente primare ori prezentarea lor în contabilitate cu 
întirziere” (alin.3), 

— “încălcarea modului de întocmire şi prezentare a dării de seamă financia- 
re, adică prezentarea în organul financiar a unei dări de seamă financiare 
care nu corespunde formei stabilite de legislaţie sau care nu reflectă toate 
datele stabilite pentru această formă, fie prezentarea setului de acte sau a 
unei părți de acte ale dării de seamă financiare cu încălcarea termenului de 
prezentare a acesteia, stabilit de legislaţie” (alin.4); 

—  “eschivarea de la prezentarea setului de acte sau a unei părți de acte ale 
dării de seamă financiare, adică neîndeplinirea premeditată, după expirarea 
termenului stabilit de legislaţie pentru prezentarea dării de seamă financia- 
re, a dispoziției scrise a organului financiar privind prezentarea ei în terme- 
nul stabilit de acesta” (alin.5), 

— “introducerea cu bună ştiinţă în actele dării de seamă financiare a unor 
indici denaturați” (alin.6);, 

— “încălcarea regulilor de păstrare a documentelor contabile şi neîndeplinirea 
cerințelor de restabilire a lor, adică degradarea, pierderea, nimicirea lor 
pînă la expirarea termenului de păstrare a documentelor contabile, stabilit 
de regulile organizării arhivisticii de stat, sau nerestabilirea lor în termenul 
de două luni, stabilit de legislaţie, din momentul constatării faptului respec- 
tiv” (alin.7 şi 8), 


“Incălcarea modului de calculare, de aprobare şi de utilizare a mijloacelor 

bugetare” (art.16211); 

—  “denaturarea, de către instituții publice, a calculelor de stabilire a necesa- 
rului de mijloace bugetare” (alin.1); 

—  “neprezentarea spre aprobare sau neaprobarea, în termenul stabilit, de către 
ordonatorii de credite (executorii de buget), a planurilor de finanțare (devi- 
zelor de cheltuieli) ale instituţiilor publice” (alin.3);, 

— “utilizarea contrar destinaţiei a mijloacelor bugetare de către instituțiile fi- 
nanțate de la bugetele de toate nivelurile” (alin.4); 


“Încălcarea legislaţiei electorale” (art.2001): “folosirea fondurilor venite 
din străinătate sau nedeclarate public” (alin.8) (stipulat inclusiv de art.71 
alin.(1) lit.g) din Codul electoral). 


Potrivit Codului cu privire la contravențiile administrative sunt în drept 
să examineze cazurile de contravenţii administrative şi să aplice sancți- 
uni administrative următoarele organe: 

— Consiliul Coordonator al Audiovizualului — privind cazurile prevăzute 
la art.1421; 


— Centrul pentru Combaterea Crimelor Economice şi Corupției şi organe- 
le de control financiar şi fiscal — privind cazurile prevăzute la art.162!; 


— Centrul pentru Combaterea Crimelor Economice și Corupției, Curtea 
de Conturi şi organele de control financiar și fiscal — privind cazurile 
prevăzute la art.1621!. 


În ce priveşte aceste norme este de menţionat că finanțarea partidelor poli- 
tice şi campaniilor electorale este un domeniu deosebit de important pentru 
societate. Încălcările care ar putea fi admise în acest domeniu ar putea avea 
o rezonanță socială sporită. Din aceste motive, considerăm că contravenţi- 
ile administrative privind finanțarea partidelor politice şi campaniilor elec- 
torale trebuie să fie examinate şi persoanele vinovate urmează să fie sancţi- 
onate administrativ nu de organele menţionate mai sus, ci de instanţele de 
judecată în baza materialelor prezentate de Comisia Electorală Centrală, 
după caz, cu participarea organelor sau instituţiilor specializate. În acest 
sens, sunt necesare modificarea și completarea Codului cu privire la con- 
travenţiile administrative. 


4. Privitor la răspunderea penală Codul penal în vigoare [5] reglementează 
răspunderea penală pentru „împiedicarea exercitării libere a dreptului elec- 
toral sau a activității organelor electorale” (art.181). Prevederile acestui 
articol urmează a fi utilizate şi în cazurile de încălcare a normelor privind 
finanțarea partidelor politice şi campaniilor electorale, adică în cazurile „îm- 
piedicării activității organelor electorale” (de exemplu, de supraveghere 
sau control al finanțării partidelor politice şi campaniilor electorale) “... c) 
săvîrşită cu periclitarea vieții persoanei; d) însoțită de vătămarea gravă a 
integrității corporale sau a sănătății; e) soldată cu alte urmări grave”. 


În conformitate cu Codul penal, în cazurile respective persoanele poartă 
răspundere penală pentru infracțiunile de corupție, inclusiv pentru delapi- 
darea averii străine (art.191), însuşirea în proporții mari şi deosebit de mari 
(art.195). De asemenea, Codul penal reglementează răspunderea penală 
pentru “spălarea banilor” (art.243). Aceste infracțiuni pot fi comise şi în 
cazul efectuării activităților de finanțare a partidelor politice şi campaniilor 
electorale. 

Prin urmare, articolele menționate din Codul penal urmează a fi aplicate 
şi în cazurile respective de infracțiuni legate de activitatea de finanţare a 
partidelor politice și campaniilor electorale. 


5. Stipulaţiile sus-menţionate din Codul cu privire la contravențiile adminis- 
trative şi Codul penal referitoare la responsabilități şi sancțiuni nu acoperă 
totalitatea posibilelor încălcări ale normelor privind finanțarea partidelor 
politice şi campaniilor electorale. Ele urmează a fi modificate şi comple- 
tate, ţinînd cont de obligaţiile şi responsabilitățile partidelor politice, con- 
curenților electorali, persoanelor care au legătură cu un partid politic sau 
sunt în alt mod controlate de un partid politic, organului specializat de su- 
praveghere a finanţării politice, donatorilor şi altor persoane implicate în 
activitatea de finanțare politică. 


Încălcările sancţionate administrativ ar putea include [33]: 

—  neprezentarea de către partidele politice şi concurenții electorali a ra- 
poartelor sale financiare organului competent de supraveghere (CEC) 
în termenele stabilite de legislație sau prezentarea întirziată a acestor 
rapoarte, 

—  nepublicarea de către partidele politice şi concurenții electorali a ra- 
poartelor sale financiare, publicarea rapoartelor financiare cu depăşirea 
termenelor stabilite de legislație, precum şi publicarea unor rapoarte 
financiare incomplete; 

—  nepublicarea de către Comisia Electorală Centrală a rapoartelor de eva- 
luare şi de supraveghere privind respectarea de către partidele politice 
şi concurenţii electorali a legislaţiei privind finanțarea politică; 

— solicitarea de către mass-media a unor plăți pentru publicitatea electo- 
rală care depășesc tarifele minime luate de la o persoană pentru un loc 
şi timp echivalent, 

— acceptarea de către partidele politice şi concurenții electorali a donați- 
ilor peste limita maximă dintr-o sursă stabilită de legislaţie (pînă la o 
anumită sumă) şi nedeclararea şi nerestituirea acestora în termen; 

— depăşirea limitelor de cheltuieli electorale (cu o sumă de pînă la ... lei); 

— încălcarea de către donatori a regulilor privind regimul donațiilor, 

inclusiv depășirea limitelor de donaţii politice (cu o sumă de pînă la 

s leik 

—  nepublicarea datelor privind identitatea donatorului în cazul în care va- 
loarea totală a donațiilor oferite depăşeşte limita minimă stipulată de 
legislație ce impune publicarea datelor de identificare a donatorului; 

— primirea de către partidele politice şi concurenții electorali a donațiilor 
fără eliberarea documentelor justificative. 


Este de remarcat că în statele în care organele de drept nu sunt in- 
dependente există riscul că deschiderea informaţiei despre susținerea 
partidelor politice de opoziţie ar putea condiţiona probleme în activi- 
tatea persoanelor care au oferit donaţii. În special, agenţii economici 
pot deveni ținta diverselor controale din partea organelor de stat, ce ar 
putea duce la prejudicierea sau chiar ruinarea acestora [43]. Din aceste 
considerente, proiectele de legi nr.1 şi nr.2 şi Codul cu privire la con- 
travenţiile administrative trebuie să prevadă răspunderea administrativă 
a persoanelor care întreprind acţiuni îndreptate spre limitarea dreptului 
donatorilor de a susține prin contribuţii partidele politice şi concurenții 
electorali. În cazul în care au fost încălcate aceste drepturi sau donatorii 
respectivi au fost prejudiciați grav se va prevedea răspunderea penală 
pentru aceste fapte. 


6. Considerăm că legislaţia trebuie să prevadă răspunderea penală a partide- 
lor politice, concurenţilor electorali, persoanelor responsabile ale acestora, 
persoanelor care au legătură cu un partid politic, donatorilor sau altor per- 
soane implicate în următoarele cazuri [29,33,47]: 

— finanțarea partidelor politice şi concurenţilor electorali din surse ilegale 
sau interzise de lege, inclusiv din surse anonime ori secrete, de către 
finanţatorii străini, instituţiile sau organizațiile publice, inclusiv între- 
prinderile de stat (cu excepția mijloacelor alocate de la bugetul de stat), 
precum şi din surse de provenienţă vădit criminală; 

— susținerea prin donaţii cu ocolirea căilor legale de finanţare şi neînregis- 
trarea de către partidele politice şi concurenții electorali a donațiilor, 

— falsificarea documentelor justificative privind donațiile; 

— susținerea prin donaţii sau acceptarea de donații ce depășesc limita ma- 
ximă dintr-o sursă (cu o valoare mai mare de ... lei) şi nerestituirea 
donațiilor în termenul stabilit, 

— obținerea de donaţii prin estorcare, ameninţare, intimidare sau violență; 

depăşirea limitelor stabilite pentru cheltuielile electorale (cu o sumă 
mai mare de ... lei); 

efectuarea de către partidele politice şi concurenții electorali a cheltuie- 
lilor neautorizate sau interzise; 


prezentarea rapoartelor financiare false (prin falsificarea documentelor 
de contabilitate sau neînregistrarea documentelor necesare, cu valori 
diminuate cu bună știință); 

deturnarea de mijloace sau fonduri, 

folosirea ilicită de bunuri de către un agent public; 

încheierea unei înţelegeri de finanțare (de susținere) a partidului politic, 
concurentului electoral în schimbul obţinerii de către donatori a unor 
avantaje economice ilegale; 


cumpărarea voturilor alegătorilor, adică oferirea de mită, în mod di- 
rect sau indirect, inclusiv din mijloacele de finanțare a partidelor poli- 
tice şi concurenţilor electorali, pentru a incita alegătorii să voteze sau 
să se abțină de a vota ori să voteze sau să se abțină de a vota pentru 
candidatul dat; 

acceptarea de mită de către un alegător în perioada campaniei electora- 
le, oferită de partidele politice, concurenţii electorali sau reprezentanții 
acestora în scopul de a vota sau a se abţine de a vota ori de a vota sau a 
se abține de a vota pentru candidatul dat; 


ameninţarea, intimidarea sau răfuirea cu donatorii. 


Este de remarcat că răspunderea penală pentru unele încălcări ale legis- 
lației privind finanțarea partidelor politice şi campaniilor electorale este 
prevăzută în astfel de țări, cum ar fi: Italia, Marea Britanie, Spania, Belgia, 
Franța, Canada ş.a. 


În legătură cu propunerile menţionate de completare a legislaţiei cu pre- 
vederi referitoare la răspunderea penală se cere revizuirea stipulațiilor din 
art.21 alin.(1) lit.e) din proiectul de lege nr.1, precum şi din art.200! alin.8 
din Codul cu privire la contravențiile administrative şi art.71 alin.(1) lit.g) 
din Codul electoral privind răspunderea administrativă pentru “folosirea 
fondurilor venite (primite) din străinătate ...”, care presupun răspunderea 
pentru finanțarea de către finanţatorii străini. 

7. Considerăm că legislația în domeniul finanțării politice ar trebui să preva- 
dă, de asemenea, aplicarea unui șir de sancțiuni disciplinare partidelor po- 
litice şi concurenţilor electorali, în funcție de gravitatea încălcărilor admise 
de aceștia, şi anume: 

a) respingerea contului de campanie; 

b) suspendarea rambursării cheltuielilor electorale; 

c) sistarea exercitării funcției de către persoana aleasă pînă la executarea 
cerințelor înaintate (de exemplu, pînă la prezentarea raportului finan- 
ciar); 

d) micşorarea mărimii sau sistarea subvenționării partidului politic de 
către stat care i s-ar cuveni pentru anul viitor sau pentru o perioadă 
determinată de timp; 

e) decăderea temporară din funcția publică; 

J) sistarea înregistrării partidului politic sau anularea înregistrării; 

g) ineligibilitatea candidatului pe o perioadă determinată de timp sau 
descalificarea, adică interzicerea persoanei de a candida la alegerile 
viitoare sau pe o perioadă de timp; 

h) excluderea partidului politic sau a candidatului din lista cîştigătorilor 
la alegeri; 

i) anularea alegerilor: 


8. Sancţiunile disciplinare menţionate în pct.7 lit.a) — e) ar putea fi aplicate 
partidelor politice, concurenţilor electorali direct de către CEC, iar sanc- 
ţiunile disciplinare prevăzute la pct.7 lit.f) — i), precum și cele adminis- 
trative şi penale, urmează fi aplicate partidelor politice sau concurenţilor 
electorali de către instanţele de judecată în baza probelor prezentate de 
către CEC (după caz, cu suportul organelor specializate) sau în baza pro- 
belor prezentate de Procuratura Generală (privind cazurile penale). 


9. Este important a stabili că sancțiunile trebuie să fie proporționale cu gra- 
vitatea încălcării, că partidul politic este responsabil numai în cazul în 
care încălcările de legislaţie au fost comise din iniţiativa partidului, la 
indicaţia sau cu autorizaţia conducătorului sau organului de conducere a 
partidului politic, sau că fapta este un rezultat al realizării programului 
partidului ori scopurilor politice ale acestuia. De asemenea, este necesar 
a stabili că partidul politic nu poartă răspundere în cazul în care încălca- 

rea este comisă de către un membru individual al partidului politic din 
iniţiativa sa proprie sau de către un candidat (electoral) care nu a fost 
autorizat de către partid [34]. 


11. Contestarea 


În proiectele de legi nr.1 şi nr.2 este omis un subiect deosebit de important — con- 
testarea. Presupunem că autorii acestor proiecte au procedat astfel din conside- 
rentele că acest subiect este stipulat în art.65 — 68 din Codul electoral [3]. 


Într-adevăr, Codul electoral stipulează contestarea acțiunilor (inacțiunilor) 
şi hotărîrilor Comisiei Electorale Centrale, consiliilor electorale şi birourilor 
electorale ce țin de campania electorală, însă aceste stipulații nu sunt suficiente 
şi nu acoperă totalitatea normelor specifice privind finanţarea partidelor poli- 
tice şi campaniilor electorale. 


În cazul finanțării partidelor politice şi campaniilor electorale pot fi contestate 
nu numai acțiunile (inacțiunile) şi hotărîrile organelor electorale, ci și ale altor 
persoane implicate în activitățile de finanțare a partidelor politice şi concuren- 
ilor electorali, de exemplu, a persoanelor care au legătură cu un partid politic 
sau sunt în alt mod controlate de un partid politic, a instituțiilor financiare, 
Curţii de Conturi, organelor de control financiar sau organizațiilor indepen- 
dente de audit, organelor audiovizualului, donatorilor etc. 


Este de remarcat, de asemenea, că activitatea de finanțare politică se derulează 
atât în perioada electorală, cît şi în perioada nonelectorală, ceea ce ar putea să 
influențeze asupra termenelor contestării. 


Totodată, vom ţine cont de propunerea privind includerea stipulațiilor din 
Codul electoral referitoare la finanțarea politică în Legea cu privire la finanța- 
rea partidelor politice și campaniilor electorale. 


Argumentele expuse mai sus denotă necesitatea includerii în proiectele de legi 
specificate a unui compartiment dedicat contestării, în care trebuie să se re- 
glementeze în ce cazuri poate fi făcută contestarea acțiunilor sau deciziilor 
privind finanţarea partidelor politice şi campaniilor electorale, unde se depune 
contestarea, care este procedura depunerii plîngerilor în acest subiect, care este 
procedura ierarhică de contestare ce stabileşte rolul fiecărui nivel de organe, 

comisii şi instanţe judecătoreşti pentru asigurarea unui proces uniform de exa- 
minare a contestărilor. În acest proces trebuie să fie enunțate în mod explicit 
drepturile şi obligaţiile respective ale partidelor politice, persoanelor care au 
legătură cu un partid politic, concurenţilor electorali, alegătorilor, donatorilor, 
Comisiei Electorale Centrale, organelor sau instituțiilor specializate de stat sau 
private etc. 


În acest context, este necesar să se stabilească cum influențează stipulaţiile 
privind validarea rezultatelor alegerilor din Codul electoral asupra stipulațiilor 
privind contestarea acțiunilor şi deciziilor referitoare la finanțarea partidelor 
politice şi campaniilor electorale, mai cu seamă, în cazul încălcărilor legislaţi- 
ei cu caracter penal [16]. 


Concluzii 


Corupţia politică sau corupţia partidelor politice este numită încă corupţie de 
vîrf sau corupţie mare, deoarece reprezintă corupția manifestată de partidele 
politice, persoanele care au legătură cu un partid politic sau sunt în alt mod 
controlate de un partid politic, candidaţii la alegeri, persoanele care deţin man- 
date publice elective, conducătorii de state sau guverne, conducătorii admi- 
nistraţiilor publice centrale şi locale și alte persoane responsabile ale guver- 
nării, precum şi pentru că este sau poate fi de proporții deosebit de mari şi cu 
consecințe extrem de grave pentru societate. Din aceste motive, prevenirea şi 
combaterea corupţiei politice trebuie să fie o preocupare majoră a societăţii. 


Finanţarea partidelor politice şi campaniilor electorale constituie o compo- 
nentă importantă a activităţii partidelor politice, de care depinde realizarea 
scopurilor acestora. Fără finanțare nu pot exista și activa partidele politice, nu 
pot fi desfăşurate campaniile electorale, iar în lipsa partidelor politice nu pot 
exista pluralismul politic şi democrația. Prin urmare, reglementarea finanțării 
partidelor politice şi campaniilor electorale este necesară, în primul rînd, pen- 
tru asigurarea financiară a partidelor politice şi campaniilor electorale, adică 
pentru asigurarea democraţiei. 


Totodată, reglementarea finanțării politice este necesară pentru asigurarea fi- 
nanțării corecte a partidelor politice și campaniilor electorale. 


Sistemul corect de finanţare a partidelor politice şi campaniilor electorale con- 
tribuie la promovarea în funcții publice elective a persoanelor conștiincioase şi 
oneste și la prevenirea corupției politice. Reglementarea şi implementarea unui 
sistem corect al finanțării politice influențează finanțarea corectă a democrației 
şi reprezintă una din măsurile importante de prevenire a corupţiei politice. De 
aceea sistemul de finanțare politică necesită o abordare serioasă din partea sta- 
tului pentru a preveni fenomenul corupţiei politice, în general, și a corupției în 
domeniul finanțării partidelor politice şi campaniilor electorale, în particular. 


Prezentul studiu demonstrează că legislația în vigoare a Republicii Moldova 
reglementează într-o anumită măsură activitatea de finanțare a partidelor poli- 

tice şi campaniilor electorale, însă normele din legislație nu sunt depline și nu 
corespund în întregime cerinţelor înaintate la etapa actuală. 


S-a stabilit că prin elaborarea proiectului de Lege cu privire la finanțarea 
partidelor politice şi campaniilor electorale şi a proiectului de Lege privind 
partidele politice s-a încercat să se reglementeze finanţarea partidelor poli- 
tice şi campaniilor electorale pe principii noi, cum ar fi finanțarea din mij- 
loace publice, implementarea principiilor generale ale donațiilor, asigurarea 
transparenţei, controlul asupra finanțării, responsabilitățile etc. Fiind apreciate 
înalt intențiile și acţiunile întreprinse în vederea elaborării şi adoptării unei 
noi legislații privind finanțarea politică, totuşi s-a găsit de cuviință de a recu- 
noaște că reglementările privind finanţarea partidelor politice şi campaniilor 
electorale din aceste proiecte de legi nu sunt pe deplin concrete sau clare, sunt 
incomplete, iar în unele cazuri contravin principiilor general recunoscute ale 
finanţării politice. 


Analizînd proiectele de legi sus-menționate, precum și legislația în vigoare 
(Legea privind partidele şi alte organizaţii social-politice, Codul electoral, 
Codul fiscal, Codul cu privire la contravenţiile administrative, Codul penal), la 
compartimentul privind finanțarea partidelor politice şi campaniilor electora- 
le s-au constatat multiple lacune şi neajunsuri care denotă abateri de la norme- 
le recunoscute privind finanțarea politică sau neacceptarea deplină a acestora. 
Aceste lacune sau neajunsuri diminuează mult capacitatea proiectelor elabora- 
te şi a legislației în vigoare de a asigura finanțarea corectă a partidelor politice 
şi campaniilor electorale. 


În scopul reglementării și implementării unui sistem corect de finanţare a par- 
tidelor politice şi campaniilor electorale în prezentul studiu au fost formulate 
un șir de propuneri care se referă, în special, la necesitatea finanțării partidelor 
politice şi campaniilor electorale şi principiile de bază ale acesteia, sursele de 
finanţare, principiile generale ale donațiilor, limitarea şi evidența cheltuielilor, 
finanțarea indirectă, finanțarea organelor electorale și activităților de organi- 
zare şi desfăşurare a alegerilor, supravegherea finanţării, organul independent 
de supraveghere a finanţării şi atribuțiile acestuia, responsabilități și sancţi- 
uni, contestare, factorii ce asigură transparenţa finanțării (registrele contabile, 
rapoartele financiare, evidența donațiilor, publicarea rapoartelor financiare). 
Toate aceste aspecte au o importanță deosebită în crearea unui sistem eficient 
şi corect de finanţare a partidelor politice şi campaniilor electorale. 

Paralel cu analiza stipulațiilor din proiectele de legi și a normelor din legisla- 
ţia în vigoare au fost arătate normele și experienţa internațională în domeniul 
finanţării partidelor politice şi campaniilor electorale. La examinarea regle- 
mentărilor privind finanțarea politică din documentele menţionate, precum şi 
la expunerea obiecțiilor şi formularea propunerilor s-a ținut cont de recoman- 
dările şi normele expuse în documentele Consiliului Europei, Comisiei de la 
Veneţia, Parlamentului European şi Consiliului Uniunii Europene, Organizaţiei 
Naţiunilor Unite, Transparency International, precum și de experiența unui şir 
de state. 


Credem că obiecțiile şi propunerile formulate vor contribui la îmbunătățirea 
normelor din proiectele de legi şi legislaţia în vigoare a Republicii Moldova, 
le vor face mai clare şi concrete, le vor modifica și completa, aliniindu-le astfel 
la bunele practici internaționale. Aceasta ar putea asigura condiţiile necesare 
unei finanţări corecte a partidelor politice şi campaniilor electorale şi ar contri- 
bui, în consecință, la prevenirea corupţiei politice, în general, şi a corupției în 
finanţarea partidelor politice şi campaniilor electorale, în particular. 

Anexa 1 


Proiectul Legii cu privire la finanţarea partidelor politice 
şi campaniilor electorale 


Fiind convinși că partidele politice sunt un element fundamental şi indispen- 
sabil al sistemului politic democratic şi constituie un factor esenţial care con- 
tribuie la definirea şi exprimarea voinţei politice a cetăţenilor; 


constatând că finanțarea partidelor politice şi a campaniilor electorale în 
toate statele trebuie să fie subiect a aceloraşi standarde în scopul prevenirii şi 
combaterii fenomenului corupției, 


considerând că corupția reprezintă o amenințare serioasă pentru statul de 
drept, democrație, drepturile omului, echitatea şi justiția socială, care împiedi- 
că dezvoltarea economică, pune în pericol stabilitatea instituţiilor democratice 
şi subminează principiile fundamentale morale ale societăţii, 


recunoscând necesitatea asigurării transparenţei maxime şi legal întemeia- 
te în procesul de prevenire şi combatere a corupţiei în activitatea politică, drept 
condiţie esenţială pentru buna funcționare a instituţiilor democratice, 


Parlamentul adoptă prezenta lege organică. 


Capitolul I. Dispoziţii generale 


Articolul 1. Obiectul de reglementare 


Prezenta lege reglementează modalitatea de finanțare a partidelor politice şi 
altor organizaţii social-politice (în continuare — partidele politice) în general și 
în perioada campaniilor electorale, controlul finanțării, precum şi restricțiile și 
sancțiunile în caz de nerespectare a normelor legale în domeniu. 


Articolul 2. Temeiul legal de finanțare a partidelor politice 


Finanţarea activității partidelor politice se realizează doar în condiţiile legii. 

Articolul 3. Principiile de bază ale finanțării partidelor politice 
Asigurarea mijloacelor de finanţare a activităţii partidelor politice se bazează 
pe principiile libertăţii egalității şi transparenţei. 
Capitolul II. Surse de finanţare 
Articolul 4. Sursele de finanțare 


Sursele de finanțare a unui partid politic se formează din: 
a) cotizaţiile de aderare şi cele de membru; 
b) venituri provenite din activități proprii; 
c) donații; 
d) subvenţii de la bugetul de stat.; 
e) alte surse de venit. 


Articolul 5. Cotizaţiile 


(1) Cotizaţiile sunt sumele băneşti vărsate periodic de către membrii partidu- 
lui politic pentru confirmarea calități de membru. Cotizaţiile se constituie 
din cotizaţii de aderare şi de membru. 

(2) Cotizaţiile de aderare sunt vărsate în bugetul partidului politic la momentul 
aderării membrului, dacă statutul partidului nu prevede altfel. Cotizaţiile 
de aderare se plătesc o singură dată. 

(3) Cotizaţiile de membru sunt vărsate periodic de către membri în bugetul 
partidului politic. 

(4) Cuantumul cotizaţiilor, repartizarea și utilizarea acestora se stabilesc în 
statutul partidului politic. 


Articolul 6. Veniturile provenite din activități proprii 
Veniturile din activităţile proprii ale partidului politic se compun din benefi- 
ciul obținut de la: 
a) activitatea mijloacelor de informare în masă; 
b) vânzarea literaturii social-politice, altor materiale de propagandă şi agi- 
tație, a confecțiilor cu simbolică proprie; 
c) desfășurarea festivalurilor, expozițiilor, lecţiilor, altor manifestări cul- 


turale, făcute în scopuri de propagandă sau de promovare a propriilor 
idealuri politice. 

Articolul 7. Donaţiile 

(1) Donaţia constituie orice act deliberat de transmitere de la persoanele fizice 
şi juridice unui partid politic a mijloacelor financiare sau susținerea mate- 
rială a acestuia în orice formă în scopul realizării activităţii sale statutare. 

(2) Donaţiile primite de un partid politic într-un an fiscal nu pot depăşi 15.000 
unități convenţionale. In condiţiile prezentei legi o unitate convenţională 
este egală cu 20 lei. 

(3) În anul fiscal în care au loc alegeri, plafonul donațiilor primite de partidul 
politic nu poate fi mai mare de 30.000 unităţi convenționale . 

(4) Donaţiile primite de către partidul politic de la o persoană fizică într-un an 
pot fi de până la 500 unităţi convenționale. 

(5) Donaţiile primite de către partidul politic de la o persoană juridică într-un 
an pot fi de până la 1500 unităţi convenţionale. Persoanele juridice sunt 
obligate ca la data efectuării donaţiei să aibă achitate integral toate datori- 
ile faţă de bugetul public național. 

(6) Donaţiile care depășesc sumele indicate în alineatele (4) şi (5) necesită 
a fi remise donatorului în decurs de o lună din data primirii, iar în cazul 
imposibilității a le transmite în bugetul de stat. 

(7) Donaţiile în formă bănească mai mari de 3 unităţi convenţionale se trans- 
feră partidului politic doar prin intermediul operaţiunilor bancare. 

(8) Valoarea bunurilor mobile şi imobile donate partidului politic, precum și 
a serviciilor prestate acestuia gratuite se include în valoarea donațiilor, 
plafonat conform alineatelor (2) — (5) ale prezentului articol. 

(9) Toate donațiile primite urmează a fi incluse în documentele de contabili- 
tate. Donaţiile în natură, bunuri de valoare și serviciile, vor fi reflectate în 
documentele contabile la valoarea pe piață. 


Articolul 8. Alte surse de venit 


Alte surse de venit sunt mijloacele provenite din: 


a) organizarea de conferințe şi seminare cu tematică politică, economică 
sau socială; 


b) acțiuni sportive şi distractive; 
c) serviciile interne, care nu constituie activități economice; 


102 


Prevenirea corupției politice prin reglementarea 
finanțării partidelor politice şi campaniilor electorale 
d) transmiterea în locaţiune a spațiilor şi altor bunuri aflate în proprietatea 
partidelor politice; 
e) dobânzile bancare; 
f) înstrăinarea bunurilor care se află în proprietatea partidului politic; 
g) alte activități neinterzise de lege. 


Articolul 9. Surse interzise de finanțare 
(1) Este interzisă finanțarea partidelor transmiterea către acestea de bunuri și 
prestarea serviciilor din partea: 
a) statelor, persoanelor fizice şi juridice străine, apatrizilor, 
b) organelor autorităţilor publice, întreprinderilor, organizațiilor şi institu- 
ţiilor de stat, excepţie făcând finanţarea, în conformitate cu capitolele 
IMI și IV ale prezentei legi ; 
c) întreprinderilor mixte, dacă cota statului sau a fondatorului străin în 
aceste întreprinderi este mai mare de 20%; 
d) sindicatelor și fundațiilor; 
e) asociațiilor de cetățeni neînregistrate; 
f) cetăţenilor Republicii Moldova, care nu au atins vârsta de 18 ani; 
g) persoanelor anonime; 
h) organizaţiilor de binefacere şi religioase. 


(2) Este interzisă acceptarea sub orice formă, directă sau indirectă, de către 
partidele politice, a donațiilor în formă de bunuri materiale, sau sume de 
bani, sau prestări de servicii făcute cu scopul evident de a obține un avan- 
taj economic sau politic. Sumele astfel primite se confiscă şi se transmit la 
bugetul de stat. 


Capitolul III. Finanţarea de stat 
Articolul 10. Subvenţiile de la bugetul de stat 


(1) Sursa finanțării de stat a partidelor politice care participă la alegeri parla- 
mentare o constituie mijloacele financiare destinate pentru aceste scopuri 
şi prevăzute în bugetul de stat. 


(2) Partidele politice primesc anual prin intermediul Comisiei Electorale Centrale 
subvenții de la bugetul de stat, în condiţiile prezentei legii şi a legii bugetare 
anuale. Mijloacele de stat, alocate pentru finanțarea partidelor politice, se vi- 

rează lunar pe contul partidelor politice, în părți egale în modul prevăzut de 
Guvern. Suma alocată partidelor politice în decursul anului nu poate fi mai 
mare de 0,02% din veniturile fiscale prevăzute în bugetul de stat. 
(3) Partidul politic este în drept să renunţe la primirea mijloacelor financiare 
din bugetul de stat. 
(4) Subvenţiile pot fi folosite pentru: 
a) cheltuielile pentru întreţinerea sediilor; 
b) cheltuieli pentru presă și propagandă; 
c) cheltuieli privind organizarea de activităţi cu caracter politic; 
d) cheltuieli pentru telecomunicaţii; 
e) investiţii în bunurile mobile şi imobile necesare activității; 
f) cheltuieli pentru pregătirea participării şi derularea campaniei electorale. 


(5) Nici o cheltuială nu va fi efectuată de către partidul politic pentru vreun 
scop interzis de lege. 

Articolul 11. Modalitatea subvenţionării de stat 

(1) Statul alocă partidelor politice o subvenție de stat, care constă din subven- 
ţii de bază, suplimentare şi restante 

(2) Partidele politice, care la începutul legislaturii au reprezentați în fracțiuni par- 
lamentare, primesc, în părți egale, o subvenție de bază. Totalul subvenţiilor de 
bază reprezintă o treime din subvenția de stat, acordată partidelor politice. 

(3) Partidele politice, reprezentate în Parlament, primesc suplimentar subvenţii 
proporționale cu numărul mandatelor obținute. Totalul subvenţiilor suplimen- 
tare reprezintă o treime din subvenţia de stat acordată partidelor politice. 

(4) Partidele politice care au participat în campania electorală şi nu au primit 
mandate parlamentare, se subvenţionează din suma restantă proporțional 
cu numărul de voturi acumulate. 


Articolul 12. Suspendarea sau încetarea finanțării de stat a partidelor 

politice 

(1) Temei pentru suspendarea sau încetarea finanțării de stat a partidelor poli- 
tice poate fi: 


a) suspendarea activităţii, reorganizarea (cu excepția fuziunii) sau dizol- 
varea partidelor politice, în modul prevăzut de lege; 

b) întocmirea şi prezentarea neconformă a rapoartelor financiare; 
c) utilizarea subvenţiilor de stat contrar destinaţiei acestora; 
d) comiterea contravenţiilor prevăzute de alin. (1) art. 21 din prezenta lege. 


(2) Modalitatea suspendării sau încetarea finanțării de stat a partidelor politice 
se stabileşte de Guvern. 


Capitolul IV. Finanţarea campaniilor electorale 
Articolul 13. Susținerea de către stat a campaniilor electorale 


(1) Partidele politice care participă la campania electorală, precum şi persoa- 
nele care îşi desemnează candidatura pentru ocuparea unei funcții eligibile 
independent de partide (în continuare în sensul prezentului capitol — con- 
curenți electorali) pot primi un credit fără dobândă de la bugetul de stat. 
Cuantumul creditului se stabileşte prin lege. 


2) În situația, în care partidul politic participînd la campania electorală face 
f p p p p. p 
parte dintr-un bloc electoral, creditul respectiv se acordă blocului. 


(3) Concurentul electoral comunică numele persoanei responsabile de finanțe 
(mandatarul financiar) Comisiei Electorale Centrale. 


(4) Creditul fără dobîndă primit de la bugetul de stat se stinge, complet sau 
parțial, de către stat, în funcție de numărul total de voturi valabil expri- 
mate pentru concurentul electoral în circumscripția electorală respectivă. 
Suma de bani, determinată prin împărțirea sumei creditului la numărul de 
alegători care au participat la votare, apoi prin înmulțirea rezultatului ob- 
tinut cu numărul de voturi valabil exprimate pentru concurentul electoral 
respectiv, urmează a fi stinsă din contul statului. 


(5) Partidele politice care participă la campania electorală şi blocurile electo- 
rale, care au obținut mai puţin de trei la sută din voturile valabil expri- 
mate pe întreaga țară sau în circumscripțiile respective, precum şi persoa- 
nele care îşi desemnează candidatura pentru ocuparea unei funcţii eligibile 
independent de partide şi nu au fost aleşi vor restitui creditele primite din 
bugetul de stat în termen de 2 luni de la data încheierii votării. Celelalţi 
concurenţi electorali vor restitui creditele în termen de 4 luni. 


(6) În cazul în care persoanele care își desemnează candidatura pentru ocu- 
parea unei funcții eligibile independent de partide sunt alese şi mandatul 

cărora este validat, refuză să-și exercite mandatul, ei restituie cheltuielile 
legate de organizarea şi desfăşurarea alegerilor. 


Articolul 14. Condiţiile şi modul de primire a donațiilor în perioada cam- 
paniilor electorale 


(1) Donaţiile acordate concurenţilor electorali de către persoanele fizice şi ju- 
ridice din țară, în perioada campaniilor electorale se efectuează cu respec- 
tarea următoarelor condiţii: 

a) mijloacele financiare şi alte forme de susținere materială a activității 
concurenţilor electorali la alegeri vor fi declarate în presă în termen de 
o lună după începutul campaniei electorale, inclusiv într-o publicaţie de 
circulație republicană sau locală corespunzător; 

b) după constituirea, în modul prevăzut de lege, consiliului sau a biroului 
electoral respectiv, concurenții electorali sînt obligați, de asemenea, să 
declare Comisiei Electorale Centrale mijloacele financiare şi alte forme 
de susținere materială, primite din sursele menționate în prezentul arti- 
col, înainte de a le folosi. 


(2) Concurentul electoral deschide la bancă un cont cu menţiunea “Fond elec- 
toral”, virînd în el mijloace financiare proprii, sume băneşti primite de 
la persoane fizice şi persoane juridice din țară. Virarea acestor sume în 
contul concurentului electoral poate fi efectuată numai cu acordul prea- 
labil al acestuia. Plafonul mijloacelor ce pot fi virate în fondul electoral al 
concurentului electoral se stabileşte de către Comisia Electorală Centrală 
și nu poate depăși sumele stabilite în alin.(3) art.7 al prezentei Legi. 


(3) Concurentul electoral care nu deschide un cont la bancă cu menţiunea 
“Fond electoral” informează despre aceasta Comisia Electorală Centrală. 


(4) Persoanele juridice pot vira sumele bănești pe contul “Fond electoral” nu- 
mai prin transfer, cu anexarea unei note informative despre existența sau 
inexistența cotei străine în capitalul statutar, precum și a documentelor 
care atestă stingerea tuturor datoriilor față de bugetul public naţional. 


(5) Persoanele fizice şi juridice nu au dreptul să comande materiale electorale 
publicitare pentru și în favoarea concurenţilor electorali şi să achite chel- 
tuielile aferente producerii acestora fără acordul concurenţilor electorali și 
cu mijloace financiare care nu au fost virate pe contul “Fond electoral” al 
concurenţilor respectivi. 

(6) Mijloacele financiare virate pe contul „Fond electoral” nu pot fi folosite în 
scopuri personale. Concurenţilor electorali li se interzice distribuirea fără 
plată către alegători a banilor, cadourilor, altor bunuri materiale, inclusiv 
din ajutoarele umanitare sau rezultate din alte acțiuni de binefacere. 


(7) Banca informează Comisia Electorală Centrală şi consiliul electoral de cir- 
cumscripţie respectiv despre sumele bănești virate în contul concurentului 
electoral în decurs de 24 de ore de la data depunerii lor la cont. În cazul de- 
pistării încălcărilor evidente, Comisia Electorală Centrală şi consiliul elec- 
toral de circumscripție pot cere Curţii de Conturi sau organele corespun- 
zătoare ale Inspectoratului Fiscal de Stat de pe lîngă Ministerul Finanţelor 
efectuarea unui control al surselor de venit, al corectitudinii evidenţei și 
folosirii conform destinaţiei a banilor de către concurenții electorali. 


(8) Comisia Electorală Centrală sau consiliile electorale de circumscripție 
ține evidenţa datelor prevăzute de prezentul articol şi le prezintă publi- 
cului pentru informare. Totodată, organul electoral respectiv va grupa 
informaţiile şi va întocmi un raport săptămînal privitor la volumul contri- 
buţiilor primite de fiecare concurent electoral şi la sursele din care ele au 
fost primite. Cu două zile înainte de alegeri, organul electoral respectiv 
va întocmi un raport preelectoral final şi un raport de totalizare, care vor 
cuprinde toate informaţiile de care dispun în privința volumului şi surselor 
mijloacelor primite de concurenţii electorali. 


Articolul 15. Interzicerea donațiilor din străinătate 
(1) Se interzice finanțarea directă sau indirectă, susținerea electorală a concu- 
renţilor electorali de către: 
a) alte state; 
b) întreprinderi, instituţii, organizații străine şi internaționale; 
c) întreprinderi mixte, dacă cota statului sau a fondatorului străin în aceste 
întreprinderi este mai mare de 20%, 
d) persoanele fizice care nu sînt cetăţeni ai Republicii Moldova. 


(2) Sumele primite conform alin.(1) al prezentului articol se confiscă şi se fac 
venit la bugetul corespunzător. 


(3) În cazul, în care la contul partidului politic concurentul electoral a primit 
mijloace băneşti din străinătate sau a folosit în cunoştinţă de cauză ast- 

fel de mijloace, Comisia Electorală Centrală adresează Curții Supreme 
de Justiţie o cerere de anulare a înregistrării acestuia. Curtea Supremă de 
Justiţie va examina cererea şi va emite o hotărire corespunzătoare în de- 
curs de 5 zile, dar nu mai tîrziu de ziua precedentă alegerilor. 

Capitolul V. Transparenţa şi controlul 

Articolul 16. Mandatarul financiar 

(1) Primirea de către partidul politic a subvenţiilor de la bugetul de stat, co- 
tizaţiilor, creditelor fără dobândă de la bugetul de stat, donațiilor de la 
persoanele fizice şi juridice se face numai printr-un mandatar financiar, 
desemnat în acest scop de către conducerea partidului. 

(2) Mandatar financiar poate fi atît o persoană fizică cît şi o persoană juridică 
care se obligă să țină evidenţa contabilă a operaţiunilor financiare ale par- 
tidului politic. 

(3) Un partid poate avea mai mulți mandatari financiari. Aceeaşi persoană nu 
poate fi mandatar financiar a mai multor partide. 

(4) Mandatarul financiar răspunde solidar cu partidul ce l-a desemnat pentru ope- 
rațiunile financiare efectuate. Mandatarul financiar al partidului politic poartă 
responsabilitate pentru administrarea resurselor financiare, conform legii. 

(5) Prevederile prezentului articol se aplică corespunzător şi asupra mandata- 
rului financiar, numit de către persoanele care își desemnează candidatura 
pentru ocuparea unei funcții eligibile independent de partide. 


Articolul 17. Atribuţiile de bază ale mandatarului financiar 


Mandatarul financiar al partidului politic are următoarele atribuţii de bază: 

a) întocmirea completă și corectă a rapoartelor financiare și documentelor 
financiare; 

b) prezentarea conformă a rapoartelor financiare către organul competent, 

c) verifică admisibilitatea tuturor donațiilor și cheltuielilor în conformitate 
cu prezenta lege, 

d) păstrarea corespunzătoare a dosarului rapoartelor care să conţină toate 
donațiile primite și cheltuielile efectuate de către partidul politic şi per- 
soanele care îşi desemnează candidatura pentru ocuparea unei funcții 
eligibile independent de partide. 

Articolul 18. Accesul la informația privind finanțarea partidelor politice 

(1) Partidele politice asigură accesul la informaţia privind finanțarea lor mem- 
brilor proprii de partid şi publicului. 

(2) Partidul politic este obligat de a asigura accesul liber la informaţia despre 
volumul şi sursele sale de finanțare. 


Articolul 19. Rapoartele financiare 

(1) Raportul financiar constituie o formă a controlului, exercitat de către organe- 
le competente, în vederea respectării de către partidul politic a prevederilor 
ce țin de constituirea şi cheltuirea fondurilor acestora conform destinaţiei. 

(2) Raporturile financiare sînt anuale şi pe perioada campaniilor electorale. 

(3) Modul şi periodicitatea prezentării rapoartelor financiare se stabilesc în 
condiţiile legii. 

(4) Formularele rapoartelor financiare sînt stabilite şi aprobate de către 
Ministerul Finanţelor. 


Articolul 20. Controlul mijloacelor financiare a partidelor politice 


Controlul asupra utilizării conform destinaţiei de către partidele politice a sub- 
venţiilor şi creditelor fără dobândă acordate din bugetul de stat se efectuează 
de către Curtea de Conturi. 


Capitolul VI. Responsabilități 


Articolul 21. Răspunderea pentru încălcarea legislaţiei cu privire la fi- 

nanțarea partidelor politice și a campaniilor electorale 

(1) Constituie contravenţie şi se pedepseşte conform legii următoarele acțiuni 
(inacțiuni): 

a) primirea de subvenţii şi credite fără dobândă din bugetul de stat altfel 
decât printr-un mandatar financiar sau încălcarea de către acesta a obli- 
gaţiunilor ce-i revin potrivit prevederilor prezentei legi, 

b) acceptarea de cotizaţii, donaţii ori de servicii gratuite făcute cu scopul 
evident de a obține un avantaj economic sau politic; 

c) neînregistrarea, conform legii, a sumelor sau a bunurilor intrate cu orice 
titlu în patrimoniul partidului; 

d) nedepunerea în termen a raportului financiar sau a documentelor supli- 
mentare către Comisia Electorală Centrală; 

e) susținerea financiară şi materială a campaniei electorale, în mod direct 
sau indirect, de către persoanele fizice ori juridice din străinătate, pre- 
cum şi de către apatrizi; 

f) subvenţionarea în orice mod, direct sau indirect, de către organele de 
stat, întreprinderi, organizații şi instituții de stat, întreprinderile mixte, 
în care cota statului sau a fondatorului străin în aceste întreprinderi este 
mai mare de 20%; 


g) acceptarea de donații din partea sindicatelor, fundațiilor, organizațiilor 
de binefacere şi religioase; 


h) acceptarea de donații de la cetăţenii Republicii Moldova sub vîrsta de 
18 ani, precum şi de la persoanele anonime. 


(2) Persoanele vinovate de încălcările prevăzute de alin.(1) al prezentului ar- 
ticol se pedepsesc conform legii. 
Capitolul VII. Dispoziţii finale tranzitorii 


Articolul 22. 
Prezenta lege intră în vigoare în termen de 3 luni din data publicării, cu excep- 
ţia capitolului III al prezentei legi care intră în vigoare din momentul validării 
rezultatelor următoarelor alegeri parlamentare. 
Articolul 23. 
În termen de 3 luni din data publicării prezentei legi se abrogă: 
a) prevederile articolelor 12 şi 23 din Legea nr.718-XII din 19 septembrie 
1991 privind partidele şi alte organizații social-politice; 
b) prevederile articolelor 36 — 38 din Codul Electoral nr.1381-XIII din 21 
noiembrie 1997. 
Articolul 24. 


Guvernul, în termen de 3 luni: 


a) va prezenta Parlamentului propuneri privind aducerea legislației în vi- 
goare în concordanţă cu prezenta lege; 


b) va aduce actele sale normative în concordanţă cu prezenta lege; 
c) va elabora şi aproba actele normative necesare pentru punerea în apli- 
care a prezentei legi. 
Preşedintele Parlamentului 

Anexa 2 


Proiectul Legii privind partidele politice nr. 4860 din 20.12.2006 
(extras) 


Parlamentul adoptă prezenta lege organică. 


Capitolul 1. Noţiuni generale și principii 


Articolul 5. Susținerea de către stat a partidelor politice 

(0) În scopul favorizării exercitării calitative a actului de guvernare şi în ve- 
derea realizării eficiente prin acest exercițiu a principiului binelui comun, 
statul sprijină dezvoltarea partidelor politice. În acest scop se instituie, prin 
prezenta lege şi prin alte acte normative, mecanisme juridice pentru func- 
ționarea partidelor politice şi a structurilor lor precum şi pentru finanțarea 
partidelor şi structurilor acestora, din surse private şi din bugetul de stat. 

(2) Alocaţiile din bugetul de stat pentru finanţarea partidelor constituie inves- 
tiții al căror obiectiv este responsabilizarea, prin modul de distribuire, și 
stimularea sporirii calităţii clasei politice. 


(3) Discriminarea la acordarea de sprijin din partea statului partidelor politice 
este interzisă. 


(4) Susținerea partidelor politice de către stat se realizează doar în baza legii. 


(5) Finanţarea diferențiată a partidelor politice, bazată pe criteriul reușitei şi 
performanţelor acestora la scrutinele electorale, nu se consideră discrimi- 
nare. 


Capitolul 3. Înregistrarea şi evidența partidelor politice 


Articolul 9. Depunerea documentelor pentru înregistrarea partidului politic 


(1) Pentru înregistrarea unui partid politic se depun la Ministerul Justiţiei ur- 
mătoarele documente: 

SECŢIUNEA 1: Organizarea partidelor politice 


Articolul 14. Statutul partidului politic 
(1) Statutul partidului politic cuprinde în mod obligatoriu: 


k) sursele de finanţare a partidului și modul de administrare a patrimoniu- 
lui acestuia, în conformitate cu prevederile legii; 


SECȚIUNEA 2: Activitatea partidelor politice 
Articolul 18. Drepturile partidelor politice 


(2) În perioada campaniilor electorale, toate partidele politice înscrise în cursa 
electorală şi candidaţii acestora la funcţii publice se bucură de spațiu de 
emisie, gratuit şi în condiții de echitate, în modul stabilit de lege, la postu- 
rile naţionale de radio şi televiziune. 


Capitolul 7. Patrimoniul partidelor politice 


Articolul 28. Sursele de finanțare a partidelor politice 
(1) Finanţele partidelor politice pot proveni din următoarele surse: 
a) cotizațiile membrilor de partid; 
b) donaţii; 
c) activități de colectare a fondurilor, 
d) subvenții de la bugetul de stat, potrivit reglementărilor prezentei legi şi 
legii bugetare anuale. 
(2) Partidele politice nu pot folosi alte surse de finanţare decît cele prevăzute 
la alin. (1). 
(3) Mărimea şi modul de achitare a cotizaţiilor de membru al unui partid po- 
litic se stabilesc prin statutul partidului respectiv. 
(4) Operațiunile de încasări şi plăți ale partidelor politice se efectuează prin 
conturi în lei moldoveneşti şi valută străină, deschise la bănci cu sediul în 
Republica Moldova. 

(5) Veniturile prevăzute la alin. (1) sunt scutite de taxe şi impozite. 

(6) Finanţarea publică sau privată nu poate avea drept scop limitarea indepen- 
denţei partidelor politice. 

(7) Întreprinderile cu capital de stat nu pot finanța, sub nici o formă, partidele 
politice. 

(8) Finanţarea partidelor politice dinafara țării este interzisă. 

Articolul 29. Donaţiile 

(1) Veniturile anuale ale unui partid, provenite din donaţii, nu pot depăşi echi- 
valentul de 0,05 % din veniturile preconizate în bugetul de stat pentru anul 
respectiv. 

(2) O persoană fizică poate face donații unui sau mai multor partide. Donaţiile 
făcute de o persoană fizică unui sau mai multor partide politice în perioada 
unui an bugetar nu pot depăși în cumul valoarea de 500 salarii medii pe 
țară, stabilite pe anul respectiv. 

(3) O persoană juridică nu poate dona într-un an, unui sau mai multor partide 
politice sume care în cumul depășesc valoarea de 1000 salarii medii pe 
țară, stabilite pe anul respectiv. 


Articolul 30. Caracterul public al donațiilor pentru partidele politice 


(1) Fiecare partid politic ține registrul donațiilor primite, în care se menţionează 
identitatea şi domiciliul sau, după caz, sediul donatorului şi suma donată 

(2) Partidele politice nu pot primi donaţii anonime sau confidenţiale. 

(3) În cazul constatării primirii de donaţii anonime sau confidenţiale, în ter- 
men de 10 zile, partidul politic respectiv este obligat să verse în bugetul 
de stat aceste sume. Aceste mijloace vor fi transferate în fondul prevăzut 
pentru finanţarea partidelor politice din bugetul statului. 


Articolul 31. Caracterul public al informaţiei privind finanțarea campa- 

niilor electorale 

(1) Cheltuielile suportate de partidele politice în campaniile electorale consti- 
tuie informaţie de interes public. 

(2) În termen de o lună de la data desfăşurării scrutinului, fiecare partid politic 
va prezenta la Comisia Electorală Centrală datele privind mijloacele chel- 
tuite în campania electorală respectivă şi va indica toate sursele din care 
au provenit aceste mijloace. 

(3) Dacă informația prezentată de un partid politic în condiţiile alin. (1) este 
incompletă, Comisia Electorală Centrală este în drept să solicite partidului 
respectiv date suplimentare despre sursele de provenienţă a mijloacelor şi 
mărimea fiecărei încasări în contul acestui partid. 

(4) Comisia Electorală Centrală publică pe pagina sa de Internet, în termen de 
două luni de la data desfășurării fiecărui scrutin, devizul de cheltuieli al fi- 
ecărui partid politic, în baza informaţiilor prezentate de partidele politice. 

Articolul 32. Finanţarea din bugetul de stat a partidelor politice 

(1) Suma de bani din bugetul de stat alocată anual pentru finanțarea partidelor 
politice constituie 0,05 % din acumulările în bugetul de stat preconizate 
pentru anul bugetar respectiv şi se distribuie după cum urmează: 

a) o doime se distribuie partidelor politice proporțional cu numărul de 
mandate obţinute la alegerile parlamentare şi validate la momentul con- 
stituirii noii legislaturi a Parlamentului Republicii Moldova, care au 
întrunit următoarele condiții: 

— au fost înregistrate de Comisia Electorală Centrală în calitate de 
concurenți electorali; 

— au depăşit pragul electoral la alegerile parlamentare; 

— s-au organizat în fracțiuni parlamentare legal constituite. 

b) o doime se distribuie partidelor politice proporțional cu numărul de 
voturi obținute la alegerile locale generale, cu condiţia că acestea au 
acumulat nu mai puţin de 20 mandate în organele reprezentative ale 
unităților teritorial-administrative de nivelul doi. 

(2) Partidele politice pierd dreptul de a primi alocaţii din bugetul de stat dacă: 
a) activitatea acestora a fost suspendată, pentru întreaga durată de suspen- 

dare a activității, 

b) îşi pierd personalitatea juridică; 

c) încălcă prevederile privind finanţarea partidelor, precum și în condițiile 
stabilite la alin. (3) al prezentului articol, 

d) au intrat în proces de lichidare. 

(3) Partidele politice care în campania electorală au depăşit plafonul maxim 
de cheltuieli stabilit prin lege, precum și partidele care au fost finanțate cu 
încălcarea prevederilor legii, pierd dreptul de a primi alocaţii financiare 
din bugetul de stat. 

(4) În cazul pierderii dreptului de finanţare din bugetul de stat pentru depăşi- 
rea plafonului de cheltuieli admise în campania electorală precum şi pen- 
tru încălcarea prevederilor legale privind finanţarea campaniilor electora- 
le, partidul respectiv poate recăpăta acest drept după scrutinul următor, în 
condițiile alin. (1). 

(5) Partidul care a pierdut dreptul la finanțare din bugetul de stat pentru încăl- 
carea procedurii de încasare a veniturilor, recapătă acest drept după înlătu- 
rarea ilegalităţi care a servit drept temei pentru suspendarea finanțării. 

(6) Sumele alocate pentru finanţarea partidelor politice se transferă în con- 
tul acestora, în condițiile şi proporțiile prevăzute la alin. (1), de către 
Ministerul Finanţelor, în baza datelor privind voturile acumulate de parti- 
dele politice primite de la Comisia Electorală Centrală. 

(T) Partidelor politice li se transferă suma cuvenită din bugetul de stat în de- 
cursul întregului an, prin plăți lunare egale. 

(8) Transferul plăţilor lunare a banilor din bugetul de stat în contul partidului 
politic care, în condiţiile prezentei legi, a pierdut dreptul la această finan- 
tare, încetează din luna următoare lunii în care partidul respectiv a pierdut 
acest drept. 


Articolul 33. Utilizarea alocaţiilor din bugetul de stat 


(1) Partidele politice vor folosi veniturile provenite din alocaţii de la bugetul de 
stat, la decizia organelor lor de conducere, pentru următoarele destinații: 


a) întreținerea sediilor; 

b) cheltuieli de personal; 

c) cheltuieli pentru presă şi material promoțional, 

d) cheltuieli de deplasare în țară şi în străinătate; 

e) cheltuieli pentru telecomunicații; 

£) cheltuieli de organizare a activității cu caracter politic; 


g) cheltuieli cu delegațiile din străinătate; 


h) plata cotizațiilor de membru în organizațiile internaționale din care par- 
tidul respectiv face parte; 


i) investiţii în bunuri mobile şi imobile, necesare activității partidului re- 
spectiv; 


115 


Transparency International — Moldova 


jJ) cheltuieli de protocol; 
k) cheltuieli de birotică; 
I) cheltuieli pentru campania electorală. 


(2) Veniturile provenite din alocațiile de la bugetul de stat nu pot fi folosite 
pentru alte destinații decât cele prevăzute la alin. (1). 


(3) Utilizarea veniturilor provenite din alocaţii de la bugetul de stat se reflectă 
distinct în evidenţa contabilă a partidelor politice. 


Președintele Parlamentului 

